text:
ጭካነ ጉጅለ ህግደፍ ገና ካብ ሜዳ ኣትሒዙ’ዩ ውሽጢ ውሽጢ ሰብ እናሳቐየ ዝመጽእ ኔሩ፡ ኣብ እዋን ሰውራ መራሕነት ህዝባዊ ግንባር ኣብየ ከተማታት እናተዘዋወረ በቲ ኣብቲ ግዜ’ቲ ወኒ ቓልስኻ ብዘበራብር ዝድረፍ ዝነበረ ደርፍታት ኣቢሉ ንቡዙሓት መንእሰያት ብኣስገደድ ግዳይ ክፉእ ውጥናቱ ጌርዎም’ዩ ሓደ ካብቲ ናይ ሽዑ ግዳያት መንእሰያት ናይ ሎሚ ኣቦ ኣቶ የማነ ገ/ታትዮስ’ዩ፡ ኣቶ የማነ ብ19 57 ኣብ ባጽዕ ተወሊዱ ዝዓበየ ኮይኑ ገና ኣብ ዕሽልነት ዕድሚኡ ብሰንኪ ዘጋጠሞ ሓደጋ መኪና ሓንቲ እግሩ ዝሰንከለ ናይ ሽዑ ቆልዓ ወዲ 2ተ ዓመት ናይ ሎሚ ኣቦ ወዲ 60 ዓመት’ዩ፡ እዚ ኣቦ ኣብ እዋን ምሕራር ባጽዕ ዕድሚኡ 30ታት’ዩ ኔሩ፡ ካብቲ ግዜ’ቲ ኣትሒዙ ብዘጋጠሞ ከቢድ ሽግር’ዩ እመበኣር ጭካነ ህግደፍ ብዘስካሕክሕ መንገዲ ዝገልጾ።
ስርዓት ህግደፍ ካብ ምሒር ክፍኣቱ ዝተላዕለ ሓንሳብ ኣይምልካኻን እንተድኣ ኢልካዮ ስዕረቱ ክቅበል ስለ ዘጸግሞ ጭካኒኡ መመሊሱ’ዩ ዝውስኸሉ ኣቶ የማነውን ኣብ ግዜ ንእስነቱ ብሰንኪ ስንክልና ክሳብ ደቒሱ እናተዓለመ ዘሕለፎ ግዜ ቅሩብ ከየደንገጾም ክሳብ ዕድመ ሽምግልንኡ እናተኸታተለ’ዩ ግፍዕታቱ ኣብ ርእሲ ርእሲ ዝውስኸሉ ኔሩ። እንተኾነ ግን ቀንዪ ዝበላ ነብሲ ነዚ ኩሉ ግፍዕታት ሰጊራ ነዚ ታሪኽ’ዚ ክትነግር በቒዓ’ላ።
ክብሮም ኣብርሃም’ውን ካልእ ብግፍዕታት ህግደፍ ሳንሳን ዝበለ ዜጋ’ዩ፡ ኣብ ውሽጢ ህግደፍ ሓሶት፡ ሽርሒ፡ ጥልመት ጭካነ ኮታ ኩሉ’ሎ ክሳብ ሕጂ ድማ ዘይስማዕናዮ እንተዘይኮይኑ ዘይፈጸምዎ ገበን የለን፡ ምክንያቱ መራሕቲ ሃገር ተባሂሎም ካብ ንጓል ኣስተይቲ ምዕማጽ ዘነውር ተግባር ስለዘየለ።
ስርዓት ህግደፍ ኣብ ልዕሊ ህዝቢ ኤርትራ ዝፍጽሞ ዘሎን ክሳብ ሕጂ እናፈጸሞ ዝመጸን ኣነዋሪ ተግባራት ኣብቶም ባዕዳውያን ዝበሃሉ ገዛእቲ ኤርትራ’ውን ተራእዩ ከም ዘይፈልጥ ካብ ቡዙሓት ቃለ ምስክርነቶም ዝሃቡ ዜጋታት ብተደጋጋሚ ዝተሰምዐን ዝስማዕ ዘሎ ቓልን’ዩ፡ ህግደፍ ከምቲ ወትሩ እናተደጋገመ ዝግለጽ ስለ ህላወ ህዝቢ ኤርትራ ዘገድሶ ነገር የበሉን፡ ኤርትራ መሬታ’በር ህዝባ አየድልን ዝብል ዝኣረገ ፈኸራ ደርጋውያን ሕጂ ብተዛራቢ ትግርኛ ደርጊ ተደጋጊሙ ክንሰምዖ ጥራይ ዘይኮነ ኣብ ቅድሚ ዓይናን ኣብ ልዕሌናን ክፍጸም ንዕዘብ ኣለና። ከምኡ ስለ ዝኾነ ድማ’ዩ ትማሊ ኣሕዋትና ኣብ ባሕሪ ጥሒሎም ፡ ከም ጠለበጊዕ ተሓሪዶም ሕጂ ኸኣ እናተሸጡን እናተለወጡን ስቅታ መሪጹ ዘሎ፡ ስለዚ መፍትሒ ኩሉ’ዚ ሕሰምን ወጽዓን ካባና ብኣናን’ዩ።


c: text/html

text:
ኣሽሓት ሰባት ምንባብን ምጽሓፍን ተማሂሮም
ብ2011፡ ናይ የሆዋ መሰኻኽር ንልዕሊ 5,700 ሰባት መሃይምነት ኬጥፍኡ ሓጊዞምዎም።
ጋና፦
ኣብ ዝሓለፈ 25 ዓመት፡ ንልዕሊ 9,000 ሰባት ምንባብን ምጽሓፍን ምሂርናዮም።
ዛምብያ፦
ካብ 2002 ንነጀው፡ ዳርጋ 12,000 ሰባት ናይ ምንባብን ምጽሓፍን ክእለቶም ኣመሓይሾም። ጓል 82 ዓመት ኣግነስ፡ “
ኣብ ጉባኤና ናይ ምንባብን ምጽሓፍን ትምህርቲ ምስ ተጀመረ፡ ተሓጒሰ እየ ተመዝጊበ። ኣብ ናይ ፈለማ ትምህርቲ፡ ስመይ ምጽሓፍ ተማሂረ” በለት።
ፐሩ፦
ወዲ 55 ዓመት ተምሃራይ፡ “
ወለደይ ናብ ቤት ትምህርቲ ስለ ዘየእተዉኒ፡ ምንባብን ምጽሓፍን እምሃር ኢለ ሓሲበ ኣይፈልጥን እየ ነይረ” ኢሉ ጸሓፈ።
ሞዛምቢክ፦
ኣብ ዝሓለፈ 15 ዓመት ልዕሊ 19,000 ሰባት ምንባብ ተማሂሮም ኣለዉ። ፈሊዛርዳ ዝስማ ተምሃሪት፡ “
ጥቕስታት መጽሓፍ ቅዱስ ገንጺለ ንሰባት ከንብበሎም ምኽኣለይ የሐጕሰኒ እዩ። ኣቐዲሙ እዚ ብዙሕ የጸግመኒ ነይሩ” በለት።
ደሴታት ሰሎሞን፦
ቤት ጽሕፈት ጨንፈርና ኸምዚ ኢሉ ጸሓፈ፦ “
ኣብ ዝሓለፈ ግዜ፡ ኣብ ግሉል ቦታታት ዚነብሩ ብዙሓት ሰባት፡ ኣብ ኣብያተ ትምህርቲ ኺኣትዉ ኣይክእሉን እዮም ነይሮም። ብዘይካዚ፡ መብዛሕትአን ኣዋልድ እውን ወግዓዊ ትምህርቲ ኣይረኽባን እየን ነይረን። ስለዚ፡ ዓበይቲ ሰባት ካብቲ መሃይምነት ንምጥፋእ እተገብረ ትምህርቲ ተጠቒሞም እዮም። ብዙሓት ነቲ ትምህርቲ ድሕሪ ምዝዛሞም፡ ብዝያዳ ብርእሶም ኪተኣማመኑ ኺኢሎም እዮም።”

robotstxt: allowed

filter: keep


text:
ኮሚቴ ስራሕ ፈፃሚት “ናይ ኢትዮጵያ ህዝብታት ወያናይ ዲሞክራሲያዊ ግምባር” /ኢህወዴግ/ ካብ ሰለስተ ታሕሳስ ጀሚሩ ንዝሓለፉ 17 መዓልቲ ሃገርና ንእትርከበሉ ወድዓዊ ኩነታት መበገሲ ብምግባር ሰፊሕን ዝርዝርን ናይ ኩነታት ተወሳኺ የንብቡ...
ብዙሓት ቃልስታት ብዙሕ ገልታዕታዕ እናበሉ፣ ብዙሕ መስዋእትነት እናኸፈሉ፣ ነዊሕ ግዜ ወሲዶም ወይ እውን መዋእሎም ልክዕ ኣብ ቃልሲ ሓሊፎም ኣብ ዕብየት ውድቦም ይኹን ምፍታሕ መሰረታዊ ፀገማት ህዝቦም ዘምፅእዎ ረብሓተወሳኺ የንብቡ...
መበል 14 ክፋል
“ፅጋብ ፈሊጥናኪ… ደጊም ዝሕባእ የለን…” እንትብላ ካብ ኣፈይ ቁልብ ኣቢላ “እወ ዝሕባእ የለን። እወ ኣፍቂረ… መሓዛ መትከለይ ኣፍቂረ… መስዋእቲ ግና ፈልዩና… ነተን መዓሙቕ ልቡ ዝገልፃ ቃላቱ ምላሽ ሂበዩ አንተዝስዋእ ክንደይ ተወሳኺ የንብቡ...
ካልኣይን መዛዘምን ክፋል ኣቦ መንበር ህወሓት ዶ/ር ደብረፅዮን ገ/ሚካኤል
ቀንዲ ዕላማ እቲ ኣብ ቀረባ ብህወሓት ማ/ኮሚቴ ዝተኻየደ ገምጋም፣ ምንቕቓፍን ምትዕርራይን ስጉምትን መቐፀልታ ዓሚዩቕ ተሃድሶ ዝኾነ ውድብ፣ ሃገርን ህዝብን ምድሓን እዩ ነይሩ። ነቲ ኣብ ምንካይ ድኽነት፣ ምንጋስ ሰናይተወሳኺ የንብቡ...


text:
ካብቶም ኣብቲ ሕርሻ መስኖ ዘልምዑ ሓረስቶት ሓደ መንእሰይ በሪሁ ኣርኣያ ይበሃል። ምርኣይ ዝተስኣኖ ወገን እዩ። ልዕሊ ኣዒንቲ ዝርኢ ኣእምሮ ግና ኣለዎ። ልምዓት መስኖ ዝጀመረ ብ2003 ዓ/ም እንትኸውን ናብዚ ስርሕ ዝኣተወ ብዛዕባ ኣድላይነት ልምዓት መስኖ ብሬድዮ ደጋጊሙ ምስ ሰምዐ ከም ዝኾነ ይዛረብ። መስኖ ክጅምር እንትሓስብ መሬት ኣይነበሮን። ሕዚ እውን መሬት የብሉን። መወፃኣይነት ልምዓት መስኖ ስለዝተረድኦ ግና እናተወፈረ የልምዕ። ንኣብነት ኣብ 2009 ዓ/ም ክልተ ሄክታር መሬት ተወፊሩ ሽጉርቲ ብምልማዕ ብፅሒቱ 80 ሽሕ ብር ክረክብ ዝኸኣለ ሃርበኛ ልምዓት እዩ። ሓረስታይ መንእሰይ በሪሁ ንእሽቶይ ወዱ ኣለዎ። እንትዘርእ፣ እንትዓፅድ፣ ማይ እንተስቲ እቲ ንእሽተይ ወዱ ይመርሖ። ነዚ ህርኩት ሓረስታይ ከም ኣብነት መዚዝና እምበር ብርክት ዝበሉ ሓረስቶት እቲ ጣብያ ኣብ ልምዓት መስኖ ተዋፊሮም ምውንጫፍ ልሙድ ተግባር ኮይኑ ኣሎ። ኣብዚ ዓመት እዚ ድማ ብመልክዕ ክላስተር ካብ ሕሉፍ ዝበለፀ ልምዓት ጀሚሮም ኣለዉ።
ክላስተር እንትበሃል ሓደ ከባቢ ሓደ ዓይነት ፍርያት መስኖ ዘፍርየሉ ከይዲ ማለት እዩ። ንኣብነት ጣብያ መስሕል ክላስተር ሽጉርትን ዕፉንን እያ። ብዓብላላይነት ድማ ሽጉርቲ ይለምዐላ። ስለዚ “ክላስተር ሽጉርቲ” ተባሂላ ትፍለጥ። ኣብዛ ክላስተር እዚኣ ድማ ሰለስተ ናቑጣታት ኣለዋ። እታ ሓንቲ ናቑጣ ቀይሕ ሽጉርቲ ጥራሕ ይለምዐላ፣ እታ ካልአይቲ ናቑጣ ፃዕዳ ሽጉርቲ ጥራሕ እንትለምዐላ እታ ሳልሰይቲ ናቑጣ ድማ ዕፉን /ምሸላ ባሕሪ/ ጥራሕ ይለምዐላ። ኣብ 2010 ዓ/ም ብመልክዕ እዚ መስኖ ክለምዐሉ ብትልሚ ዝተትሓዘ ስፍሓት መሬት እታ ጣብያ 454 ሄክታር እንትኸውን ነዚ ስፍሓት መሬት ዘልምዑ ሓረስቶት 673 እዮም። እዚ ልምዓት ዝሳለጠሎም 317 ውልቀን ሓባርን ዒላታት ድማ ኣለውዎም። ክሳብ ሕዚ ኣብ ቀዳማይ ዙር ዝራእቲ ክራማት ተላዒሉ ናብ ልምዓት ዝኣተወ መሬት 150 ሄክታር እዩ።
ጣብያ መስሕል ከም ወረዳ መርኣያ /ቤንችማርክ/ ብክላስተር ሙሉእ ፓኬጅ ዘተግበረት ጣብያ ስለዝኾነት ቀንዲ ተሞክሮ ትኹን እምበር ኣንፈት ልምዓት መስኖ 2010 ዓ/ም ኣብ ወረዳ መደባይ ዛና ብመልክዕ እዚ ከምዝፍፀም ምክትል ሓላፊ ቤት ፅሕፈት ልምዓት ሕርሻን ገጠርን መተሓባበሪ ግልጋሎት ኤክስቴንሽን ሕርሻን እቲ ወረዳ ኣይተ ደሳለይ ገብረተንሳኤ ይዛረቡ። ኣብዚ ኣቲናዮ ዘለና 2010 ዓ/ም ካብ ሕሉፍ ብዝሓሸ መንገዲ ንምልማዕ ምድላው ከምዝተገበረ እውን የረድኡ። ዝሓሸ እንትበሃል ከምቲ ኣብ ጣብያ መስሕል ተገይሩ ዘሎ ብክላስተር ምልማዕን ሙሉእ ፓኬጃት መስኖ ምጥቃምን እዩ። እዚ ዕውት ንምግባር እቲ ምድላው ካብ ወረዳ ክሳብ ጣብያታት ዘለዉ ሰራሕተኛታት ልምዓት ይኹኑ ሓረስቶት ብኣተሓሳስባ ቅቡል ገይሮም ብሙሉእ ዓቕሚ ምድላው ብምግባር ናብ ተግባር ክኣትው ተገይሩ እዩ።
ካብቶም ኣብዚ ከይዲ እዚ ክትግበሩ ዝግበኦም ጉዳያት ሓደ ዘለዉ ቴክኖሎጅታት ብንፁር ምፍላጥን ዝተበላሸዉ ቀልጢፎም ክዕረዩ ወይ ብሓደሽቲ ክትክኡ ምግባርን እዩ። ንኣብነት ብብርኪ ወረዳ ክሳብ ሕዚ በብዓመቱ ናብ ኢድ ሓረስቶት እናኣተዉ ዝተዋህለሉ ቴክኖሎጅታት ማይ 1,478 ሰቲህና፣ 658 ጠብጠብታ፣ 426 ሞተራትን 337 ፕረዥራይዝድን ብድምር 2,999 እንትኾኑ ካብኣቶም ዘይተበላሸዉን ኣብ ስራሕቲ ዘለዉን እቶም 1,995 እዮም። 1,005 ብዝተፈላለዩ ምኽንያታት ተበላሽዮም ካብ ጥቕሚ ወፃኢ ኮይኖም ኣለዉ። ስለዝኾነ እቶም ጥዑያት ኣብ ልምዓት ክውዕሉ እቶም ዝተበላሸዉ ድማ ከምቲ ልዕል ክብል ዝተገለፀ ወይ ክፅገኑ፣ ካብ ጥቕሚ ወፃእ ዝኾኑ ድማ ክትክኡ ንምግባር እናተሰርሐ ይርከብ።
ካልኦት ብንፅፅር ተፀኒዖም ዝተረጋገፁ ድማ መማረፅታት ማይ መስኖ እዮም። ኣብታ ወረዳ ዘለዉ ጠቕላላ መማረፅታት ማይ መስኖ 535 ሓበራዊ ዒላ፣ 2,132 ውልቃዊ ዒላ፣ 114 ቸክዳም፣ 54 ዳይቨርሽንን 30 ባህላዊ ምጥላፍ ማይን ብጠቕላላ 3,166 ኣማራፅታት ማይ እዮም። ካብዚኣቶም እቶም 2,661 ድሕንነቶም ተሓልዩ ኣብ ልምዓት ዝውዕሉ ዘለዉ እንትኾኑ እቶም 541 ግና ብንውሓት ዘመን ግልጋሎትን ካብ ድኽመት ኣተሓሕዛን ተበላሽዮም ካብ ጥቕሚ ወፃኢ ዝኾኑ እዮም። ስለዝኾነ ካብቶም ካብ ጥቕሚ ወፃኢ ዝኾኑ ፀጊንካ ኣብ ልምዓት ክውዕሉ ንምግባር ምፅዓር ከም ዘሎ ኮይኑ ብቐንዱ እቶም ጥዑያት መማረፅታት ማይ ዝርከብሉ ቦታን ዘልምዕዎ ስፍሓት መሬትን ብንፁር ክፍለጥ ስለዝተገበረ ንምድጋፍ ዝቐለለ ይኸውን።
እቲ ሳልሳይን ቀንድን ብሳይንሳዊ ከይዲ ኣለኻኽዓ (GPS) ስፍሓቱ ዝተረጋገፀ ንመስኖ ዝኸውን መሬት ብመስኖ ክለምዕ ምግባር እዩ። ብመሰረት እዚ ኣብታ ወረዳ ኣብ 2009 ዓ/ም “ለሚዑ” ዝተብሃለ ልዕሊ 11 ሽሕ ሄክታር ልክዕ ከም ዘይኮነ እዩ ተረጋጊፁ። ኣብ ቅድመ ምድላው ምዕራፍ 2010 ዓ/ም ዝተገበረ መፅናዕቲ ብኸባቢ ኣርባዕተ ሽሕ ሄክታር ከምዝንእስ እዩ ተፈሊጡ። ንኣብነት ዓሚ ክለምዕ ብትልሚ ዝተትሓዘ 12 ሽሕን 67 ሄክታር እንትኸውን ለምዘመን ግና 7,830 ሄክታር እዩ ብመስኖ ንምልማዕ ተተሊሙ ዘሎ። ምኽንያቱ ልዕሊኡ ድልው ዝኾነ ካሊእ መሬት የለን። እዚ ማለት እቲ ዓሚ 11 ሽሕን 499 ከም ዝለምዐ ዝተገለፀ ልክዕ ኣይነበረን። ልክዕ ከምዘይነበረ ሽዑ ንኸይፍለጥ ኣርባዕተ ፅምዲ ሓደ ሄክታር ተባሂሉ ስለዝተሓዝ ብኡ እናተፀብፀበ ዝመፀ ከም ዝኾነ ኣይተ ደሳለይ ይዛረቡ። እዞም መሰረታዊ ዝኾኑ መፅናዕትታት ኣብ መማረፅታት ማይ፣ ቴክኖሎጅታት ማይን ስፍሓት ብመስኖ ዝለምዕ መሬትን ከነፅሩ ምኽኣሎም ምምሕዳር እቲ ወረዳን በብ ብርኩ ዘሎ ክኢላን ዝድግፎ ደገፍ ውፅኢታዊ ክኸውን ይገብር።
ኣብ ወረዳ መዳባይ ዛና እዚ መሰረታዊ ኩለመዳይ ውሽጣዊ ትሕዝቶን ዓቕምን ምስተነፀረ ቀፂሉ ዝተሰርሐሉ ንጥፈት ምድላው ምዕራፍ ምፍጣር ዓቕሚ ኣተሓሳስባ እዩ። ንክኢላታትን ሓረስቶትን ኣብቶም ሓደሽቲ ኣንፈታት ልምዓት መስኖ ዘስርሕ ግንዛበ ክሕዙ ከምዝተገበረ ኣይተ ደሳለይ ይገልፁ። ዝተወሰኑ ሰብ ሞያ መስኖ ብብርኪ ክልል ምስ ሰልጠኑ ንጠቕላላ ክኢላታት ልምዓት ሕርሻን ገጠርን ወረዳ መደባይ ዛና ከሰልጥኑ ተገይሩ። ብምቕፃል ኣብ ኩለን (18) ጣብያታት ንዘለዉ ሰራሕተኛታት ልምዓት ሕርሻን ገጠርን ስልጠና ተዋሂቦም። ክኢላታት ጥራሕ ኣሰልጢንካ ግና ዕውት ስራሕ ኣይስራሕን። ስለዝኾነ ካብኡ ብምቕፃል ካብ ኩለን ጣብያታት 20 ሽሕን 962 ሓረስቶት ክስልጥኑ ትልሚ ተታሒዙ ምልመላ ተኻይዱ። እዞም ሓረስቶት ናብ ማእኸል ወረዳ ስሒብካ ምስልጣን ክንጠባጠቡን ቀልቦም ናብ ገዝኦም ገይሮም ነቲ ስልጠና ዘይክጭብጥዎን ስለዝኽእሉ ድማ ኣብ ከባቢኦም ክስልጥኑ ከምዘለዎም ተወሲኑ። ብመሰረት እዚ ኣብ ሓንቲ ጣብያ ካብ ሰለስተ ክሳብ ኣርባዕተ ናቑጣታት ብምሽንሻን ጠቕላላ ከም ወረዳ 63 ናቑጣታት ተነፂረን። ብድሕሪ እቲ ክሳብ መወዳእታ ወርሒ ጥቅምቲ 100 ምኢታዊ ስልጠና ሓረስቶት ከም ዝተዛዘመ ኣይተ ደሳለይ የረድኡ።
እቶም ዝተውሃቡ ስልጠናታት ብቐንዱ ኣተሓሳስባ መሰረት ዝገበሩ ኮይኖም ዝርዝር ዝበሉ እዮም። ቴክኖሎጅታት ማይ ከይበላሸዉ ብኸመይ ክተሓዙ ከምዘለዎምን እንተተበላሽዮም ብኸመይ ምዕራይ ከምዝከኣልን፣ ሜላ ኣዘራርኣ፣ ልምዓት መስኖ ብኸመይ ካብ ባልዕ ምክልኻል ከምዝከኣልን ከይዲ ኣሰታትያ ማይን ካብቶም ቀንዲ ይጥቀሱ።
ምስዚ ተተሓሒዙ በቲ ስልጠና ሓረስቶት ክፈልጥዎ ዝተገበረ ካሊእ ቁምነገር ምሕራስን ምልስላስን መዓዝ ክኸውን ከም ዘለዎ፣ መዓዝ ክዝራእ ከምዝግባእ እንታይ ዓይነት ዘርኢ ከምዘድሊ ነፂርካ ምፍላጥ እዩ። ካብዚ ሓሊፉ ንሕድሕድ ዓይነት ተኽሊ ወይ ዝራእቲ መስኖ እንታይ ዓይነት ሕማም ከምዘጥቅዖ፣ አንታይ ዓይነት መድሓኒት ብምጥቃም ምክልኻል ከም ዝከኣል፣ እቲ መድሓኒት ኣበይ ከምዝርከብን ዓቐኑን እውን ኣካል እቲ ስልጠና ነይሩ። ነዞም ኩሎም ቁምነገራት ግንዛበ ዘጨብጥ ስልጠና እዩ ነይሩ። እዚ ዕምቆት ዘለዎ ስልጠና ክካየድ ዝተደለየሉ ምኽንያት ሓረስቶት ኣብ ኣፍልጦ ዘተመስረተ ልምዓት መስኖ ንኸሳልጡን ሓገዝ ሰብ ሞያ ከምተወሳኺ እምበር እቲ ቀንዲ ባዕሎም ንኽፍፅምዎን ዘኽእል ዓቕሚ ንምፍጣር ብምዕላም እዩ። እዞም ኩሎም ምድላዋት ምስተገበረ እዩ ድማ ናብ ተግባር ተኣትዩ።
ኣብ ተግባር ምስተኣተወ እውን ብመሰረት ዝተገበረ ቅድመ ምድላው ንምፍፃም እዩ ፃዕሪ ዝግበር ዘሎ። እቲ ዛጊድ ዘሎ ኣፈፃፅምኡ እውን ዝበረታታዕ እዩ። ንኣብነት 291 ሓደሽቲ ቴክኖሎጅታት ማይ ንምትእትታው ትልሚ ተታሒዙ ዝነበረ ኾይኑ ክሳብ ሕዚ 226 ንምትእትታው ተኻኢሉ እዩ። ሓደሽቲ ቀወምቲ ተኽልታት ፍረምረ ድማ 40 ሽሕን 924 ንምትእትታው ተተሊሙ ክሳብ ሕዚ 15 ሽሕ ተኣታትዮም ኣለዉ።
ብድምር ከም ወረዳ ኣብዚ ዓመት (2010 ዓ/ም) ብመስኖ ክለምዕ ብትልሚ ካብ ዝተትሓዘ 7,830 ሄክታር ድማ ዛጊድ እቲ ዝራእቲ ክራማት ተዓፂዱ ነፃ ዝኾነ 986 ሄክታር ናብ ተግባር ኣትዩ እዩ። እቲ ከይዲ ልምዓት ከምቲ ልዕል ክብል ዝገለፅናዮ “ክላስተር” መሰረት ዝገበረ ኮይኑ ነዚ ኩሉ ካብ ምድላው ምዕራፍ ክሳብ ተግባር ምዕራፍ ዘሎ ንጥፈት ቤት ፅሕፈት ልምዓት ሕርሻን ገጠርን ዓርሱ ክኢሉ እዩ ዝመርሖ። ቅድሚ ሕዚ ዝነበረ ኣካይዳ ኩሎም ኣባላት ካቢኔ ወረዳ ኣብ እዋን መፍረያይነት ክራማት ኮነ ልምዓት መስኖ ይሳተፉ ነይሮም፤ መቐላ ዕዮ ሒዞም እውን ናብ ጣብያታት ይወፍሩ ነይሮም። ንሱ ግና ውፅኢታዊ ኣይነበረን። ተብተብ ዝተመልኦ ኣብ ርእሲ ምዃኑ ናይ ባዕልቶም ዝተመደብሉ መደበኛ ሓላፍነት ስለዘለዎም ምቁርራፅ የጋጥም ነይሩ። ካብዚ ብምብጋስ ካብ ክራማት 2009 ዓ/ም ኣትሒዙ ቤት ፅሕፈት ልምዓት ሕርሻን ገጠርን እቲ ወረዳ ዓርሱ ክኢሉ ንክመርሖን ንኸተግብሮን ወሲኑ ተበጊሱ። ብመሰረት እዚ ልምዓት መስኖ 2010 ዓ/ም ኣመራርሓን ሰራሕተኛታትን እቲ ቤት ፅሕፈት ዓርሶም ክኢሎም እዮም ዝመርሕዎን ዝድግፍዎን ዘለዉ። “ጥቡቕ ስርዓት ክትትልን ደገፍን ኢና ንገብር ዘለና። ልምዓት ሕርሻ ብሞያ ዓርሱ ክኢሉ እንተተመሪሑ ቅልጡፍን ውፅኢታውን ከምዝኸውን ብተግባር ንርእዮ ኣለና” ይብሉ ኣይተ ደሳለኝ።
ኩሎም መተሓባበርቲ ከይድታት ስራሕ እቲ ቤት ፅሕፈትን ሓላፍን ዘለዉዎ “ፕሮሰስ ካውንስል” ዝብሃል ኮሚቴ ኣሎ። እዚ ኮሚቴ ኣብ ሰሙን ክልተ ግዘ እናተኣከበ ንጥፈታት ይግምግም። ከይድታት ስራሕቲ ድማ ኣብ ሰሙን ሓደ ግዘ ይግምግማ። ኣብ ክልተ ሰሙን ሓደ ግዘ ጠቕላላ ሰራሕተኛታት እቲ ቤት ፅሕፈት ብሓደ ተኣኪቦም ዘለዉ ምዕባለታት፣ ድኽመታትን ክግበሩ ዘለዎም መፍትሕታትን ተሞክሮ ይለዋወጡ። ብፍላይ ዘይተሰገሩ ፀገማት ግዘ ተዋሂቡዎም ምይይጥ ይግበረሎም። ልምዓት መስኖ 2010 ዓ/ም እቲ ወረዳ ብመልክዕ እዚ ኣብ ፅቡቕ ጅማሮ ይርከብ።
ኣብ መወዳእታ ክለዓል ዝግበኦ ፀገም ግና ኣሎ። ፍርያት መስኖ ግቡእ ዕዳጋ ኣብ ምርካብ ፀገም ይስትውዓል እዩ። እዚ ብፍላይ ኣብ ኮሚደሮ ጎሊሁ ይርአ። እዚ ፀገም ንምቕራፍ ምስ ዩኒቨርስቲ ኣኽሱም ምርድዳእ ይግበር እኳ እንተሃለወ ቀልጢፍካ ምትግባርን ካሊእ ተወሳኺ መማረፂ ምእላሽን የድሊ። እንተ እቶም ብሉፃት ተሞክሮታት ግና ተጠናኺሮም ይቐፅሉ። ኣብ ካልኦት ከባብታት እውን እዚኣቶምን ካልኦት ተወሰኽቲ ተሞክሮታትን ብምትግባር ልምዓት መስኖ 2010 ዓ/ም ንምዕዋት ምርብራብ የድሊ።


text:
ሌላ ምስ መስርሕ ዓለማዊ መዝገብ ውርሻ ጥቕምታቱ ንሕብረተሰብን ሃገራትን
ብፕሮጀክት ውርሻ ኣስመራ ዝተዳለወ ዓንቀጽ ኣብርሃም ዘርኣይ
መስርሕ ምድላው ናይ ምርቋሕ ሰነድ( Preparation of Nomination Dossier ) ናብ መዝገብ ዓለማዊ ውርሻ፣ ዝእንፍቶ ጉዕዞ፣ ንህዝብታትን ሃገራትን ዘርብሕ ኮይኑ፣ ኣድላይነት ናይ’ዚ ዕማም፣ ኣብ ምዕቃብ ባህላውን ባህርያውን ጸጋታት ሃገራት ከኣ ገዚፍ ኢዩ። ኣድላይነት እዚ መስርሕን ረብሓታቱ ንህዝብታትን ሃገራትን ጠቀስ ገይሮም ዝሕተቱ ሕቶታት ሓያለ ብምዃኖም፣ መስርሕ ምድላው ናይ ምርቋሕ ሰነድ ናብ ዓለማዊ ውርሻ፣ ብመንጽር ንህዝብታትን ሃገራትን ዝህቦ ጥቕምታት ኣብ`ዚ ዓንቀጽ ቀሪቡ ኣሎ።
መስርሕ ምድላው ናይ ምርቋሕ ሰነድ ናብ መዝገብ ዓለማዊ ውርሻ፣ ብቐንዱ ኣብ መትከላት ኣህጉራዊ ውዕል ውርሻ ናይ 1972 ዝተሰረተ ኮይኑ፣ ኣባላት ው.ሕ.ሃ ዝኾና ነዚ ውዕል`ዚ ዝኸተማ ሃገራት፣ ኣህጉራዊ ኣገዳስነት ዘለዎም ባህርያውን ባህላውን ውርሻታተን ኣለልየን፣ ክሕብሐብሉን ክዕቀብሉን ዘኽእል ባይታ ዝፈጥራሉ መስርሕ ኢዩ። መስርሓት ምድላው ሰነድን፣ ምርቋሕ ኣህጉራዊ ኣገዳስነት ዘለዎም ባህላውን ባህርያውን ውርሻታት ኣብ መዝገብ ዓለማዊ ውርሻን ሕመረት ኣህጉራዊ ውዕል ውርሻ ናይ 1972 ኮይኖም፣ ኣገደስቲ ሓላፍነት ነዚ ውዕል ዝፈረማ ሃገራት ከኣ ኢዮም። ክንድ ዝኾነ ነዚ ውዕል ዝፈረማ ሃገራት ሰነዳተን ናብ ዓለማዊ ኮሚተ ውርሻ ከቕርባ መሰል ይህልወን። እዚ ኮሚተ ነዞም ሰነዳት ግቡእ መስርሕ ምምያ ድሕሪ ምክያድ፣ ምስፋር ውርሻታት ዝተፈላለያ ሃገራት ናብ ዓለማዊ ውርሻ ይውስን። መስርሕ ምድላው ናይ ምርቋሕ ሰነድ ናብ መዝገብ ዓለማዊ ውርሻ እምበኣር፣ ሃገራት ውርሻታተን ናብ ኣህጉራዊ ማሕበረሰብ ከላልያን ከቕርባን ዕድል ይህብ። በዚ መንጽር`ዚ፣ ንዕዉት መስርሕ ምስፋር ባህላውን ባህርያውን ጸጋታተን ናብ መዝገብ ዓለማዊ ውርሻ ክዉን ዝገብሩ መሰረታውያን ንጥፈታት ክስእላ ይድርኽ። መስርሕ ምድላው ናይ ምርቋሕ ሰነድ ናብ መዝገብ ዓለማዊ ውርሻ ዝጠልቦም መሰረታውያን ንጥፈታት፣ ኣህጉራዊ ውዕል ውርሻ ናይ 1972 ዘስፈሮም ኣገደስቲ ናይ ስራሕ መትከላት(Operational Guidelines) ሰረት ገይሮም ይካየዱ። እዞም ኣማእዘንቲ መትከላት፣ ካብ ግዜ ናብ ግዜ ምስ ኩነታት ሃገራትን ጸጋታተንን ተዛሚዶም እናተኸለሱ ዝመጹ ኮይኖም፣ ምዕሩይ ኣገባብ ምስፋር ጸጋታት ዝተፈላለያ ሃገራት ኣብ መዝገብ ዓለማዊ ውርሻ ክዉን ንምግባር ይእምቱ።
መስርሕ ምድላው ናይ ምርቋሕ ሰነድ ናብ መዝገብ ዓለማዊ ውርሻ፣ ሃገራት ብዘዳልውኦ ግዝያዊ መዝገብ(Tentaive List) ይፍልም። እዚ ኣፈናዊ መዝገብ፣ ሃገራት ኣብ ክሊ መግዛእታዊ ሓድነተን ዝርከቡ ኣህጉራዊ ኣገዳስነት ዘለዎም ባህላውን ባህርያውን ጸጋታት ከለልያ የኽእል። ግቡእ ናይ ምልላይ መስርሕ (inventory) ክገብራ ስለ ዝድርኽ ከኣ፣ ሃገራት ነዚ ግዝያዊ መዝገብ ከም ናይ ውጥን መሳርሒ ክጥቀማሉ ዕድል ይህብ። ዝተፈላለያ ሃገራት ዘዳልውኦ ግዝያዊ ሰነድ(Tentative List)፣ ኣብ መቓን ዝመጽእ 5-10 ዓመታት ናብ መዝገብ ዓለማዊ ውርሻ ዘቕርብኦ/ም ባህላውን ባህርያውን ውርሻ/ታት ይሓቁፍ። በዚ መሰረት፣ እዚ ግዝያዊ ሰነድ ዝርዝር ኣብ መጻኢ ኣብ መዝገብ ዓለማዊ ውርሻ ክኣትዉ ዝኽእሉ ጸጋታት ሃገራት የጠቓልል።
ሃገራት ድሕሪ ምድላው ዝርዝር ዝተፈላለዩ ባህላውን ባህርያውን ጸጋታት ዝሓቁፍ ግዝያዊ ሰነድ፣ ካብ`ዚ ሰነድ ውሱናት ባህላዊ/ ባህርያዊ ጸጋ/ታት ብምምራጽ፣ እማመ ናብ ዓለማዊ መዝገብ ውርሻ ዘብጽሕ ናይ ምርቋሕ ሰነድ የቕርባ። በዚ ምኽንያት እዚ ከኣ፣ ነፍሲ ወከፍ ሃገር ናብ ኮሚተ ዓለማዊ ውርሻ እተቕርቦ ናይ ምርቋሕ ሰነድ፣ ዝርዝራዊ ሓበሬታ ናይ እታ ሃገር ናብ መዝገብ ዓለማዊ ውርሻ እትሓርዮ ባህላዊ/ባህርያዊ ውርሻ ይሓቁፍ። ንኣብነት ሃገረ ኤርትራ፣ ንኣህጉራዊ ውዕል 1972 ኣብ 2001 ድሕሪ ምኽታማ፣ ንውርሻታት ከተማ ኣስመራ ኣብ 2005 ኣብ ግዝያዊ መዝገብ (Tentative List) ብምእታው፣ ኣብ የካቲት 1, 2016 ንውርሻታት ከተማ ኣስመራ ዝውክል ናይ ምርቋሕ ሰነድ ናብ ዓለማዊ ኮሚተ ውርሻ ኣቕሪባ።
መስርሕ ምድላው ናይ ምርቋሕ ሰነድ፣ ነዊሕ ጉዕዞ ኮይኑ፣ ዝተፈላለዩ ንጥፈታት የጠቓልል። እዚ ናይ ምርቋሕ ሰነድ መሰረታውያን ባእታታት ናይ ስራሕ መትከላት(Operational Guidlines) ኣህጉራዊ ውዕል 1972 ኣጣሚሩ ዝዳለው ኣብ ርእሲ ምዃኑ፣ ኣብ’ዚ ሰነድ ዝያዳ ጎሊሑ ዝቐርብ ትሕዝቶ ግን፣ “ዝርዝር ብሉጽ ኣብነት ኣህጉራዊ ኣገዳስነት(Statement of Outstanding Universal Value)’’ ናይ’ቲ ናብ ናይ ምርቋሕ መስርሕ ዝምረጽ ባህላዊ/ባህርያዊ ውርሻ ናይ ሓንቲ ሃገር ኢዩ። ዝርዝር ብሉጽ ኣብነት ኣህጉራዊ ኣገዳስነት ዘቐድም ናይ ምርቋሕ ሰነድ፣ ክንዮ ሃገራውን ዞባውን ዶባት ሃገራት ብምስጋር፣ ድንቂ ንወዲ ሰብ ዝውክሉ ኣድማሳዊ ኣብነታት ባህልን ባህርን የነጽር። እዚ መስርሕ ብተመሳሳሊ ፣ ሃገራት ውርሻታተን ኣብ ዙርያ ኣድማሳዊ ቴማታት ባህልን ባህርን ከስፍራ ዘኽእለን ኮይኑ፣ ሕብረተሰባት እዘን ሃገራት ንውርሻታቶም ዝህብዎ ክብርታት ምስ ኣድማሳዊ ኣጠማምታ ታሪኽ ወዲ ሰብን ባህላዊ መስርሓቱን ከምኡ`ውን ባህርያዊ ውርሻታት ዓለም ከዛምዱ ዕድል ይፈጥር። ብመሰረት ዓለማዊ ውድብ ስነ- ፍልጠት ትምህርትን ባህልን (UNESCO) ዘውጽኦም ዓሰርተ ረቛሒታት፣ ሃገራት ንዘለወን ባህላውን ባህርያውን ጸጋታት ብመንጽር ዝርዝር ብሉጽ ኣብነት ኣህጉራዊ ኣገዳስነት ከነጽርኦም ስለ ዘድሊ ከኣ፣ ሃገራት፣ ነዞም ረቛሒታት ዘማልኡ ውርሻታት ኣብ መዝገብ ዓለማዊ ውርሻ ከስፍራ ባብ የርሕው። ስለ`ዚ መስርሕ ምድላው ናይ ምርቋሕ ሰነድ፣ ሃገራት ዘለወን ዘቤታዊ ምሕደራ ባህላውን ባህርያውን ጸጋታት ምስ ኣድማሳዊ ፍልስፍና ኣሳንየን፣ ዘለወን ብልጫታትን ሃጓፋትን ከለልያን፣ ጸጋታተን ከኣ ብውድዓውን ኣድማዕን ኣገባብ ናብ`ዚ መስርሕ ከዋፍራ የኽእል።
እዚ መስርሕ፣ ሃገራት ኣብ`ዚ መዳይ ዘለወን ዘቤታዊ ዓቕሚ ሰበን ከለልያን፣ ኣብ ንዝተፈላለዩ ክኢላታት ዝጸምድ ንጥፈት ከዋፍራን ባይታ ስለ ዝፈጥር፣ ንባህላውን ባህርያውን ጸጋታተን እኹል መጽናዕትን ስነዳን ክገብራን፣ ምሉእነት ዘለዎ ናይ ምርቋሕ ሰነድ ከቕርባን ይድርኽ። ኣብ’ዚ ሞያ ዝነጥፉ ሞያውያን ምስ ክኢላታት ኣህጉራውያን ውድባት ኮይኖም ነዚ መስርሕ ዝድርዕ ዝተፈላለዩ መደባትን ንጥፈታትን ከማእዝኑ ስለ ዝበቕዑ እምበኣር፣ መስርሕ ምድላው ናይ ምርቋሕ ሰነድ፣ ዝተፈላለዩ ምሉእነት ናይ`ዚ ሰነድ ክውን ዝገብሩ ኣካላት ኣብ ሓባራዊ ጽምዶ ዝጠምር ኢዩ። ክንድ ዝኾነ ከኣ፣ ክኢላታት ታሪኽ፣ ስነ-ጥንቲ፣ ስነ-ህንጻ፣ ምሕደራን ምዕቃብን ባህላውን ባህርያውን ጸጋታት፣ ማሕበራዊ ስነ-ፍልጠት፣ ቱሪዝም፣ ውጥን፣ ምሕደራ ዋኒን ከምኡ`ውን ምዕባለ ብሓባር ኣብ`ዚ ዕማም ይሳተፉ። ተሳትፎ እዞም ክኢላታት፣ ባህላውን ባህርያውን ጸጋታት ሃገራት ብዝተማልአ ኣገባብ ተጸኒዖም፣ ብመስትያት ኣድማሳዊ ኣመለኻክታ፣ ዝርዝር ብሉጽ ኣብነት ኣህጉራዊ ኣገዳስነት እዞም ጸጋታት ብግቡእ ንኽሰኣል የኽእል። ምሉእነት ናይ ምርቋሕ ሰነድ በዚ ኣገባብ ምስ ዝረጋገጽ ከኣ፣ ኣህጉራዊ ኣካላት ውርሻ ዝጠልብዎ ናይ ምምያ መስርሕ ክሓልፍ ዓቢ ተኽእሎ ይህልዎ።
ብተወሳኺ፣ ኣብ’ዚ ሰነድ ክማልኡ ዘድልዩ ኣገደስቲ ቴክኒካዊ ኣምራትን፣ ኣድለይቲ ናይ ምሕደራ መኣዝናትን ኣካል ናይ`ዚ መስርሕ ኢዮም። በዚ መንጽር`ዚ ኣብ መስርሕ ምድላው ናይ ምርቋሕ ሰነድ ብኣድማዒ ተራ ክሳተፉ ዘድልዩ መሻርኽቲ ክልለዩ ኣገዳሲ ተራ ይጻወት። ንምሕደራ ባህላውን ባህርያውን ጸጋታት ክውን ዝገብሩ መሻርኽቲ ኣብ`ዚ ጽምዶ ስለዝሳተፉ፣ ንምዕቃብ እዞም ጸጋታት ምስ ክውንነት ሃገራት ተሳንዮም ዝዋደዱ ናይ ምሕደራ መኣዝናት ብጽፈት ኣብ`ዚ መስርሕ ክዳለዉ ይኽእሉ። ተሳታፍነት ህዝቢ ኣብ`ዚ መዳይ በዚ ኣገባብ ስለ ዝረጋገጽ ከኣ፣ ሕብረተሰባት ንጸጋታቶም ዝህብዎም ክብርታት በቲ ሓደ ወገን፣ ንውርሻታቶም ምስ
ኩነታቶም ኣዛሚዶም ዘለልይዎም ናይ ምሕደራ መኣዝናት ከኣ በቲ ካልእ፣ ምስ ኣድማሳዊ ቴማታት ባህልን ባህርን ከሳንዩ፣ እዚ መስርሕ ዕድል ይፈጥር። ኣብ’ዚ ሰነድ ብመንጽር ሕጋውን ቴክኒካውን ኣምራትም ዝዳለው ንጹር መኣዝን ምሕደራ ጸጋታት፣ ንዕዉት ናይ ምርቋሕ መስርሕ ክውን ይገብር።
ናብ መዝገብ ዓለማዊ ውርሻ ንምርቋሕ ዝቐርብ ባህላዊ/ባህርያዊ ውርሻ፣ ኣብ’ዚ መዝገብ ክሰፍር ምስ ዝበቅዕ፣ ሃገራትን ህዝብታትን፣ ውርሻታቶም ከም ኣካል ድንቂ ኣብነት ውርሻታት ወዲ ሰብን ዓለምን ኮይኑ ኽሕብሐብን ክጽምበልን የኽእሎም። ኣህጉራዊ ተገዳስነትን ምትሕግጋዝን ስለ ዝቕስብ ከኣ፣ ጸጋታት ሃገራትን ህዝብታትን ኣቓልቦ ረኺቡ፣ ከም ውርሻ ወዲ ሰብ ክዕቀብ፣ እዚ መስርሕ ዓቢ ተራ ይጻወት። ኣብ መዝገብ ዓለማዊ ውርሻ ዝሰፈረ ጸጋታት ሓንቲ ሃገር፣ ከም ትእምርቲ ዝተዓቀበ ኣህጉራውን ሃገራውን ውርሻ ኮይኑ፣ ምንጪ ኩርዓትን መንነትን ኮይኑ የገልግል።
ኤርትራ፣ ብእትውንኖ ንኩሉ ምዕራፋት ታሪኽ ዝውክል ባህላዊ ጸጋታትን ባህርያዊ ውርሻታትን፣ ክንዮ ሃገራውን ዞባውን ዶባታ፣ ኣህጉራዊ ኣገዳስነት ዘለዎ ኢዩ። ጸጋታት ኤርትራ ኣብ መዝገብ ዓለማዊ ውርሻ ክሰፍር ዝግበር ጻዕርታት ኣካል ናይ’ቲ ነዞም ጸጋታት ክልለዩን ክዕቀቡን ዝግበር ንጥፈታት ኢዩ። ምስፋር ውርሻታት ከተማ ኣስመራ ኣብ መዝገብ ዓለማዊ ውርሻ፣ ጉሉሕ ኣብነት እዚ ጻዕርታት ኮይኑ፣ ምስ ክውንነት እዚ ሃገር ተሳንዩ፣ ካልኦት ጸጋታት ኤርትራ ኣብ`ዚ መዝገብ ክሰፍሩ ዝግበር ንጥፈታት ብውድዓውነት ክሰኣል የድሊ። በዚ መንጽር ኣብ ግዝያዊ መዝገብ ክሰፍሩ ዘድልዮም ጸጋታት ግቡእ ናይ ምልላይ መስርሕ ሓሊፎም ኣብ ቀጻሊ ደረጃ ብደረጃ ናብ ናይ ምርቋሕ ሰነድ ዘብጽሑ መስርሓት ክሕሰቡ ይከኣል።


text:
ን27 ዓመት መብጽዓ ሕልሚ
እንታይከ ክትብሉኹም ሎሚ
Tesfamariam Wel.
10/12/ Norway
ጠምዩ ከሎ ጸጊቡ.ሎም ክንድኡ ዝምሕሉ
ተሳዒሮም ከለዉ ስዒርና እናበሉ ዘታልሉ
ናቶም ሽግር ገዲፎም ብንዳማቶም ዘዕልሉ
ቀናኣት ንህዝቦም ሕማቕ ጥራይ ዝምነይሉ
ካብ ዓለም ንጹል ድሑር ኣረመኔ ፍጥረት
ንውድቀቱ ከይሓፈረ ዝቕይሮ ናብ ዓውት
ጌጋ ወረ ዝዝርግሕ ንመጻንሒቱ መቃነይት
ክርቢቱ ወሊዑ ዓዲ ሃሎኡ ከይዱ ዝጻውት
ኣሻንጉሊት ቆጺሩዎም የዋዛውዞም ብሪሞት
እተን ክልተ ጭርሖ ኣመሪካ ወያኔባ ዝብላ
ሎምስ ረሲዕኩመን ዲኹም ኣበይ ድኣ ኣበላ
ዝኹሉ ባዓል ኮቦሮ ባዓል ክራር ሓሽውየ ዝላ
ቁሩብባ ደሃይ ሃቡ ክኾነኩም ፈውሲ ማሕላ
ከይተረደኣኩም ብስኣን ሓቂ ልብኹም ቆሲላ
ህግደፍ ሃገር ጥራይ ኣይኮነን ዝሸይጥ ዘሎ
ባህልናን ሃይማኖትናን እውን መሪዙዎሎ
ኣብ መንጎ ህዝብና ቅርሕንቲ ዘሪኡልናሎ
ኣስላም ክርስትያን ናበለ ህዝቢ ክመቓቕሎ
ቢሒቱ ክነብር ንምቸቱ ክጥዕሞ ባህ ክብሎ
ቁሩብ ኣይትሓስቡን ን27 ዓመት ተመባጺዑ
ከም ባምቡሉ ቆጺሩኩም ከም ሕጻናት ቆልዑ
ዘዝበሎ ሓሶት ቃላቱ ክትሕይኹ ከተኳማስዑ
አረ ናይ ሰብ ማዕዳ ማዓሲኹም.ከ ክትሰምዑ?
ብድዐ ብዕልግና ሓሶት ንዕቐት ተዛሪቡ ትሕጎሱ
ጽልእን ነገርን ምስ ጎሮባብቲ ተኣጎደ ትውድሱ
ከይሓፈረኩም ጠላዓት ኣጉባዝ ትብሉ ንሕናንሱ
ፍቱሓት ስረ ብጠጠውኩም ንብረትኩም ፈሪሱ
ሎምስ ተናዒቕኩም ፈኲስኩም ተሓብኡልግሱ
ኣቱም ቦጃቡጅ ኣበየሎ ናይ 27.ዓመት መብጽዓ
ርብዒ ዘመን ሓሊፉ ክጻወተልኩም ከም ቆልዓ
ንስኹም ሆየሆየ ክተብሉ ተን ኣጋልዕ ክስዕስዓ
ብሰንክኹም መላእ ሃገርና ብጥምየት ተቐጺዓ
ገዛ ምዕናው ገንዘብ ምዝራፍዩ ነይሩቲ.መብጻዓ
ጥራይ ቀንዩ ሎሚ ብንብረት ጽባሕ ሂወትኩም
ከዘንጋዓኩምዩ ጅግና ተምቤናዊ እና ጣቓዕኩም
ዋዛይኮነን ወዲ ስባጋድሽ ወዲዚ ተካሊት ርጉም
መን ሰብ ቆጺሩኩም ንብጾቱኳ ኪሒዱ ዝጠልም
ትሕቲ ጉድጓድ ኣስፊሩ ናይ ዋኒኑ ጥራይ ዝሓልም
ከቢድ ሕማም ከይተጥርዩ ምልቓቕ ትሕሽኩም
ከይተረዳኣና ጀጋኑ ዘለዉ መሲሉና ንጀሃር ነርና
ተራኣኻስ ባዶ ዜሮ ዘይረብሑ ምኳኖም ኣጻሪና
ዓበይቲ ንብረት ሃብቶም ናተወረ ዘጽቅጡ ሪኢና
ንህዝብን ሃገርን ከድሕን ዝወፈረ ኣበይሎ ቲጂግና
ከድሕነና ዝተጸበናዮ ዕግሽግሽ ኣብ ሕቑፎ ህዝብና
ብረቱ ከይሎጉም ፈሪሑ ተሓቢኡ ኣብ ትሽትሽና
ጀጋኑ ኣብ ቅድመ ግምባር ኣጥፊኡ ፈሻኩል ተኪኡ
ሃገር ጠንጢኖም ዝሃድሙኣብ ዕላማኦም ዘይጸንዑ
ኣብ ክንዲ ንገባር እከይ ንህዝቦም ከይበደለ ዝቐጽዑ
ካብ ዘሕለፍናዮ መግዛእታዊ ጭኮና መሒር ዘኸፍኡ
ኣንታዚኣቶምሲ ብዝውፍርዋ ብኣገሮም ብኻ ምጠፍኡ
ኤረና ኩሑሎ ሎም ዘመን ሓዲኡሎ


text:
ንዝሓለፉ 42 ማዕልታት ክካየድ ዝፀንሐ ምዝገባ መረፅቲ ሃገራዊ ምርጫ ኢትዮጵያ ክሳብ ትማሊ 12 ለካቲት 2007 ዓ/ም 34.8 ሚሊዮን መረፅቲ ምምዝጋቦም ቦርድ ምርጫ ኢትዮጵያ ኣፍሊጡ።ተቓዋምቲ ፓርታት ኣብ ኣመዘጋግባ ሕፁያትን መረፅትን ፀገማት ከምዝነበሩ ኣማሪሮም።
ሓላፊ ቤት ፅሕፈትን ፀሓፊን ቦርድ ምርጫ ኢትዮጵያ ኣቶ ነጋ ዱፌሳ ንቪኦኤ ከምዝገለፅዎ እዚ ናይ ሎሚ ምርጫ ቅድሚ ሎሚ ካብ ዝነበረ በዝሒ መራፂ ዝተመዝገበሉ እዩ ኢሎም።ምዝገባ መረፅቲ ክሳብ ዝተዛዘመሉ ክሳብ ትማሊ ሓሙስ 12 ለካቲት 2007 ዓ/ም ኣብ ኢድ እቲ ቤት ፅሕፈት ዝኣተወ 34.8 ሚሊዮን መረፅቲ ተመዝጊቦም ኣለው ኢሎም።’’ብሃገር ለኸ ደረጃ 35.9 ሚሊዮን መራፂ ንምምዝጋብ ተሊምና ናይ ኽልተ ማዕልታት ከይሓወሰ 97 ሚእታዊ ተዓዊቱ’ሎ’’ኢሎም።
ናይ መወዳእታ ክልተ ማዕልታት ከምኡ እውን ብዝተፈላለዩ ምኽንያታት ንዘይተመዝገቡ ንዝካይድ ፍሉይ መመዝገቢ ማዕልታት ወሲኹ ግን ዝተትሓዘ መደብ ተዓዊቱ ክብሃል ከምዝኽእል ሓቢሮም ኣቶ ነጋ።
ተቓወምቲ ፓርትታት ግን ኣብ ከይዲ ምርጫ ዕንቅፋታት ከምዝነበሩ የማርሩ ኣለው።ሰማያዊ ፓርቲ ዘመዝገብኩዎም ብርክት ዝበሉ ሕፁያት ፓርተይ ካብ ቤት ፅሕፈት ሃገራዊ ቦርድ ምርጫ ብዝተፅሓፈ ትእዛዝ ተሰሪዞምኒ ናብ ቦርድ ምርጫ እውን ጥርዓን ኣቕሪብና ኣለና ኢሎም ኣቦ መንበር እቲ ፓርቲ ኣቶ ይልቃል ጌትነት።ቁፅሮም ብዙሓት ምዃኖም ዝተዛረቡ ኣቶ ይልቃል ንሃገራዊ ቤት ምኽሪ ወከልቲ ዝወዳደሩ ጥራሕ ናብ 200 ዝኾኑ ሕፁያት ከምዝተሰረዝዎም ሓቢሮም።
ሓላፊ ቤት ፅሕፈት ቦርድ ምርጫ ኣቶ ነጋ ዱፌሳ ግን ዋላ ሓደ ሕፁይ ሰማያዊ ፓርቲ ኣይተሰረዘን ኢሎም።እቲ ሓቂ ኢሎም ንሶም ቦርድ ምርጫ ብዘይፈልጦ ኣዋዳድባ ‘’ምትሕብባር’’ብዝብል ሽም ኣባላት ካልኦት ፓርትታት ብሽም ሰማያዊ ፓርቲ ዝተመዝገቡ ሕፁያት እዮም ኢሎም።
ብኻሊእ ዜና ዝለዓለ በዝሒ ህዝቢ ምምዝጋቡ ክንሰርሓሉ ዝፀናሕና ብምዃኑ ዘሐጉስ’ዃ እንተኾነ ናይቲ ኣመዛጋግባ ፍትሓውነትን እቲ ሕጊ ብዝፈቕዶ ድዮም ተምዝጊቦም ዝብልን ሕቶታት ክነልዕል እንተለና ዘተሓሳስቡና ጉዳያት ኣለው ኢሎም ኣቦ መንበር ኣርባዕተ ፖለቲካዊ ፓርትታት ዝሓቖፈ መደረኽ ፕሮፌሰር በየን ጴጥሮስ።
‘’ንኹሉ ብማዕረ ብምስታፍ ዝተረኽበ ቁፅሪ ድዩ ኣብ ዝብል ጥርጣረ ኣለና ኢና’’ ምስበሉ ንሶም ኣስዒቦም ‘’ንኢህወዴግ ክመርፁ እዮም ዝተብሃሉ ቀዳምነት ተዋሂቡዎም ክምዝገቡ ከለው ንምምዝጋብ ዝኸዱ ናትና ኣባላት ግን ናይቲ ምርጫ ጣቢያ ናይ ተመዝገብቲ ኮታ መሊኡ እናተብሃሉ ክምለሱ ዝተገብሩ ኣለው’’ኢሎም።
ናይ መምረፂ ካርዲ ፈቐዶ ገዛውቲ ይዕደል ከምዝነበረ ብምሕባር ሓንቲ ውልቀሰብ ኣብ ከንባታ ጠንባሮ 13 ናይ መምረፂ ካርድታት ተዋሂቡዋ ንቤተሰባ ወይ ንኣባላት ኢህወዴግ ክተከፋፍል ዝተገብረ ኣጋጣሚ ኢድ ብኢድ ሒዝናያ ንዝምልከቶ ኣፍሊጥና ኣለና ኢሎም።
ደገፍቲ ኢህወዴ ብበዝሒ ዝተመዝገብሉ ካብ ኢህወዴግ ወፃኢ ክመርፁ ዝተብሃሉ ድማ ብዝተፈላለዩ ስልትታት ካርዲ ንከይወስዱ ዝተነፍጉ ስለዝኾነ ጥርጣረ ሓዲሩና’ሎ ኢሎም ኣቦ መንበር መድረኽ ፕሮፌሰር በየነ።
ዋና ፀሓፊ ቦርድ ምርጫ ኢትዮጵያ ኣቶ ነጋ ዱፌሳ ግን ሽግር እንተጋጢሙ በብደርጅኡ ዝፍትሕሉ ኣገባባት ዝተዘርግሐ ስልዝኾነ ምስ መድረኽ ጥራሕ ከይኮነስ ምስ ካልኦት ፓርትታት እውን ሓቢሮም ከምዝሰርሑ ገሊፆም።ዝተኸልከለ ዋላ ሓደ ዜጋ የለን፤መድረኽ እውን ዘቕረቦ ጥርዓን የለን ኢሎም ኣቶ ነጋ።


text:
፩/1 ለካቲት ክብረ በዓል ኣቡነ እንድርያስ (ሰፍኣ)
፩/1 ለካቲት ክብረ በዓል ኣቡነ እንድርያስ (ሰፍኣ)
በስመ ኣብ ወወልድ ወመንፈስ ቅዱስ ኣሃዱ ኣምላክ ኣሜን
ታሪኽ ገድሊ ጻድቕ ኣቡነ–እንድሪያስ (ዘደብረ ጽገ ሰፍኣ)
“መዘከርታ ጻድቕ ንበረኸት’ዩ” ምሳ 10፡7
ትውልዶምን ኣተዓባብዮምን
ኣቡነ እንድሪያስ ካብ ዘኣማኑኤልን ኣመተ መንፈስቅዱስን ዝተባህሉ ፍርሃት እግዚኣብሔር ዝነበሮም ብቅድስና ንእግዚኣብሔር ዘገልግሉ ዝነበሩ ስድራ ቤት ብ 1 ግንቦት 1235 ዓ/ም ግእዝ ኣብ ኢትዮጵያ ካብ ከተማ መቐለ ንሽነኽ ምብራቕ ወረዳ እንድርታ ደርግዓጅን ዝተባህለት ቁሸት ተወልዱ።
ስድራ ኣቡነ እንድሪያስ ንብዙሕ ዓመታት ብዘይ ውላድ ጸንሑ ይኹን እንበር ውላድ ስለዘይነበሮም ከየማረሩ ኩሉ ግዜ ናብ እግዚኣብሔር ጸሎቶም የቕርቡ ነበሩ ክልምኑ ከለው ከኣ “ውላድ ሃበና እንበር ንዓኻ ንኸገልግል ክንውፍዮ ኢና” እንዳበሉ ይማጻብዑ ነበሩ። ካብ ዕለታት ሓደ መዓልቲ ጸሎቶም ከብጽሑ ኣብታ ብስም ኣዴና ቅድስት ድንግል ማርያም ዝተሰምየት ቤተ-ክርስትያን ኣትዮም ይልምኑ ኣብ ዝነበርሉ ግዜ ኣዴና ቅ/ድ /ማርያም ምስ ቅዱሳን መልኣኽት ብዓቢ ብርሃን ተኸቢባ ብብምጻእ “ሰላም ንዓኹም ፍቑራት ደቀይ ካባኹም ዝተሓረየ ህጻን ብገድሉ ዝጸንዐ ብቃል-ኪዳኑ ኣቦ ብዙሓን ዝኸውን ክውለድ’ዩ፡ዕለተ ልደቱ ኣብ ዕለተ ልደተይ ክኸውን ኣብታ ዝምስርታ ገዳም ድማ ብስመይ ቤተ-ክርስትያን ክሃንጽ’ዩ ብምባል ኣበሰረቶም ከምቲ ዘበሰረቶም ድማ ብ 1 ግንቦት 1235 ዓ/ም ግእዝ ተወልዱ። ኣብቲ ዝተወለድሉ መዓልቲ ድማ ብተኣምራት ዓቢ ብርሃን ተራእየ፡ ድሕሪ 40 መዓልቲ ንጥምቐት ናብ ቤተ-ክርስትያን ኣብ ዝመጽሉ ድማ ብተኣምራት ኣነ ብኣብ ብወልድ ብመንፈስ ቅዱስ ይኣምን ብምባል ኣፉ ከፊቱ “ስሞም ድማ መሓረኒ እግዚእ” ተባሃሉ።
ናይ መብጽዓ ውሉድ ስለ ዝነበሩ ከኣ፡ ኣብ 3ይ ዓመቶም ናብ ቤተ-ክርስትያን ተወፈዩ’ሞ ኣብኡ ን 7ዓመት ብመልኣኽቲ እናተመገቡ ጸንሑ።
ምንኩስንኦምን ዝገበርዎ ተኣምራትን፥
መሓረኒ እግዚእ ፡ ብድሕሪ’ዚ ነቲ “ ክስዕበኒ ዝደሊ ሂወቱ ይመንን መስቀሉ ጸይሩ ከኣ ይስዓበኒ” ዝብል ቃል ጎይታ ንምፍጻም ንእግዚኣብሔር ብምንኩስና ንምግልጋል ናብ ደበረ ሰሎዳ ዝተባህለ ገዳም ኣተዉ ኣብኡ ከኣ ኣባ ገብረክርስቶስ ዝተባህሉ ባሕታዊ ተቐቢሎም ንዝነበሮም ብቕዓት ተገንዝቦም ኣብ መበል 12 ዓመቶም ኣመንኮስዎም ስሞም ከኣ ማሓረኒ እግዚእ ዝነበረ እንድሪያስ (ተባዕ ኣብ ግዜ መከራ) ተባህሉ። ኣብ ሓጺር እዋን ድማ መዓርገ ዲቁናን ክህነትን ተቐበሉ።
ኣቡነ እንድሪያስ ተኣምራቶም ካብ ዝውለዱ ኣትሒዞም እኳ እንተነበረ፡ ኣብዘበነ ምንኩስንኦም ውን ብዙሕ ዓበይቲ ተኣምራት ገበሩ።
1- ሓደ እዋን ኣብቲ ዝመንኮስሉ ገዳም (ደብረ ሶሎዳ) ቅዳሴ መሪሖም ኣሃዱ ኣብ ቅዱስ ኣሃዱ ወልድ ቅዱስ ኣሃዱ ወእቱ መንፈስ ቅዱስ ምስ በሉ፡ካብ መሬት እመት ንላዕሊ ተላዕሉ ብትሕቲ እግሮም ከኣ ማይ ፈልፈለ (እዛ ማይ እዚኣ ድማ ክሳብ ሕጂ ትፍልፍልን ንብዙሓት ትፍውስን) ኣላ።ኣብ ብዙሕ ዘዕርፍሉን ዝነብርሉን ዝነበሩ ቦታታት ውን ክሳብ ሕጂ ጸበል ኮይኑ ዘገልግል ዘሎ ማይ ጸሎት ባረኹን ኣፈልፈሉን። ገለ ካብቲ ቦታታት፥
-
ማይ ጉርጉንዲ (ከባቢ ኣክሱም)
-
ጭኽ (ከባቢ ትግራይ)
-
ጉበር (ከባቢ ዴዳ ሓበላ)
-
እንባለኸ (ከባቢ ሰንዓፈ)
-
ማይ ምጭቃ (ከባቢ ዓዲ ፈለስቲ)
-
ምድሪ ዛብያ (ከባቢ ዓዜን)
ኣቡነ እንድሪያስ ድሕሪ ብዙሕ ተጋድሎ ኣብ ኢዮሩሳሌም ተሳሊሞም ሩባ ዮርዳኖስ ተሓጽቦም በረኸት ክካፈሉ ብምባል ንስግኦም እናቐጽዑ ተበገሱ’ሞ ኣብ መንገዶም እግዚኣብሔር ተገሊጹ፡ እንድሪያስ ፍቁረይ ናብ ኢዮሩሳሌም ዘይበጻሕኩ ኢልካ ኣይትሸገር፡ ስጋኻ ዝቕመጠላ ቃል ኪዳንካ ዝፍጸመላ ቦታ ከርእየካ ኢየ፡ ኣብኣ ማይ ዮርዳኖስ ከፈልፍለልካ ከም ኢዮሩሳለም ውን ክቆጽረልካ ኢየ’ሞ ስዓበኒ በሎ። ብመንፈስ ቅዱስ ተመሪሖም ድማ ናብዚ ናይ ሕጂ ዓቢ ገዳም ኮይኑ ዘሎ ገዳመ ኣቡነ እንድሪያስ (ዘደብረ ጽገ ሰፍኣ ) ተባሂሉ ዝጽዋዕ ዘሎ፡ ካብ ድባርዋ ንሸነኽ ምዕራብ ኣብ ሰፍኣ ዝተባህለ ከባቢ ዝርከብ ኣተወ።
2- ምግዓዝ ጎቦ፦
ብተወሳኺ ውን ኣቡነ እንድርያስ ካብዚ ገዳም ወጻኢ ኣብ ሓበላ ጉበር ኣብ ዝተባህለ ከባቢ ዴዳ ምስ ኣቡነ ኤውስታቴዎስ ተራኺቦም ብሓባር የገልግሉ ኣብ ዝነበሩ ግዜ ኣዴና /ቅ/ድ /ማርያም ተገሊጻ ኣብታ ኣብ ኣስመራ እትርከብ ቤተ ክርስትያን ንክትቅዱሱን ነቲ ህዝቢ ንኽትባርኹን ኪዱ ኢላ ኣዘዘቶም፡ መጽሓብቶም ኣብቲ ኣገልጋሊኦም ኣድጊ (ገብርሄር) ጺዒኖም ተበገሱ’ሞ ኣብዚ ሕጂ ቁሸት ዝብሃል ዘሎ ቦታ ምስ በጽሑ ጎቦ ምሕላፍ ከልከሎም ፡ ብድሕሪ’ዚ ኣቡነ እንድርያስ ቃል ቅዱስ ወንጌል (ማቲ 17፡20) ምርኩስ ብምግባር ብእምነት ብትእምርተ መስቀል ነቲ ዝኸልከሎም ጎቦ ናብዚ ሕጂ ኣብ ከባቢ ነፋሲት ዓርበ ረቡዕ ዝብሃል ዘሎ ኣግዒዞም ብሰላም ከይዶም ኣገልግሎቶም ፈጸሙ።እቲ ዝግዓዘ ጎቦ ኣብዚ ግዜ’ ዚ እምባ ጽዮን ተባሂሉ ይጽዋዕ ኣሎ።
ኣብዚ ገዳም’ዚ` ካብ ዝገበርዎ ተኣምራት ውን፥—-
3 –ማይ ናብ መዓር ዝተቐየረ`
ኣቡነ እንድሪያስ ናብዚ ገዳም ቅድሚ ምምጽኦም እዚ ቦታ’ዚ ስፍራ ኣጋንንትን ኣራዊትን ነበረ’ሞ፡ ባሪኾም ንዝነበሩ ኣጋንንትን ኣራዊትን ኣባሪሮም ተቐመጥዎ ኣብ ውሑድ እዋን ውን 999 ዝኾኑ ሰዓብቲ (ኣርድእቲ) ኣፍረዩ፡ እዞም ደቆም ብፍቕሪ እንዳገልገሉ ክነብሩ ድሕሪ ምጽናሕ ብዘይ ሰብ እንዳ ተላኣእኸ መግቢ ካብ ጎዶቦታት ዘምጽኣሎም ዝነበረ ኣድጊ (ገብርሄር ) ዝተባሃለ ጸላኢ ሰናያት ኣብ ኣንበሳ ሓዲሩ ቀተሎሞ ኣብቲ ገዳም ብዙሕ ጥምየት ኮነ ብድሕሪ’ዚ ኣቡነ እንድርያስ ብጸሎቶም ነቲ ማይ ናብ መዓር ቀይሮም ይምግብዎም ነበሩ።
4- ካብ ሰማይ ዝወረደ መና (ስርናይ ኣርያም )
ድሕሪ ነዊሕ እዋን እቲ መዓር ምስ ተወደአ ውን ብጸሎቶም ብሸነኽ ደቡብ ናይቲ ገዳም ትርኢቱ ጻዕዳ በረድ ዝመስል ስርናይ ሰለስተ ኩምራ ካብ ሰማይ ኣውረደሎም ፡ መስፈሪ ሰሪሖም ድማ ብዓቐን ይምግብዎም ነበሩ። ን 14 ዓመት ዝኣክል ከኣ ተመገቡ ብድሕሪ’ዚ ግን ትእዛዘ ጢሒሶም ካብ ዝተዋህቦም ዓቐን ዝያዳ ስለ ዝወሰዱ እቲ ስርናይ ተወድአ ።
5- ካብ ሰማይ ዝወረደ ወርቂ
ስርናይ ኣርያም ምስ ተወድአ ውን ደቆም ብጣዕሳ ብሓጢኣቶም ተኣሚኖም ለመኑ’ሞ ኣቡነ እንድርያስ ብጸሎቶም ብወገን ምብራቕ ናይቲ ገዳም ካብ ሰማይ ወርቂ ከም በረድ ኣውረዱ።ነቲ ዝተረከበ ወርቂ ሒዞም ድማ ብእኽሊ እናለወጡ ቀለቦም ረኸቡ።
ዕረፍቶምን ዝተዋህቦም ቃል ኪዳንን
ድሕሪ ብዙሕ መንፈሳዊ ተጋድሎ ኣቡነ እንድርያስ ካብዛ ሓላፊት ዓለም ናብታ ዘለኣለማዊት ቤት ዝኸዱላ ነብሶም ዘዕርፈላ ግዜ ምስ ቀረበት ጎይታ ተገሊጹ፥ ጸበልካ ዝገበረ ፡ብስምካ ንድኻታት ዝመጽወተ፡መጽሓፍ ገድልኻ ዝጸሓፈን ዘንበበን ዝሰምዐን ክምሕረልካ እየ።
ነዛ ብስምካ ዝተሰመየት ገዳም ድማ ከም ኢዮርሳሌም መቓብረይ ክቆጽረልካ ኣባኣ ውን ንብዙሓት ሕሙማት ዝፍውስ ማይ ዮርዳኖስ ከፈልፍለልካ ኢየ በሎም። ብድሕሪ’ዚ ኣቡነ እንድርያስ ነቶም ደቆም ነገርዎም ‘ሞ ምስ መን ትገድፈና ኣለኻ እንዳበሉ ብዙሕ ሓዘኑ፡ ደቀየ ኣጀኹም ድሕሪ 10 መዓልቲ ኣኽሊል ሰማዕትነት ተቐብልኩም ከተርክቡኒ ኢኹም በሎም፡ ድሕሪ ነዊሕ ዓቢ መንፈሳዊ ገድሊ ኣብ መበል 126 ዓመቶም ብ 1 የካቲት 1361 ዓ/ም/ግ ዓሪፎም።
እቶም ኣርድእቲ ውን ድሕሪ 10 መዓልቲ ኣብ ገዳሞም ብኣረመን ተቐቲሎም ብሰማዕትነት ተቐተሉ፡
ሕጂ ውን ኣብዚ ቦታ ሓደ ተኣምራት ተፈጸመ ፥ ደቂ ኣቡነ እንድሪያስ ብሰማእትነት ብኣረሜን ክቕተሉ እንከለው ንሓደ ፈታዊ ኣቡነ እንድሪያስ ኣብ ድባርዋ ዘማሓድር ዝነበረ ራእሲ ሓደራ ሚካኤል ደሞም ከም ትኪ ናብ ሰማይ ክዓርግ ተራኣዮ’ሞ ክረድኦም ሰራዊቱ ሒዙ መጸ። ግን ከርክቦም ኣይከኣለን ተቐቲሎም ጸንሕዎ። ብክብሪ ቀቢርዎም ክምለስ ከሎ ፡ ሓንቲ ጭዃሮ ረሱዑ’ሞ ክወስድዋ ምስ ተመልሱ እታ ሓኽሊ ጭዃሮ ጠጢዓ ገረብ ኮይና ጸንሐቶም። (እታ ገረብ ክሳብ ሕጂ ኣብቲ ገዳም ትርከብ ኣላ )።
እቲ ገዳም ድማ በቶም ካብ ኢትዮጵያ ምስ ኣቡነ እንድርያስ ዝመጹ’ሞ ኣብ ካልእ ኣገልግሎት ዝጸንሑ ሸውዓተ መነኮሳት ተመሊሶም ነቲ ገዳም መስረትዎ።
ከምዚ እናበለ ድማ ካብ ግዜ ናብ ግዜ እናዓበየት ከደት ፡ብዙሓት ሕሙማት ብፍላይ ሕማም ለምጽን ደውየን ዝፍወስሉ እዩ። ዓመታዊ ክብረ በዓል ድማ ብ 1 የካቲት ይኽበር።
እግዚኣብሔር ናይ ኣቦና ኣቡነ እንድርያስ በርኸት የካፍለና ኣሜን!
ስብሓት ለእግዚኣብሔር ወለወላዲቱ ድንግል፡ ወለመስቀሉ ክቡር ኣሜን!!!


text:
መንግስቲ ኤርትራ ኮነ ኢሉ ንህዝቢ ዘሻቕሉ ጉዳያት ፈጢሩ ይዝርግሕ ምህላዉ ተሓቢሩ።
መንግስቲ ኤርትራ፤ ኣብዚ እዋን እዚ ምስ ኩነታት ግብጺን ኢትዮጲያን ተኣሳሲሩ ኣብ መንጎ ኤርትራን ሱዳንን ዘሎ ኩነታት ህዝቢ ከይፈልጦ ኮነ ኢሉ ሓበሬታ ዓፊኑ ምህላዉ ተፈሊጡ። ህዝቢ ኤርትራ እንታይ ይበሃል ኣሎ ክብል ክውዕል መታን ባዕሉ መንግስቲ ብ03 ጌሩ ተገራጫዊ ዜና እንዳዘርገሐ፡ ህዝቢ ኣየናይ ኢዩ ሓቂ ኣየናይ ኢዩ ሓሶት ኪሓስብ ከምዝውዕል ይገብሮ ምህላዉ እቲ ካብ ውስቲ ዝመጸ ሓበሬታ ኣረዲኡ። በዚ መሰረት ወያነ ብዓሰብ ተበጊሳ፡ ግብጺ ኣብ ሳዋ ኣትዮም፡ ግብጺ ኣይኣተዉን፡ውግእ መጺኡ፡ውግእ የለን፡ ውግእ ቀሪቡ እንዳበለ ህዝቢ ምሽቓል ስረሐይ ኢሉ ተታሓሒዝዎ ምህላዉ እቶም ምንጭታት ሓቢሮም። ገለ ካብቲ ኣብዚ ቅንያት እዚ መንግስቲ ኤርትራ ኮነ ኢሉ ንህዝቢ ንምሽቓል ዘካይዶ ዘሎ ተግባራት […]Read More →
መንግስቲ ሱዳን ብቁጠባዊ ጉዳያት ህግደፍ ዝካየድ ኮንትሮባንድ ይህግር ኣሎ።
ካብ ከሰላ በከባቢ ጉልሳ ኣቢሉ ብርክት ዝበሉ ሃለኽቲ ነገራት ከም በዓል ፊኖ፡ዓታሩ ጋዝ፡እኽሊ፡በርበረ፡ ዝተፈላለዩ መቀያየሪ ኣቅሑ ማኪና ብመልክዕ ኮንትሮባንድ ናብ ኤርትራ ክኣቱ ብኣባላት ጸጥታ ሱዳን ኣብ ትሕቲ ቁጽጽር ጸጥታ እታ ሃገር ውዒሉ ። እዚ ብኣብ ሓለዋ ዶብ ተዋፊሮም ዝነበሩ ኣባላት ጸጥታ ሱዳን ኣብ ትሕቲ ቁጺጺር ዝወዓለ ዘይሕጋዊ ንብረት ብመልክዕ ኮንትሮባንድ ብ2 isuzi ዝዓይነተንን ካልኦት 6 […]Read More →
يبدأ وزير الخارجية الإثيوبي ورقيني قبيو، زيارة رسمية إلى السودان غداً الأحد، يرافقه مسؤول رفيع بالخارجية.
الخرطوم: باج نيوز يبدأ وزير الخارجية الإثيوبي ورقيني قبيو، زيارة رسمية إلى السودان غداً الأحد، يرافقه مسؤول رفيع بالخارجية. وعلم (باج نيوز) أن الوزير الإثيوبي سيبحث التوتر الدائر في المنطقة على خلفية تقارير إعلامية تحدثت عن وجود حشود داخل إريتريا تستهدف السودان وبدعم من مصر. وتشمل الزيارة جلسة مباحثات بين وزيري خارجية البلدين، فضلاً عن […]Read More →
ብሰንኪ ምዕጻው ዶብ ሱዳንን ኤርትራን ዋጋታት ዘይትን ፊኖን ኣብ ኤርትራ ኣዚዩ ከቢሩ።
ቁጠባዊ ጉዳያት ህግደፍ 09 ኣብ ሱዳን የካይዶ ዝነበረ ስራሓት ኮንትሮባንዳ ብመንግስቲ ሱዳን ድሕሪ ምዕጻዉ ኣብ ኤርትራ ዋጋታት ሃለኽቲ ብፍላይ ድማ ዘይትን ፊኖን ይውስኽ ምህላዉ ተሓቢሩ። ብፍላይ ኣብ ተሰነይ፡ ባረንቱ፡ ጎሊጅ፡ ኣቑርደት፡ ግርማይካ፡ ቃሩራ፡ ማህሚመት፡ ህዝቢ ድሮም ከማርር ከምዝጀመረ ዝሓበሩ ምንጭታት ሬድዮ መድረኽ፡ መዓልታዊ ህይወት ህዝቢ ካብቲ ዝነበሮ ሕሰም ንላዕሊ ኪሕሰም ከምዝጀመረ ሓቢሩ። ብርክት ዝበሉ ነጋዶ […]Read More →
መንግስቲ ኤርትራ ኮነ ኢሉ ንህዝቢ ዘሻቕሉ ጉዳያት ፈጢሩ ይዝርግሕ ምህላዉ ተሓቢሩ።
መንግስቲ ኤርትራ፤ ኣብዚ እዋን እዚ ምስ ኩነታት ግብጺን ኢትዮጲያን ተኣሳሲሩ ኣብ መንጎ ኤርትራን ሱዳንን ዘሎ ኩነታት ህዝቢ ከይፈልጦ ኮነ ኢሉ ሓበሬታ ዓፊኑ ምህላዉ ተፈሊጡ። ህዝቢ ኤርትራ እንታይ ይበሃል ኣሎ ክብል ክውዕል መታን ባዕሉ መንግስቲ ብ03 ጌሩ ተገራጫዊ ዜና እንዳዘርገሐ፡ ህዝቢ ኣየናይ ኢዩ ሓቂ ኣየናይ ኢዩ ሓሶት ኪሓስብ ከምዝውዕል ይገብሮ ምህላዉ እቲ ካብ ውስቲ ዝመጸ ሓበሬታ ኣረዲኡ። በዚ መሰረት ወያነ ብዓሰብ ተበጊሳ፡ ግብጺ ኣብ ሳዋ ኣትዮም፡ ግብጺ ኣይኣተዉን፡ውግእ መጺኡ፡ውግእ የለን፡ ውግእ ቀሪቡ እንዳበለ ህዝቢ ምሽቓል ስረሐይ ኢሉ ተታሓሒዝዎ ምህላዉ እቶም ምንጭታት ሓቢሮም። ገለ ካብቲ ኣብዚ ቅንያት እዚ መንግስቲ ኤርትራ ኮነ ኢሉ ንህዝቢ ንምሽቓል ዘካይዶ ዘሎ ተግባራት […]Read More →
መንግስቲ ግብጺ ኣብ ቀይሕ ባሕሪ መዝነት ናይ ገደብ ዘይብሉ ምግፋፍ ዓሳ ስለዝተዋህበ ብገዚፍ ዓቐን ዓሳታት ቀይሕ ባሕሪ ኤርትራ ገፊፉ ናብ ግብጺ ይወስድ ምህላዉ ተሓቢሩ።
መንግስቲ ግብጺ ኣብ ቀይሕ ባሕሪ መዝነት ናይ ገደብ ዘይብሉ ምግፋፍ ዓሳ ስለዝተዋህበ ብገዚፍ ዓቐን ዓሳታት ቀይሕ ባሕሪ ኤርትራ ገፊፉ ናብ ግብጺ ይወስድ ምህላዉ ተሓቢሩ። መንግስቲ ኤርትራ ብዕለት 5 ሚያዝያ 2017 ብጀነራል ሓምዲ ባዲም ምስ ዝምራሕ ልኡኽ መንግስቲ ግብጺ ድሕሪ ዝገበሮ ስምምዕ ኢዩ እቲ ናይ ዓሳ ምግፋፍ ስራሓት ተጀሚሩ። ኣብዚ መስርሕ እዚ ሓይሊ ባሕሪ ኤርትራ መንግስቲ ግብጺ ዓሳታት ኣብ ዝገፈሉ […]Read More →
ኣብዚ ሳልስቲ ኣብ ኤርትራ ኣገልግሎታት ፈይስ ቡክን መሰንጀርን ኪዕጾ ከምተወሰነ ተሓቢሩ፥
ካብ ሃገራዊ ድሕነት ናብ ኣገልግሎት ተለኮሚኒከሽን ኤርትራ ብዝተመሓላለፈ መሰረት፡ ብዕለት 10 ናይ 11 ናይ ምሸት ኣገልግሎት ፈይስቡክን መሰንጀርን ከምዝተዓጸወ ተሓቢሩ። ኣገልግሎታት ኣይሞ፡ ቫይበር እውን እንተኾነ ካብ ዓቕሞም ወጻኢ ስለዝኾነ እምበር ንምዕጻዉ ተሓሊኒ ከምዝነበረ እቶም ምንጭታት ሓቢሮም። ብዘይካ እዚ ኣብ ከረንን ባረንቱን ዝነበረ ናይ ኢንተርነት ኣቅርቦት ንኣገደስቲ ኣገልግሎት ጥራይ ክወሃብ ከምዝተወሰነ፡ ብፍላይ ኣብ ተሰነይ ዳርጋ ኣገልግሎት ከምዘየለ […]Read More →


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
6 በተን መዓልትታት እቲአን፡ እቶም ደቀ መዛሙርቲ እናበዝሑ ምስ ከዱ፡ እቶም ግሪኽኛ ዝቛንቋኦም ኣይሁድ፡ መበለታቶም ኣብቲ ዕለታዊ ምዕዳል ምግቢ ሸለል ስለ እተባህላ፡ ኣብቶም እብራይስጢ ዝቛንቋኦም ኣይሁድ ኣጕረምረሙ።
2 ሽዑ፡ እቶም ዓሰርተው ክልተ ንዅሎም ደቀ መዛሙርቲ ጸዊዖም፡ “ንሕና ቓል ኣምላኽ ሓዲግና፡ ኣብ መኣዲ ምግቢ ኽንዕድል ግቡእ ኣይኰነን።
3 ስለዚ፡ ኣቱም ኣሕዋት፡ ኣብዚ ጕዳይ እዚ ምእንቲ ኽንሸሞም፡ ካባኻትኩም ብጽቡቕ እተመስከረሎም መንፈስን ጥበብን ዝመልኦም ሸውዓተ ሰብኡት ድለዩ፣
4 ንሕና ግና ጸኒዕና ጸሎትን ኣገልግሎት እቲ ቓልን ክንገብር” በልዎም።
5 እዚ ዘረባ እዚ ንዅላቶም ባህ ኣበሎም፣ ነቲ እምነትን መንፈስ ቅዱስን ዝመልኦ እስጢፋኖስን ንፊልጶስን ንጵሮኮሮስን ንኒቃኖርን ንጢሞንን ንጰርሜናስን ንኒቆላዎስ እቲ ጵሮሴሊት ብዓል ኣንጾክያን ሓረዩ።
6 ናብ ሃዋርያት ድማ ኣምጽእዎም፣ ንሳቶም ከኣ ጸልዮም፡ ኣእዳዎም ኣንበሩሎም።
7 ስለዚ፡ ቃል ኣምላኽ እናዓበየ፡ ቍጽሪ እቶም ደቀ መዛሙርቲ ኸኣ ኣብ የሩሳሌም ኣዝዩ እናበዝሐ ኸደ፣ ብዙሓት ካብ ካህናት እውን ነታ እምነት ተኣዘዙ።
8 እስጢፋኖስ ድማ ሞገስ ኣምላኽን ሓይልን መሊእዎ ነበረ እሞ፡ ኣብ መንጎ እቲ ህዝቢ ዓበይቲ ተኣምራትን ትእምርትታትን ይገብር ነበረ።
9 ገለ ኻብታ ምኵራብ ውጹኣት ሓራ እትብሃልን ካብ ቀሬኔን ካብ እስክንድርያን ካብ ቂልቅያን ካብ እስያን ግና፡ ንእስጢፋኖስ ኪከራኸርዎ ተንስኡ።
10 ነቲ ዚዛረበሉ ዝነበረ ጥበብን መንፈስን ግና ኪረትዕዎ ኣይከኣሉን።
11 ሽዑ፡ “ንሕና ኣብ ሙሴን ኣብ ኣምላኽን ቃል ጸርፊ ኺዛረብ ከሎ ሰሚዕናዮ” ዚብሉ ሰብኡት ብሕቡእ ኣለዓዓሉ።
12 ንህዝብን ንዓበይትን ንጸሓፍትን ከኣ ኣለዓዓልዎም፣ ብሃንደበት መጺኦም ድማ፡ መንዚዖም ናብቲ ዋዕላ ወሰድዎ።
13 ናይ ሓሶት መሰኻኽር ከኣ ኣምጽኡ፣ ንሳቶም ድማ፡ “እዚ ሰብ እዚ፡ ኣንጻር እዛ ቕድስቲ ቦታ እዚኣን ኣንጻር ሕግን ካብ ምዝራብ ኣይዓርፍን እዩ።
14 ንኣብነት፡ ‘የሱስ እቲ ናዝሬታዊ ነዛ ቦታ እዚኣ ኼፍርሳ፡ ነቲ ሙሴ ዝሃበና ልምዲ ኸኣ ኪልውጦ እዩ’ ኺብል ከሎ ሰሚዕናዮ” በሉ።
15 ኵሎም እቶም ኣብቲ ዋዕላ ተቐሚጦም ዝነበሩ ድማ ጠመትዎ እሞ፡ ገጹ ኸም ገጽ መልኣኽ ኰይኑ ተራእዮም።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ግብሪ ሃዋርያት 6
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ብምኽንያት ዝኽሪ 4ይ-ዓመት ጅምላዊ ህልቂት ላምፔዱሳ ዝተዳለወ ውድባዊ መግለጺ፡
- Details
- Created: Monday, 02 October 2017 10:30
- Last Updated: Monday, 02 October 2017 10:30
ቅድሚ 4 ዓመት ልክዕ ከም'ዛ ሎሚ፡ 03 ጥቅምቲ 2013 ኣዝዩ ዘሰንብድን ሃንደበታውን ጅምላዊ ህልቂት ንጹሃት ዜጋታት ዝተረዳእናሉ መሪር ወቕቲ ኔሩ። ኣስታት 365 ንጹሃት ኤርትራውያን ሰደተኛታት፡ ኣብ ገማግም ማእከላይ ባሕሪ ደሴት ላምፔዱሳ ብዘሰቅቕ ዝተቐዝፉሉ እዋን’ዩ፡፡ እዚ ፍጻመ’ዚ ዓለምና ንስደተኛታት ዝሃበቶ ትሑት ኣቓልቦ ኣብ ትዕዝብቲ ክትወድቕ ዝገበራ፡ ንዓና ንኤርትራውያን ድማ ኣብ ልዕሊ ህላዌናን ቀጻልነትናን ኣንጸላልዩ ናይ ዘሎ ሓደጋ ብርሰት፡ ጥርዙን ግዝፉን ዘግሃደ መነቓቕሒ ደወል’ዩ፡፡ ብክንድ’ቲ ግዝፉ ብደረጃ ዓለም፡ መራሕቲ ሃገራት፣ መራሕቲ ሃይማኖታት፣ ጋዜጠኛታት፣ ውሩያት ሰባትን ስፖርተኛታትን ብዘይኣፈላላይ “ጸሊም መዓልቲ ንብዓት ዓለምና” ዝሰመይዎ፡ ኤርትራዊ ዘሰቅቕ ዛንታ ህልቂት’ዩ፡፡ ብደረጃ ሕብረት ኣፍሪቃ “መዓልቲ ስደተኛታት” ክሳብ ምስማይ ዘብጸሐን፡ ሰንደቕ እቲ ሕብረትን ኣባል ሃገራቱን ኣብ ፍርቂ-ዘንጊ ክስቀል ዝተወሰነሉ ኣህጉራዊ መዓልቲ ሓዘን ንምእዋጅ ምኽንያት ዝኾነ ኣጋጣሚ’ዩ፡፡


text:
ሎሚ ኣብ ኤርትራ ልዕሊ ካልእ እዋን ምልኺ ሳዕሪሩ ኣምር ቅዋምን ልዕልና ሕግን ሓመድ ድበ ኣትዮም፡ ዜጋታት ብዘይ ሕጋዊ መስርሕ ፍርዲ ኣብ መላእ ሃገር ኣብ ዝተዳኳና ኣብያተ ማእሰርቲ ህግደፍ እናተሓየሩ ግዳይ መግረፍቲ ይኾኑን፡ ብቀትርን ለይትን እናተዓፈኑ ንሓንሳብን ንሓዋሩን ይስወሩን ኣለው፡፡ ገለን ድማ ብዝሓደሮም ሕማም ብሃንደበት ተሰዊኦም እናተባህሉ ግዳይ መቅዘፍቲ ይኾኑ ኣለው፡፡ ሃገሩ ሲኦል ዝኾነቶ ዜጋ ድማ፡ ሃሙን ቀልቡን ስደት ኮይኑ ዋላ እቲ ናብ ስደት ዘምርሐ ኤርትራዊ ’ውን ኣብ ዝተሰደደለን ሃገራት ክጥዕሞ ኣይተራእየን፡፡ ከመይ ኣቢሉ’ዮ’ሞ ካብ ቤቱ ዝወጸ ሰብ ክጥዕሞን ክርህዎን፡ ቀደሙስ ኣቦታት ክዛረቡ ከለው ክብረት ኣብ ዓድካ ዓውድካ ዝህበካ መን ይህበካ ደይ በሉን ’ዮም፡፡
ስቃይ፡ ድክነት፡ ድሕረት፡ ማእሰርቲ፡ መግረፍቲ፡ ቅንጸላ፡ ስደት ኮታስ ጃምላዊ ግህሰት መሰላት ዝብሉ ሓረጋት መለለዩ ናይታ ብዓማጺ ጸቢብ ጉጅለ እትግዛእ ዘላ ሃገረ ኤርትራ ኮይኑ ኣሎ፡፡
እዚ ሕጂ ኣብ ኤርትራ ኣጋጢሙ ዘሎ ሕሱም ዘቤታዊ ዓፈና ድማ፡ ትማል ቅድሚ 16 ዓመታት ኣብ 18 መስከረም 2001 ስሩ ተማሕዩ በራዕራዕ ኢሉ እንተዝቃጸል ነይሩ ምልኺ ኣይምቀጸለን፡ ባርባራዊ ግፍዕታት ህዝቢ ኤርትራ ኣይምተከሰተን ነይሩ፡፡ ግዳያት 18 መስከረም 2001 ዘልዓልዎ ሕቶ፡ ህዝባዊ ነይሩ ሕጂ’ውን ህዝባዊ ኮይኑ ይቕጽል ኣሎ፡፡ ይኣክል ግዝኣተ ምልኪ ስልጣን፡ ናብ በዓል ዋና ዝኾነ ህዝቢ ይረከብ፡ ሃገራዊ ቅዋም ኣብ ግብሪ ይውዓል፡ ግዱድ ወትሃደራዊ ዕስክርና ደው ይበል፡ ወ.ዘ.ተ ዝብሉ ጭርሖታት ሕጂ ’ውን ደሚቆም ይጋውሑ ኣለው፡፡
ስለዚ ኣብዛ ወርሒ መስከረም ኮይና ክንዮ ፈላሚት ሽግ ቃልሲ ንናጽነት ሰጊርና ኣብ መፋርቃ ንእተፈጸመ ልቢ ህዝብና ንዝሰበረ ኣረሜናዊ ስጉምቲ ህግደፍ እናኮነንና፡ ኤርትራ ብግዝኣተ ሕጊ ንክትመሓደር፡ ማዕርነትን መሰልን ዜጋታት ንክኽበር፡ ብህዝቢ ዝተመርጸ ቅዋማዊ መንግስቲ ንክትጎናጸፍ፡ ኣብ ዝግበር ዘሎ ቃልሲ ንሓርነት ግዴና ከነበርክት ይግባእ፡፡ ብጸርፍን መርገምን፡ ብዲንን ዕጣንን ካብ መንበረ ስልጣኑ ዝዕለው መላኺ ስጋብ ዘይርኣና ድማ፡ በቲ ንሱ ዝርድኦ ቋንቋ ጎነጽ ተጠቂምና ፊት ንፊት ክንገጥም’ዩ ዝግባእ፡፡
እዚ ወደሓንኹም


text:
3-9 ጥቅምቲ
ምሳሌ 1-6
መዝሙር 37ን ጸሎትን
መእተዊ ሓሳባት (3 ደቒቕ ወይ ካብኡ ንታሕቲ)
ኣብ ቃል ኣምላኽ ዚርከብ መዛግብቲ
“ብምሉእ ልብኻ ብየሆዋ ተኣመን”፦ (10 ደቒቕ)
ኵዕታ መንፈሳዊ ሃብቲ፦ (8 ደቒቕ)
ንባብ መጽሓፍ ቅዱስ፦ (4 ደቒቕ ወይ ካብኡ ንታሕቲ) ምሳ 6:20-35
ኣብ ኣገልግሎት ወፍሪ ትጋህ
ናይዚ ወርሒ እዚ ኣቀራርባታት ተዳሎ፦ (15 ደቒቕ) ምይይጥ። ነተን ንመርኣዪ ዚኸውን ኣቀራርባ ዜርእያ ቪድዮታት ወልዓየን፣ ደድሕሪ ሓንቲ ቪድዮ ነቲ ጕሉሕ ነጥብታት ተመያየጡሉ። ኣስፋሕቲ ኣብቲ ንሰባት ኣብ መወዳእታ ሰሙን ናብ ዚግበር ኣኼባ ንምዕዳም ዚግበር ዓለምለኻዊ ዕዮ ኺሳተፉ ኣተባብዓዮም።
ክርስትያናዊ ህይወት
መዝሙር 16
ነታ ጉባኤ ዜድሊ፦ (8 ደቒቕ) ከም ኣማራጺ፡ ነቲ ኻብ መጽሓፍ ዓመት ዝረኸብኩምዎ ትምህርቲ ተመያየጡሉ። (yb16 25-27)
ነቶም ናብ ኣኼባታትና ዚመጹ ሰናይ ግበሩሎም (ምሳ 3:27)፦ (7 ደቒቕ) ምይይጥ። ነታ ኣብ ኣዳራሽ መንግስቲ ኣምላኽ እንታይ እዩ ዚግበር ዘርእስታ ቪድዮ ወልዓያ። (ቪድዮ ኣብ ትሕቲ ዚብል ክፋል፡ OUR MEETINGS AND MINISTRY ርአ።) ድሕሪኡ፡ ነቲ ኣብ ኣዳራሽ መንግስቲ ኣምላኽ ዘሎ ፍቕራዊ ሃዋህው፡ ኣብ ወርሒ ጥቅምቲ ጥራይ ዘይኰነስ፡ ኵሉ ሳዕ ብኸመይ ከነደልድሎ ኸም እንኽእል ሕተቶም።
መጽናዕቲ መጽሓፍ ቅዱስ ጉባኤ፦ (30 ደቒቕ) lv ምዕ. 16 ሕ.ጽ. 15-22፡ ኣብ ገጽ 194 ዘላ ሳጹን
ክለሳን ጽማቝ ትሕዝቶ ዚቕጽል ሰሙንን (3 ደቒቕ)
መዝሙር 143ን ጸሎትን


text:
ጨንፈር ኖርወይ ብዕለት 14 ጥቕምቲ 2017፣ 7ይ ስሩዕ ጉባኤኡ ኣብ ከተማ ኦስሎ ብዓወት ኣካይዱ። ጉባኤ ጨንፈር ኣብ ቲሕቲ ሓቢርና ንስራሕ ክነድምዕ፣ ሓቢርና ነድምጽ ክነስምዕ! ዝብል ጭርሖ እዩ ተኻይዱ። ኣብዚ ንመበል 7ይ ግዜ ዝተጋበአ ጨንፈራዊ ጉባኤ ምስ ሓያለይ ካብ ርሑቕን ቀረባን ዝመጹ ኣባላት ጨንፈር ክልተ ኣባላት ፈጻሚት ሽማገለ ሰልፊ ተጋደላይ ተስፋይ ወልደሚካኤል ሓላፊ ወደባዊ ጉዳያትን ብጻይ መድሃኔ ሃብተዝጊ ሓላፊ ጉዳያት መንእሰያትን ተረኺቦም ነይሮም።
ጉባኤ ብዝኽረ ሰማዕታት ድሕሪ ምጅማር፣ ኣቦ መንበር ጨንፈር ብጻይ ማሕደር ዕቁባዝጊ ኣብ ምኽፋት ናይቲ ጉባኤ ፍሉይ ናይ ዕንቋዕ ብደሓን መጻእካ ሰላምታ ንተጋደላ ተስፋይ ወልደሚካኤል ብምቅዳም፣ ንኹሎም ተጋባእቲ እውን ናይ እንቋዕ ብደሓን መጻእኩምን እንቋዕ ናብ መበል 7ይ ጉባኤ ኣብቐዓናን ቃል ኣስሚዑ፣ ጉባኤ ብዕሊ ከፊቱ።
ኣስዒቡ’ውን ኣቦ መንበር ናይ ዕለቱ ኣጀንዳታት ድሕሪ ምሕባር፣ ጨንፈር ኖርወይ ካብ ዝምስረት ኣትሒዙ ካሳብ ሎሚ ንቋዋማዊ መደባቱ ብንጥፈት እንዳ ኣሰላሰል፣ ካብ ውሽጢ ሰልፊ ኮነ ካብ ደገ ንሓድነት ሰልፊ ኽበታትን ንዝደናደን ወስታታው እውን ብጽንዓት እንዳ መከተ ዝኸይድ ዘሎ ጨንፈር ምዃኑ ገሊጹ። ድሕሪ 2ይ ጉባኤ ሰልፊ ንሓድነትና ክዘርግ ንዝሃቐነ ተሪእዮታት፣ ጨንፈር ኖርወይ ብትሪ ከምዝኹንኖ ሓቢሩ፣ ንምምካቱ መሪሕነት ሰልፊ ንዝኽተሎ ሕጋውን ልቦና ዝመልኦ ኣገባብን እውን መጎሱ ገሊጹ።
ዋና ጸሓፊ ጨንፈር ብጻይ ኸሊፋ ዓብደላ፣ ካብ 6ይ ክሳብ 7ይ ጉባኤ ጨንፈር ንዝተዓሙ ፖለቲካዊ፣ ማሕበረሰብኣዊ፣ ዲፕሎማስያዊ መደባት ኣመልኪቱ ሰፊሕን ዝርዝራውን ጸብጻብ ኣቕሪቡ። ንሱ ኣብ ጸብጻባቱ ጨንፈር ኖርወይ ኣብ ዘካየዶ ፖለቲካዊ መደባት ኣብ ውሽጢ ኖርወይ ጥራይ ከይተደረተ፣ ኣብቲ ከቢድ ባጀትን ግዜን ዝሓትት ኣብ ካብ ኖርወይ ወጻኢ ብደረጃ ዞባ ኤውሮጳን ስካንዲነቭያን ኣብ ዝተኻየደ መደባት ሰልፊ እውን እንተኾነ ብንጥፈት ከምዝተሳተፈ፣ ምስ ፖለቲካዊ መደባቱ ድርብ ናይ ማሕበራዊ ጉዳያት ሓላፍነት ብምስካም እውን ኣብ መደባት ሓገዝ ናይ ርሑቕ ወላድን ኣካለ ጽጉማንን ዕዙዝ ኣበርክቶ ከምዝገበረ ሓቢሩ። ኣብ ዲፕሎማስያዊ ጉዳያት ጨንፈር ኖርወይ ብቀዳምነት ምስ ኣብ ከባቢ ዝርከቡ ፖለቲካውያንን በርገሳውያንን ማሕበራት ሓቢርካ ምስራሕ ቀዳምነት ሂቡ ብተወፋይነት ክሰርሓሎ ዝጸንሐ ጉዳይ ምዃኑ ሓቢሩ፣ ተዓዊትና ኣብ ዝበሃለሉ ደረጃ ዋላ እንተዘይተበጽሐ ዘተስፉ ውጺእት ከምዘሎ ግን ሓቢሩ።
ቀጺሉ ተሓዝ ገንዘብን ንብረትን ጨንፈር ብጻይ ሙሴ ዓማር፣ ንምጣኔ ሃብታዊ ጸብጻባቱ ኣብ ናይ ሰልፍን ጨንፈርን ወገናት ከፋፊሉ ብዝርዝር ኣቕሪቡ። ብምቕጻል ተሳተፍቲ ጉባኤ ብኽልቲኡ ሸነኻት ኣብ ዝቐረበ ጸብጻባት ተመያዪጦም።
ስዒቡ ንጉባኤን ከይዲ መረጻ መሪሕነትን እትመሪሕ 3 ዝኣባላታ ሰክረታር ጉባኤ ብደሞክራስያዊ ኣገባብ ተመሪጻ። መስርሕ መረጻ እውን እንተኾነ ብደሞክራስያዊ ኣገባብ ተኻይዱ። ኣብ መወዳእታ ብመሰረት ቁዋም ሰልፊ 3 ሽማገለ ጨንፈርን 2 ተጠባበቕትን ዘለውዋ መሪሕነት ጨንፈር ቆይማ።
ቀጺሉ መድረኽ ንኣቦ መንበር ውደባዊ ጉዳያት ሰልፊ ተጋደላይ ተስፋይ ወልደሚካኤል ተዋሂቡ። ተጋደላይ ተስፋይ ኣብ ናይ ኖርወይ ብጽሖቱ ዝተሰምዖ ደስታ ድሕሪ ምግላጽ፣ ጨንፈር ኖርወይ ብኹሉ መዳይ ካብቶም ሰልፊ ዝሕበነሎም፣ ኣዕሙድ ሰደህኤ ዝኾኑ ጨናፍር ሓደ ምዃኑ ሓቢሩ።
ኣስዒቡ ተጋደላይ ተስፋይ፣ ኣብ ጽባሕ 2ይ ጉባኤ ሰልፊ ተጋደላይ መስፍን ሓጎስ ዝወሰዶ ካብ መሪሕነት ናይ ምስሓብ ስጉምትን፣ ምስ መሪሕነት ሰልፊ ዝፈጠሮ ምስሕሓብን፣ ምስኡ ብምትእስሳር ኣብ ዞባ ሰሜን ኣመሪካ ብገለ ኣባላት መሪሕነት ዞባ ሰሜን ኣመሪካ ነበር ተፈጢሩ፣ ኣብ ጉዕዞ ሰልፊ ዕንቅፋት ኮይኑ ንዝጸንሐ ጸገማትን ብዝምልከት ንኣባላት ዝርዝራዊ መብሪሂ ሂቡ። ምስዚ ወሲኹ ብጻይ ተስፋይ፣ ካብቲ ካብ መሪሕነት ሰልፊ ናይ ምስሓብን መሰረት ዘይብሉ ክስታትን ናይ መስፍን ሓጎስ ኣትሒዙ፣ ክሳብዚ ኣብ መወዳእታ ኣብ ዞባ ሰሜን ኣመሪካ ብገለ መሪሕነት ዞባ ነበር ተፈጢሩ ንዝጸንሐ ጸገማትን እውን ከይተረፈ፣ መሪሕነት ሰልፊ ንናይ ምርድዳእን ልዝብን ኣገባባት ቀዳምነት ሂቡ ድሕሪ ምፍታን፣ ንሱ ክዕወት ምስ ዘይከኣለ እዩ፣ ቁዋም ሰልፊ ተኸቲሉ መዕለቢ ክገብረሎም ከምዝተገደድ ኣብሪሁ። ኣብዚ እዋንዚ ድማ መሪሕነት ሰልፊ ኣብ መደባት ምሕዳስ ሰልፍን እማመ ሓባራዊ ስራሕ ምስ ኤርትራውያን ደለይቲ ፍትሒ ማሕበራትን ኣተኲሪ ይሰርሕ ከምዘሎ ሓቢሩ።
ዓወት ንደሞክራስያዊ ቃልሲ!
ሰላምን ፍትሕን ንውጹዕ ህብና!


text:
ቤት ጽሕፍት መንበረ ፓትርያርክ ብዘውፅኦ መርሐ ግብር ሥነ ሥርዓት ቀብሪ ብፁዕ ኣቡነ ማርቆስ ኣብ ገዳም ደብረ ምዕዋን ብፁዓ ኣምላክ ተፈጺሙ። ናብ ዳግማይ ትንሣኤ ዘውግሕ ሰዓት 3፡30 ኣበው ሊቃነ ጳጳሳትን ጳጳሳትን፡ ኃለፍቲ ክፍልታት መንበረ ፓትርያርክን ካህናትን ዲያቆናትን ምእመናንን ምእመናትን ኣብ ኣህጉራዊ መዓርፎ ነፈርቲ ኣሥመራ ንኣስከሬን ብፁዕነቶም ተቐቢሎም።ተውሳክ፡ . . .ሥነ ሥርዓት ቀብሪ ብፁዕ ኣቡነ ማርቆስ ኣብ ገዳም ደብረ ምዕዋን ብፁዓ ኣምላክ ተፈጺሙ!
ሥነ ሥርዓት ጸሎተ ፍትሓትን ምፍናው ሬሳን ጳጳስ ብፁዕ ኣቦና ኣቡነ ማርቆስ ኣብ ከተማ ሎንደን ተፈጺሙ!
ሥነ ሥርዓት ጸሎተ ፍትሓትን ምፍናው ሬሳን ጳጳስ ብፁዕ ኣቦና ኣቡነ ማርቆስ ኣብ ከተማ ሎንደን ተፈጺሙ!
ሥነ ሥርዓት ፍትሓትን ምፍናው ሬሳን ጳጳስብፁዕ ኣቦና ኣቡነ ማርቆስ ረቡዕ 19 ሚያዝያ 2017 ኣብ ከተማ ሎንደን ዝተፈላለዩ ዕዱማት፡ ብፁዕ አቡነ ኣንጌሎስ ናይ ኮፕቲክ ኦርቶዶክስ ቤተ ክርስቲያ ናይ ዓባይ ብሪጣንያ ጳጳስ፡ ብፁዕ አቡነ ኣትናቴዎስ ናይ ሶርያ ኦርቶዶክስ ቤተ ክርስቲያ ናይ ዓባይ ብሪጣንያ ሊቀ ጳጳስ፡ ኣቶ እስቲፋኖስ ሃ/ማርያም ኣምባሳደር ሃገረ ኤርትራ ኣብ ዓባይ ብሪጣንያን ኣየርላንድን፡ ካብ ናይ ኢትዮጵያ ኦርቶዶክስ ተዋሕዶ ኣብያተ ክርስቲያን ዝመጹ ቆሞስ፥ ካብ ዝተፈላለያ ናይ ኤርትራ ኦርቶዶክስ ተዋሕዶ ኣብያተ ክርስቲያን ዝመጹ ብርክት ዝበሉ ሊቃውንቲ፥ ካህናትን ዲያቆናትን ምእመናን ኣብ ዝተረኽብሉ ብክብ ዝበለ መንፈሳዊ ሥርዓት ተፈጺሙ።ተውሳክ፡ . . .ሥነ ሥርዓት ጸሎተ ፍትሓትን ምፍናው ሬሳን ጳጳስ ብፁዕ ኣቦና ኣቡነ ማርቆስ ኣብ ከተማ ሎንደን ተፈጺሙ!
614 ነጋድያን ሀገር ቅድስት ኢየሩሳሌም ገይሾም!
614 ነጋድያን ሀገር ቅድስት ኢየሩሳሌም ገይሾም!
ዓመታዊ ብቤት ጽሕፈት መንበረ ፓትርያርክ ኦርቶዶክስ ተዋሕዶ ቤተ ክርስቶያን ኤርትራ ተማእኪሉን ተወዲቡን ዝካየድ ንግደት ናብ ሀገረ ቅድስት ኢየሩሳሌም፡ ብብፁዓን ጳጳሳትን ኣበምኔት ገዳማትን፡ መነኮሳትን ቀሳውስትን ዝተመርሑ ምእመናንን ምእመናትን ነጋድያን በቲ ኺወሃቦም ዝቐነየ ሓበሬታ ተሓጊዞም ብጽፉፍን ስሉጥን ኣገባብ ንብረቶም ምስ ጸዓኑ፡ ብሕጕስ መንፈስን ብብሩህ ገጽን ኣብ ክልተ ጉጅለ ተመዲቦም ናብ ረቡዕ ዘውግሕ ለይቲ 12 ሚያዝያ 2017 ዓ.ም. ከምኡ’ውን ረፍዲ ረቡዕ 12 ሚያዝያ 2017 ዓ.ም. ካብ መዓርፎ ነፈርቲ ኣሥመራ ተበጊሶም።ተውሳክ፡ . . .614 ነጋድያን ሀገር ቅድስት ኢየሩሳሌም ገይሾም!
ዜና ዕረፍት ብፁዕ አቡነ ማርቆስ
ዜና ዕረፍት ብፁዕ አቡነ ማርቆስ
‘በድርየኒ ፈጸምኩ ወሃይማኖትየኒ ዐቀብኩ ሠናየ ገድለ ተጋደልኩ . . . / ሠናይ ገድሊ ተጋዲለ፡ ሃይማኖተይ ኣጽኒዐ ጕያይ ፈጺመ እየ’ (2ይ ጢሞ. 4፡7)
ብፁዕ ኣቡነ ማርቆስ ብዝኃደሮም ሕማም ንነዊኅ እዋን ኣብ ሃገራት ዓባይ ብሪጣንያን እስራኤልን ክሕከሙ ድኅሪ ምጽናሕ ቀዳም 30 መጋቢት 2009 ዓ.ም (08 ሚያዝያ 2017 ዓ.ም.ፈ) ኣብ ከተማ ሎንደን ኣብ መበል 86 ዓመቶም ዓሪፎም።
ብፁዕ ኣቡነ ማርቆስ “ዘእምንእሱ ሕይወቱ ውስተ ቤተ እግዚአብሔር/ ካብ ሕፃንነቱ ሕይወቱ ኣብ ቤት እግዚአብሔር” ከምዝብል፣ ካብ ጊዜ ንእስቶም ኣትኂዞም ንቤተ ክርስቲያን ተወፍዮም ዘገልገሉ፣ ቅድምን ድኅርን ናፅነት ሃገርና ኣብ ዝተፈላለየ መንፈሳዊ ጽፍሒ ኣብ ውሽጥን ወፃእን ንሕዝበ ክርስቲያን ዝጓሰዩ ኣቦ እዮም ነይሮም።
ኣብ ገዳሞም ገዳም ደብረ ምዕዋን ኣቡነ ብፁዕ ኣምላክ (ጐደይቲ) ብዙኅ ኣበርክቶ ዝገበሩ ኮይኖም ድኅሪ ሢመተ ጵጵስናኦም ድማ ካብ ታኅሣሥ 1988 ዓ.ም. (1995 ዓ.ም.ፈ) ጀሚሮም ኣባል ቅዱስ ሲኖዶስ ብምዃን ኃላፊ ወፃኢ ጉዳያት ቤት ጽሕፈት መንበረ ፓትርያርክ፣ ኣባል ቀዋሚ ሲኖዶስ፣ ጳጳስ ሃገረ ስብከት ሰሜናዊ ቀይሕ ባሕሪ፣ ጳጳስ ሃገረ ስብከት ኤውሮጳ . . . ብደረጃ ኃላፍነት ኣገልጊሎም እዮም።
ብፁዕ ኣቡነ ማርቆስ ብምኽንያት ስእነት ጥዕና ንነዊኅ ጊዜ ዕረፍቲ ክወሃቦም ንቅዱስ ሲኖዶስ ክሓቱ ድሕሪ ምጽናሕ፣ ብውሳነ ቅዱስ ሲኖዶስ ካብ 18 ጥሪ 2007 ዓ.ም ኣትኂዞም ካብ ኃላፍነት ሃገረ ስብከት ኤውሮጳ ኣዕሪፎም፣ ኣብ ዓዲ እንግሊዝ ቤተ ክርስቲያን እናገልገሉ ከምዝጸንሑ ይፈለጥ።
ብሕማም ተሰኒፎም ኣብ ኢየሩሳሌምን ሎንደንን ሕክምናዊ ምክትታል ይገብሩሉ ኣብ ዝነበሩሉ እዋን፣ ልኡኽ ቅዱስ ሲኖዶስ ኣብ ዘለዉዎ ቦታ ብምብጻሕ ጥዕናኦም ዝከታተልን ዝራድኦምን ብምምዳብ ጉዳዮም ብቐረባ ክከታተል ምጽንሑ ይፍለጥ።
ንሥርዓተ ቀብሮም ዝምልከት ቅዱስ ሲኖዶስ ድኅሪ ዚገብሮ ሕፁፅ ጉባኤ ንሕዝበ ክርስቲያን ኪገልጽ እዩ።
ኦርቶዶክስ ተዋሕዶ ቤተ ክርስቲያን ኤርትራ መግለጺ ኃዘን ናብ ኮፕቲክ ኦርቶዶክስ ቤተ ክርስቲያን ልኢኻ!
ኦርቶዶክስ ተዋሕዶ ቤተ ክርስቲያን ኤርትራ መግለጺ ኃዘን ናብ ኮፕቲክ ኦርቶዶክስ ቤተ ክርስቲያን ልኢኻ!
ብዕለት 01 ሚያዝያ 2009 ዓ.ም. (09/04/2017 ዓ.ም.ፈ.) ኣብ መዓልቲ በዓለ ሆሳዕና፣ ኣብ ክልተ ኣብያተ ክርስቲያን ኮፕቲክ ኦርቶዶክስ ቤተ ክርስቲያን ግብጺ ብዝተፈጸመ መጥቃዕቲ፣ ኦርቶዶክስ ተዋሕዶ ቤተ ክርስቲያን ኤርትራ ዝተሰምዓ ልባዊ ኃዘን ብምግላጽ፣ ናይ መጸናንዒ ደብዳበ ልኢኻ።ተውሳክ፡ . . . ኦርቶዶክስ ተዋሕዶ ቤተ ክርስቲያን ኤርትራ መግለጺ ኃዘን ናብ ኮፕቲክ ኦርቶዶክስ ቤተ ክርስቲያን ልኢኻ!
More Articles ...
- ኣብ ኣዳራሽ መንበረ ፓትርያርክ ቅዱስ ሲኖዶስ ዘውጽኦ ሥርዓተ ኖሎት ብዝምልከት ጉባኤ ተኻይዱ!
- ነጋድያን ሀገር ቅድስት ኢየሩሳሌም ዘድሊ ምድላዋት ኣጻፊፎም ንምብጋስ ድልዋት ኮይኖም!
- ኦርቶዶክስ ተዋሕዶ ቤተ ክርስቲያን ኤርትራ ኣብ ጉባኤ ፈጻሚት ኮሚቴ ቀርኒ ኣፍሪቃን ዓበይቲ ቀላያት (FECCLAHA) ተሳቲፋ! (2)
- ላዕለዋይ ልኡክ ቅዱስ ሲኖዶስ ኣብ ቅድስት ማርያም ቤተ ክርስቲያን ደቡብ ሱዳን ከተማ ጁባ ናይ ሥራሕ ምብጻሕ ፈጹሙ ተመሊሱ!
- ክብረ በዓል ጥንተ ስቕለት ጐይታናን ኣምላኽናን ኢየሱስ ክርስቶስ ተኸቢሩ!
- ክብረ በዓል ገዳም ደብረ ጽጌ ኣቡነ ዮናስ ብምዕሩግ መንፈሳዊ ኣኸባብራ ተኸቢሩ!
- ክብረ በዓል ክቡር መስቀል መጋቢት 10 ተኸቢሩ ውዒሉ!
- ክብረ በዓል ኮከበ ገዳም አቡነ ገብረ መንፈስ ቅዱስ
- ብኽፍሊ ትምህርተ ሰንበት መንበረ ፓትርያርክ ዝተዳለወ ሥልጠና ዝፈጸሙ ተመሪቆም!
- አንቲ ውእቱ ታቦት ዘኖኅ
- ክፍሊ ስብከተ ወንጌል መንበረ ፓትርያርክ 3ይ ጉባኤ ኣካይዱ!
- መንፈሳዊ ቤት ትምህርቲ ፍኖተ ብርሃን 15 መምህራን ብዝተፈላለየ መንፈሳዊ ሞያ ኣመሪቑ!


text:
ኣቶ ኣበበ ግና ዝተኣገደ መሪሕነት ንኣይ ክእግድ ስልጣን የብሉን ይብል
ብኣቶ ገብሩ ኣስራት ዝምራሕ ማእከላይ መሪሕነት ዓረና-ትግራይ ነቲ ብህፀፅ ኣኸባ ኣቦ-መንበር ኮይኑ ዝተመረፀ ኣቶ ኣበበ መስፍን ካብ ኣባልነት ዓረና ከምዝተባረረ ኣፍሊጡ።ኣቶ ገብሩ ኣስራት ኣብ ዝሃብዎ መግለፂ - ኣቶ ኣበበ ኣብ ምብታን ዓረና ትግራይ መሳርሕ ካልኦት ሓይልታት ኮይኑ ፀረ ረብሓ'ቲ ውድብ ኮይኑ ስለዝተረኽበ ተኣጊዱ'ሎ ኢሎም።
ኣቶ ኣበበ መስፍን ግና ንዓይ ዝመረፀ ሓፈሻዊ ዋዕላ'ምበር ሒደት ሰባት ኣይኮኑን፣ብዘይካ'ዚ እቲ ኣጊደ'ለኹ ዝብል ኣካል ንባዕሉ ዝተኣገደ ስለዝኾነ ተቀባልነት የብሉን ይብል።
ጉባኤ ዓረና-ትግራይ'ዩ ኢሉ ንርእሱ ዝሰየመ ዋዕላ ናይ መቐለ ዝሓለፈ ሰሙን ኣብ ዝፀወዕ ህፁፅ ኣኸባ ብኣቶ ገብሩ ኣስራት ዝምራሕ ዝነበረ ማእከላይ ኮሚቴ ንጊዚኡ ተበቲኑ ተራ ኣባላት ኮይኖም ንክሰርሑን ድሕሪ 4 ወርሒ ስሩዕ ኣኸባ ተፀዊዑ ዳግም ምርጫ ንክካየድን ምውሳኑ ዝዝከር'ዩ።
ብዘይካዚ እቲ ኣኸባ ንኣቶ ኣበበ መስፍን ጊዚያዊ ኣቦ-መንበር ኢሉ ኣብ ክንዲ ኣቶ ገብሩ ኣስራት መሪፁ'ዩ።
ኣባል ማእከላይ ኮሚቴ'ቲ ፓርቲ ዝኾነ ኣቶ ብርሃኑ በርሀ ግና፡ኣብ ልዕሊ'ቲ ፓርቲ ዝተፈፀመ ገበን ስለዝኾነ እቲ ፓርቲ ብሕጊ ከምዝፋረዶምን ናይ ካልእ ሓይሊ ድፍኢት ከምዘለዎን ገሊፁ ነይሩ።
ንቀዳማይን ካልኣይን ክፋል ቃለ-ምልልስ ምስሕሓብ ዓረና ትግራይ የዳምፁ


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
1 ካብቲ ሃዋርያ የሱስ ክርስቶስ ዝዀነ ጴጥሮስ፡ ናብቶም ኣብ ጶንጦስን ኣብ ገላትያን ኣብ ቀጶዶቅያን ኣብ እስያን ኣብ ቢቲንያን ፋሕ ኢሎም ዘለዉ እተሰድዱ ሕሩያት፡
2 ማለት ናብቶም እዙዛትን ብደም የሱስ ክርስቶስ እተነጽጉን ምእንቲ ኪዀኑ፡ ብቕድስና መንፈስ ከምቲ ኣቦና ኣምላኽ ኣቐዲሙ ዝፈለጦ ፍልጠት እተሓርዩ ሕሩያት፦
ጸጋን ሰላምን ይብዛሓልኩም።
3 ኣምላኽን ኣቦን ጐይታና የሱስ ክርስቶስ ይባረኽ፣ ከምቲ ዓብዪ ምሕረቱስ በቲ ናይ የሱስ ክርስቶስ ትንሳኤ ኻብ ምዉታት፡ ንህያው ተስፋ ኸም ብሓድሽ ወለደና፣
4 ናብ ዘይሓልፍን ዘይረኸሰን ዘይጽምሉን ርስቲ ድማ እዩ ዝወለደና። እዚ ኸኣ ኣብ ሰማያት ተዓቚሩልኩም ኣሎ፣
5 ንስኻትኩም ከኣ ብሓይሊ ኣምላኽ ብእምነት ነቲ ብዳሕራይ እዋን ኪግለጽ እተዳለወ ድሕነት ትሕለዉ ኣለኹም።
6 ንቝሩብ ግዜ ብእተፈላለየ ፈተናታት ክትጕህዩ እኳ እንተ ኣሎኩም፡ በዚ ባህ ይብለኩም ኣሎ።
7 እዚ እውን እቲ ኻብቲ ብሓዊ እተዀልዐ ኽነሱ ጠፋኢ ዝዀነ ወርቂ ኣዝዩ ዚኸብር ፍቱን እምነትኩም፡ ብግልጸት የሱስ ክርስቶስ ንውዳሰን ክብርን ግርማን ምእንቲ ኪኸውን እዩ።
8 ንዕኡ ኸቶ እኳ እንተ ዘይረኣኹምዎ፡ ተፍቅርዎ ኢኹም። ሕጂ ትርእይዎ እኳ እንተ ዘየለኹም፡ ብእኡ ትኣምኑ ኢኹም፡ ብዘይግለጽን ክቡርን ሓጐስ ድማ ባህ ይብለኩም እዩ፣
9 ምኽንያቱ፡ መወዳእታ እምነትኩም፡ ማለት ድሕነት ነፍሳትኩም ትረኽቡ ኢኹም።
10 እቶም ብዛዕባ እቲ ንዓኻትኩም ዝዀነ ጸጋ እተነበዩ ነብያት፡ ብዛዕባ እዚ ድሕነት እዚ ኣጸቢቖም ደልዮምን መርሚሮምን እዮም።
11 እቲ ኣባታቶም ዝነበረ መንፈስ ብዛዕባ መከራ ክርስቶስን ብዛዕባ እቲ ድሕሪኡ ዘሎ ኽብርን ኣቐዲሙ ኺምስክር ከሎ፡ ብዛዕባ ክርስቶስ ነየናይ እዋን ወይ ንኸመይ ዝበለ እዋን ከም ዜመልክት መርመሩ።
12 ንዓኻትኩም እምበር፡ ንርእሶም የገልግሉ ኸም ዘይነበሩ ተገልጸሎም። እዚ ኸኣ ብዛዕባ እቲ በቶም ካብ ሰማይ ብእተላእከ መንፈስ ቅዱስ ዘበሰሩኹም ኣቢሉ ሕጂ ንዓኻትኩም እተነግረኩም እዩ። መላእኽቲ ድማ ናብዚ ኺጥምቱ ይምነዩ ኣለዉ።
13 ስለዚ፡ ሓቛቝ ኣእምሮኹም ተዓጠቑ፡ ኣጸቢቕኩም ተጠንቀቑ፡ ኣብቲ ብግልጸት የሱስ ክርስቶስ እትረኽብዎ ጸጋ ተስፋ ግበሩ።
14 ከም እዙዛት ውሉዳት፡ በቲ ኣቐዲምኩም ብድንቍርናኹም ዝነበረኩም ትምኒት ኣይትቀረጹ፣
15 የግዳስ፡ ከምቲ እቲ ዝጸውዓኩም ቅዱስ ዝዀነ፡ ንስኻትኩም እውን ብዅሉ ኣካይዳኹም ቅዱሳት ኩኑ፣
16 ከመይሲ፡ “ኣነ ቕዱስ እየ እሞ፡ ቅዱሳት ኩኑ” ተባሂሉ ተጻሒፉ ኣሎ።
17 ነቲ ንነፍሲ ወከፍ ብዘይ ኣድልዎ ኸከም ግብሩ ዚፈርድ ኣቦ ትጽውዕዎ ኻብ ኰንኩም፡ ኣብዚ ግዜ ግሽነትኩም ብፍርሃት ንበሩ።
18 ካብቲ ኻብ ኣቦታትኩም እተቐበልኩምዎ ኸንቱ ኣነባብራኹም ዝደሓንኩም፡ ብሓላፊ ነገራት፡ ብብሩር ወይስ ብወርቂ፡ ከም ዘይኰነ ትፈልጡ ኢኹም።
19 የግዳስ፡ በቲ ኸም ናይ ኣበርን ርስሓትን ዘይብሉ ገንሸል ዝዀነ ኽቡር ደም ክርስቶስ ኢኹም ድሒንኩም።
20 ንሱስ ቅድሚ ምስራት ዓለም ኣቐዲሙ ተፈልጠ፣ ኣብ መወዳእታ ግዜያት ግና ምእንታኹም ተጋህደ።
21 እምነትኩምን ተስፋኹምን ብኣምላኽ ምእንቲ ኪኸውንሲ፡ ብእኡ ኣቢልኩም በቲ ኻብ ምዉታት ዘተንስኦን ክብሪ ዝሃቦን ኣምላኽ ኣሚንኩም ኣለኹም።
22 ንሓቂ ብዘሎኩም ተኣዛዝነት ነፍሳትኩም ካብ ኣንጻህኩም እሞ ግብዝና ዘይብላ ሕውነታዊት ፍቕሪ ኻብ ሃለወትኩም፡ ካብ ልቢ ንሓድሕድኩም ኣጸቢቕኩም ተፋቐሩ።
23 ካብ ሓላፊ ዘይኰነስ፡ ካብ ዘይሓልፍ ዘርኢ፡ ብቓል እቲ ህያውን ነባርን ኣምላኽ ኢኹም ከም ብሓድሽ እተወለድኩም።
24 ከመይሲ፡ “ኵሉ ስጋ ኸም ሳዕሪ፡ ኵሉ ኽብሩ እውን ከም ዕምባባ ሳዕሪ እዩ፣ እቲ ሳዕሪ ይነቅጽ፡ እቲ ዕምባባ እውን ይረግፍ፣
25 ቃል የሆዋ ግና ንዘለኣለም ይነብር።” እዚ “ቓል” እዚ ኸኣ፡ እቲ እተሰብከልኩም ብስራት እዩ።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
1 ጴጥሮስ 1
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ብዕለት 17.09.2017 ጨንፈር ፍራንክፎርትን ከባቢኡን ወርሓዊ ኣኼባኡ ኣካይዱ። ኣኼባ ብኣቦ መንበር ጨንፈር ንኣኼበኛታት እንቋዕ ደሓን መጻእኩም ብምባልን፡ ሰዓት ኣኽቢሮም ብምምጽኦም ብምምስጋንን እዩ ኣኼባ ተኸፊቱ። ናይቲ ኣኼባ ኣጀንዳታት ድማ ተገሊጹ። ዝነበሩ ኣጀንዳታት ድማ፡-
1 - እዋናዊ ሓበሬታታት ውሽጣውን ግዳማውን ንጥፈታት ሰልፍናን ደምበ ተቓውሞን ምልውዋጥ፤
2 - ገምጋም ፈስቲቫል ፍራንክፎርት 2017፤
3 - ኣበዓዕላ ሓደ መስከረም ምጅማር ብረታዊ ሰውራ ኤርትራ፤
ኣጀንዳታት ሓደ ብሓደ ተኣትዮም ድማ ሰፊሕ ምርድዳእ ተገይሩሎም። ኣብ ቀዳማይ ኣጀንዳ ድማ ሰልፍና ዘሳልጦ ዘሎ ናይ ሰልፊ ምሕዳስ መደባትን ጽፈት ውሽጣዊ ኣሰራርሓ ሰልፊን ብምንኣድን፡ እቲ ምስ ካልኦት ናይ ተቓውሞ ሓይልታት ንምልዛብ ዘውጽኦ እማመ ገለ ኣወንታዊ መልሲ ብምርካቡን ኣኼበኛ ትስፉው ምዃኑ ርእዩን። ከምኡ‘ውን ነቲ ብዛዕባ እቶም ኤርትራውያንን ኢትዮጵያውያንን ኣብ ኢጣልያ ግቡእ መሰል ናይ ወዲሰብ ተነፊጉዎም ኣብ ጽርግያ ተደርብዮም ንዘለዉ፡ መንግስቲ ኢጣልያ ኣቓልቦ ክገብረሉን ኣቦ መንበር ሰልፊ ናብ መንግስቲ ኢጣልያ ንዝጸሓፎ ኣብየቱታ ኣሞጒሱ። ኣብ‘ዚ እዋን‘ዚ ይካየድ ንዘሎ ኣኼባ ማእከላይ ባይቶ ሰልፍና ድማ ዕዉት ኮይኑ ንክወጽእ ትምኒቱ ገሊጹ።
ከምኡ‘ውን ብዛዕባ‘ቲ ብዕለት 10 መስከረም ኣምበሳደር ዶክቶር ዓንደብርሃን ኣብ ፍራንክፎርት ዝገበሮ ህዝባዊ ኣኼባ ኣኼበኛ ተዘራሪቡሉን ኣዎንታዊ ምንባሩ ገምጊሙን። ዶክቶር ዓንደብርሃን ብዛዕባ ኣሰታትፋ ኣብ ቃልስን፡ ብዛዕባ ሓድነት ተቓዋሚ ሓይልታትን፡ ከምኡ‘ውን ነቲ ምልካዊ ስርዓት ዘበላሽዎን ዝዘምቶን ዘሎ ሃብቲ ሃገር ተሓታትነት ንክህልዎ ካብ ሕጂ ክንሓስበሉን ከነጽንዖን ዘሎና ጉዳይ ምዃኑን ብዝርዝር መሃሪ ዝኾነ መግለጺታት ዝሃቦ፡ እቶም ኣብቲ ኣኼባኡ ዝተሳተፉ ኣባላት ጨንፈርና ብሰፊሑ ድሕሪ ምብራህ ኣኼበኛ ካብ ክግበር ዘለዎ ናይዚ እዋን ዕማም ምዃኑ ኣገምዚቡ። ኣብ ሕቶን መልስን ምስ ተኣትወ ድማ ንዝቐረበሉ ሕቶታት ዘዕግብ መልሲ ሂቡሉ። ከምዚ ዝኣመሰለ መሃሪ ኣኼባታት ድማ ብኩሎም መራሕቲ ሓይልታት ተቓውሞ ክልመድ ከም ዘለዎ ኣኼበኛ ተማሕጺኑ።
ብድሕሪ‘ዚ ድማ ኣብቲ ካልኣይ ኣጀንዳ ተኣትዩ፡ ፈስቲቫልና ናይ 2017 ልክዕ ከምቶም ካልኦት ዝሓለፉ ፈስቲቫላት ሰልፊ ንኩሎም ደለይቲ ፍትሒ ኣሳታፍን፡ መሃርን፡ መቀራረብን ምንባሩን፥ ናይ ሰልፍና ግሉጽነት ናይ ቃልስን ዕላማናን ኣሰራርሓናን ንህዝብና እነቃልሓሉን ብምንባሩ ኣኼበኛ ገምጊሙ። ንዝነበሩ ሕጽረታት ድማ ክንመሃረሎምን እናኣረምናዮም ክንከይድን ተላብዩ።
ኣብ መወዳእታ‘ውን ነቲ ኣበየኩርናዕ ዓለም ክካየድ ዝቐነየ በዓል ሓደ መስከረም ምጅማር ሰውራ ኤርትራ ብምጥቃስን፡ ታሪኽ ኣጀማምራ ሰውራና ድማ ብምትንታንን ኣኼበኛ ተዘራሪቡሉ። እዚ ዓመት መጸ ዝበዓል ዕለት‘ዚ ስርዓት ህግደፍ ንህዝቢ ንምድንጋር ብጓይላን ናይ ምትላል መደረታትን እኳ እንተሕለፉዎ፡ ንዝነበረ ናይ ህዝብና ዕላማን ብጽኑዕን ውፉይን ቃልሲ ዝመጸ ሃገራዊ ነጻነትን ጨውዮም፡ ንህዝቢ ዝኸፍአ ባርነት ከም ዘውረዱሉን፡ ሃገር ኣብ ናይ ህዝባ ቤት ማእሰርቲ ከም ዝተቐየረትን፡ በብተራ እናጠቕሱ ኣኼበኛታት ዘትዮም። ንሕና ደለይቲ ፍትሒ እምበኣር፡ እቲ እነብዕሎ ኣገባብ ኣበዓዕላ ካብቲ ናይ ህግደፋውያን ዝተፈለየ ኮይኑ፡ ነቲ ቀዳማይ ዕማም ሰውራ ህዝቢ ኤርትራ ናይ ሃገራዊ ነጻነት በዓል ብምምጓስን፡ ነቲ ተሪፉ ዘሎ ካልኣይ ዕማም ሓርነታዊ ቃልሲ ህዝብና ንምሕናኑን ንምርግጋጹን ድማ ሓይልና ኣወሃሂድና ነዛ ዕለት እዚኣ ከም መንጠሪ ክንጥቀመላ ከም ዘሎና ኣኼበኛ ኣስሚሩሉ። ኣብ መጠረስታ፣ ጉዳይ ሓተትቲ ዕቑባ ኤርትራውያንን ኣብዚ እዋን ጀርመናውያን ዝኽተልዎ ዘለዉ ኣገባብን ሓደስቲ ውሳኔታቶምን እውን ብሰፊሕ ተሓቢሩን ተዘትይሉን ኣኼባ ኣብ ሰዓቱ ተደምዲሙ።


text:
JW LIBRARY
መጽሓፍ ቅዱሳት ኣራጊፍካ ተጠቐም—OS
JW Library ብቐንዱ መጽሓፍ ቅዱስ ከተንብበሉን ከተጽንዓሉን ተባሂሉ እዩ ተዳልዩ።
መጽሓፍ ቅዱሳት ኣራጊፍካ ኽትጥቀም እንተ ደሊኻ፡ ነዚ ዚስዕብ መምርሒታት ስዓብ፦
መጽሓፍ ቅዱስ ኣራግፍ
ነቲ ኻብ ኢንተርነት ዘራገፍካዮ ትርጉማት መጽሓፍ ቅዱስ፡ ኢንተርነት ከይወላዕካ ኸተንብቦን ከተጽንዖን ትኽእል ኢኻ።
ዝርዝር መጻሕፍቲ መጽሓፍ ቅዱስ ክትርኢ እንተ ደሊኻ፡ ነታ መጽሓፍ ቅዱስ (Bible) እትብል ምልክት ጠውቃ።
እተፈላለየ መጽሓፍ ቅዱስ ከተራግፈሉ እትኽእል ቋንቋታት ንምርካብ ድማ፡ ነታ ምልክት ቋንቋታት ጠውቃ። ብዙሕ ሳዕ ብእትጥቀመሉ ቛንቋታት እተዳለወ ትርጉማት ኣብ ላዕሊ ተሰሪዑ ኺጸንሓካ እዩ። ስም እቲ ዝደለኻዮ ቛንቋ ወይ ትርጉም መጽሓፍ ቅዱስ ምስ እትጽሕፍ እውን፡ ኣብቲ ዝርዝር ክትረኽቦ ትኽእል ኢኻ። ንኣብነት፡ “int” ኢልካ ጽሒፍካ ነቲ ብእንግሊዝኛ እተዳለወ ኪንግደም ኢንተርሊንያር ክትረክብ፡ ወይ ከኣ “port” ኢልካ ጽሒፍካ ነቲ ብፖርቱጋልኛ እተዳለወ መጽሓፍ ቅዱሳት ክትረክብ ትኽእል ኢኻ።
ዛጊት ዘየራገፍካዮ መጽሓፍ ቅዱሳት ምልክት ደበና ኣለዎ። ነቲ ዝደለኻዮ መጽሓፍ ቅዱስ ጠዊቕካ ኸተራግፎ ትኽእል ኢኻ። እቲ መጽሓፍ ቅዱስ ምስ ተራገፈ፡ እቲ ምልክት ደበና ኺጠፍእ እዩ። ደጊምካ ምስ እትጥውቕ ድማ፡ ነቲ መጽሓፍ ቅዱስ ከተንብቦ ትኽእል ኢኻ።
ነቲ ዝደለኻዮ ትርጉም መጽሓፍ ቅዱስ እንተ ዘይረኺብካዮ፡ ጸኒሕካ ኻልእ ግዜ ፈትን። በብግዜኡ ተወሳኺ ትርጉማት መጽሓፍ ቅዱስ ይኣቱ እዩ።
መጽሓፍ ቅዱስ ደምስስ
ዘይትደልዮ ትርጉም መጽሓፍ ቅዱስ እንተ ኣልዩ ወይ ከኣ መኸዘኒ ቦታ እንተ ጸቢቡካ፡ ትርጉም መጽሓፍ ቅዱስ ክትድምስስ ትኽእል ኢኻ።
ዝርዝር መጽሓፍ ቅዱሳት ክትርኢ እንተ ደሊኻ፡ ነታ መጽሓፍ ቅዱስ (Bible) እትብል ምልክት፡ ደሓር ከኣ ነታ ምልክት ቋንቋታት ጠውቃ። ነቲ ኽትድምስሶ ዝደለኻ መጽሓፍ ቅዱስ፡ ደሓር ከኣ ነታ ደምስስ (Delete) እትብል ምልክት ጠውቃ።
መጽሓፍ ቅዱስ ኣዘምን
እቲ ዘራገፍካዮ መጽሓፍ ቅዱስ በብግዜኡ ኣፕዴት ክትገብሮ ወይ ከተዘምኖ የድልየካ ይኸውን።
እቲ ኸተዘምኖ ዜድልየካ መጽሓፍ ቅዱስ፡ ምልክት ምሕዳስ ኣለዎ። ነቲ ሕታም ምስ ጠወቕካዮ፡ ከም ዝዘመነ ዚገልጽ መልእኽቲ ኽትርኢ ኢኻ። ነቲ ዝዘመነ መጽሓፍ ቅዱስ ንምርካብ፡ ነታ ኣራግፍ (Download) እትብል ምልክት ጠውቃ፡ ወይ ከኣ ነቲ ድሮ ዘሎካ ሕታም ከየሐደስካ ንምንባብ፡ ነታ ደሓር (Later) እትብል ምልክት ጠውቃ።
እዚ ትሕዝቶ እዚ፡ ካብ ለካቲት 2015 ጀሚሩ ኣብ JW Library 1.4 ይርከብ እዩ፣ እዚ ኣፕሊኬሽን እዚ ድማ፡ ኣብ iOS 6.0 ወይ ድሕሪኡ ኣብ ዝወጸ iOS ይዓዪ እዩ። ነዚ ትሕዝቶ እዚ ኽትረኽቦ እንተ ዘይክኢልካ፡ በጃኻ ነቲ ኣብ ትሕቲ “JW Library ተጠቐም—iOS” ዘርእስቱ ዓንቀጽ ዘሎ ናይ ቀረባ ግዜ ለውጥታት ዚብል ንኡስ ኣርእስቲ ርአ።


text:
ኣብ ሰራሕተኛታት ቤት ፅሕፈት ትልምን ፋይናንስን ወረዳ ደጉዓ ተምቤን ቅድሚ 2006 ዓ/ም ፀገማት ኣረኣእያን ኣተሓሳስባን ብተግባር ዝርኣይሉ ኩነታት ነይሩ። እዚ ዝወለዶ ድማ ንዝገምገመካ ምጥቃዕ፣ ምትእኽኻብ፣ ኣብ ስራሕ ዘይምትሕግጋዝ፣ ጋንታዊ ኣተሓሳስባ ዘይምሓዝ፣ ዘይምቅልላስ፣ ጥንክር ዝበለ ገምጋም ኣብ ዝህልወሉ ድማ ካብ ስራሕ ክትለቅቕ ምድላይ ዝብሉ ፀገማት ነይሮም። ኣተሓሳስባን ተግባርን ኣካብነት ክራይ፣ ከባብያውነት፣ ፀገማት እናርኣኻ ከምዘይርኣኻ ምሕላፍ፣ ንተገልጋላይ ክብሪ ሂብካ ግልጋሎት ዘይምሃብን ምክእኣልን እውን ጎሊሆም ዝተርኣዩ ፀገማት ምንባሮም ብዕሊ ተገምጊሞም። እተን ኣብ ምፍጣር ህንፀት ሰራዊት ልምዓት ፋይናንስ ዝለዓለ እጃም ዘለወን ውዳበታት ዋህዮን ኔት ዎርክታትን እንተኾና እውን ዝተዳኸማ እየን ነይረን።
ካብዚ ብምብጋስ ካብቲ ፀገም ንምውፃእ ኣብ 2007 ዓ/ም ሰፋሕቲ መድረኻት ተኻይዶም። እቶም ኣብ ላዕሊ ዝተገለፁ ፀገማት ድማ ምስ ነብሲ ወከፍ ሰራሕተኛ ብምልጋብ ተገምጊሞም። እቲ መድረኽ ኣብ 2008 ዓ/ም እውን ተጠናኺሩ ቐፂሉ። ብመሰረት እዚ “ኣብ 2007 ዓ/ም ዘይፈታሕናዮም ፀገማት እንታይ፣ እንታይ እዮም? ቁልፊ ፀገምናኸ እንታይ እዩ?” ዝብል ኣጀንዳ ብምሓዝ በሊሕ ደርባዊ ቃልሲ ኣካይዶም። ድሕሪ እዚ ሰራሕተኛታት ካብ ምጥቕቓዕ ወፂኦም መትከላዊ ናብ ዝኾነ መስርሕ ብምእታው ጋንታዊ ኣተሓሳስባን ባህሊ ተተኻኺእኻ ምስራሕን ብወሳናይ መልክዑ እናማዕበለ መፂኡ። ከምኡ እውን ዋህዮን ኔትዎርክታትን ክጠናኸራን መሪሕነተን ከረጋግፃን ዘኽእል መስርሕ ተኣታትዩ ተግባራዊ ክኸውን ጀሚሩ።
ይኹን እምበር እቲ ኣብ ሰራሕተኛታት ዝተርኣየ ውሱን ለውጢ ዘላቕነት ዘለዎን ብብርኪ ኣተሓሳስባ መሰረታዊ ውፅኢት ዘምፀአን ኣይነበረን። ምኽንያቱ ኣብታ ቤት ፅሕፈት ቁመና ሰራዊት ልምዓት ፋይናንስ መሊኡ ኣይተፈጠረን። ካብዚ ዝብገስ እውን ድሕሪ እቲ መድረኽ ተግባርን ኣተሓሳስባን ኣካብነት ክራይን ቀንጠብጠብን ጎሊሆም ተራእዮም እዮም። ንኣብነት ኣብ 2008 ዓ.ም ስልጠና ከይተወሃበ ከም ዝተወሃበ ኣምሲልካ 85 ሽሕ ብር ተጥፋእፊኡ እዩ። እዚ ጉዳይ ኣብ ከይዲ ምፅራይ እናሃለወ ድማ ተሓዚ ገንዘብ እታ ቤት ፅሕፈት 200 ሽሕ ብር ሒዙ ተሰዊሩ። እቲ ተሓዚ ገንዘብ ኣብዚ ሐዚ እዋን ኣበይ ከም ዘሎ ስለዘይፍለጥ ብዝምልከቶም ኣካላት ኣብ ከይዲ ክትትል ይርከብ። እቲ ካልእ ፀገም ኣጭበርቢርካ ኣበል ምውሳድ እዩ። ንኣብነት በዚ ጉዳይ ብሓደ ሰራሕተኛ ተጭበርቢሩ ዝነበረ 14 ሽሕ ብር ክምለስ ተገይሩ እዩ። ብተወሳኺ 360 ሽሕ ብር ምስሓዘ ዝተሓብአ ሰነድ ብዋና ኦዲተር ብዝተገበረ ዳህሳስ ክርከብ ክኢሉ።
ኣብታ ቤት ፅሕፈት ኣብ ስርዓት ኣፈፃፅማ ዕደጋ ንብረት ዝተርኣየ ፀገም እውን ኣሎ። ንኣብነት ዕደጋ ንብረት ብእዋኑን ብፅርየትን ዝፍፀም ኣይኮነን። እተን ዕድጊት ዝፍፀመለን ኣብያተ ፅሕፈት እውን ንፁር ዝኾነ “ስፐስፊኬሽን” ኣብ ምልኣኽ ፀገም ኣለወን። እቲ ኣዐርዩ ዘይተቐረፈ ድማ እተን ኣብያተ ፅሕፈት ንብረት ይትዓደገልና ጥራሕ ዝብላ ምዃነን እዩ። ነቲ ከምዚ ዝበለ ፀገም ንምፍታሕ ብተደጋጋሚ እናተገምገመ ዝመፅአ እኳ እንተኾነ ሓላፍነት ዝወስድ ኣመራርሓ ግና የለን። ዝተዋደደ ስራሕ ብዘይምስርሑ ድማ ንብረት ተዓዲጉ ንኣብያተ ፅሕፈት እንትወሃብ እቲ ንብረት ፅርየት ዘይብሉ ይኸውን። እዚ ዝወለዶ ድማ ኣብ መንጎ ቤት ፅሕፈት ትልምን ፋይናንስን፣ ኣብያተ ፅሕፈት እታ ወረዳን ነጋዶን ዘይተደለየ ውጥጥ የጋጥም ኣሎ።
እቲ ፀገም በዚ ዘብቀዐ ኣይኮነን፤ ዕድጊት ንብረት ካብቲ ዝተቐመጠ “ስፐስፊኬሽን” ወፃእ ምፍፃም እውን ካልእ ጉድለት ኣሰራርሓ እዩ። ንኣብነት ኣብ 2008 ዓ.ም ንትካላት ጥዕና እታ ወረዳ ግልጋሎት ዝውዕሉ ናውቲ ዕድጊት ኣብ ዝፍፀመሉ እዋን መጠራቐሚ ጉሓፍ ንምዕዳግ ኣብ ዝወፅአ “ስፐስፊኬሽን” ሓደ ተወዳዳራይ ንሓንቲ ንብረት ብብር 1‚795 ስዒሩ። እቲ ዘቕረቦ ግና ናይ 400 ብር ዋጋ ኮይኑ። ብምኽንያት እዚ እውን ኣብቲ ጉዳይ ሞያዊ ሓላፍነቶም ዘይተዋፅኡ ሰራሕተኛታት ትልምን ፋይናንስን ጉዳዮም ኣብ ምፅራይ ከምዝርከብ ሓላፊ ቤት ፅሕፈት ትልምን ፋይናንስን ወረዳ ደጉዓ ተምቤን ኣይተ ወልዳይ ኣያሌው ይገልፁ።
ከምዚኦም ዝበሉ ፀገማት ብምህላዎም ዝተመደበ በጀት ብመሰረት ትልሚ ኣብ ስራሕ ንከይውዕል ናይ ባዕሉ ኣሉታዊ ፅልዋ ኣሕዲሩ እዩ። ንኣብነት ኣብ 2008 ዓ/ም ንመሳለጢ ስራሕቲ ዝተመደበ በጀት 79 ሚልዮንን 328 ሽሕን 269 ብር እንትኸውን እቲ 78 ሚልዮንን 614 ሽሕን 312 ብር እዩ ብመሰረት ትልሚ ኣብ ስራሕ ውዒሉ። ስለዝኾነ 713 ሽሕን 957 ብር ናብ ክልል ተመላሲ ኮይኑ እዩ። እዚ ድማ በቲ በጀት ክፍትሑ ዝኽእሉ ፀገማት እናሃለዉ ብሰንኪ ብኣግባቡ ዘይምጥቃም ገንዘብ ተመላሲ ምግባር ማለት ሓደ መርኣዪ እቲ ውድቀት ምዃኑ እዩ። ይኹን እምበር እቶም ልዕል ክብሉ ዝተገለፁ ድኽመታት ዋላ እንተሃለዉ ኣብታ ቤት ፅሕፈት እወንታዊ ካብዝኾነ መልክዑ ክግለፁ ዝኽእሉ ፅቡቓት ነገራት ኣለዉ።
ስርዓትን ኣጠቓቕማን ንብረት ብመሰረት መስርሕ ፋይናንስ ይፍፀም ምህላዉ ደገፍን ክትትልን ይግበር እዩ። ኩለን ኣብያተ ፅሕፈት ቆፀራ ንብረት ከካይዳ ብምግባር እውን ይረጋገፅ። እዚ ድማ ካብ ሕድ ሕድ ቤት ፅሕፈት ሰለስተ ኣባላት ዘለዉዎ ኮሚቴ ብምጥያሽ ዝፍፀም እዩ። ነቶም ኣባላት ኮሚቴ ኣብ ቅድመ፣ እዋንን ድሕርን ቆፀራ ንብረት ክገብርዎ ዝግባእ ምሉእ መብርሂ ተዋሂብዎም እዩ። ብመሰረት እዚ ተቖፂሩ ናብ ቤት ፅሕፈት ትልምን ፋይናንስ ተላኢኹ። በዚ ኣቢሉ ኣብ 2008 ዓ.ም ክልተ ግዘ ቆፀራ ንምክያድ ትልሚ ተታሒዙ ምሉእ ንምሉእ ተፈፂሙ እዩ። ድሕሪ ቆፀራ ድማ ግልጋሎት ዝህብን ካብ ግልጋሎት ወፃእ ዝኾነን ንብረት ክፍለ ተገይሩ። ካብዚ ብምብጋስ እቲ ካብ ግልጋሎት ወፃእ ዝኾነ ንብረት ከምዝተወገደ ክኢላ ምሕደራ ንብረት እታ ቤት ፅሕፈት ወ/ሮ ዘነቡ ታደሰ ይገልፃ። ንኣብነት ኣብ 2008 ዓ/ም ካብ ግልጋሎት ወፃእ ዝኾኑ ንብረታት ብምውጋድ 500 ሽሕ ብር ኣታዊ ንምርካብ ትልሚ ተታሒዙ 553 ሽሕ ብር ኣታዊ ኮይኑ እዩ። እዚ ድማ ኣብ ምውጋድ ንብረት ዝሓሸ ስራሕ ከም ዝተሰርሐ የመላኽት።
ካብተን ኣብ ቤት ፅሕፈት ትልምን ፋይናንስን ተገልገልቲ ዝኾና ኣብያተ ፅሕፈት፣ ምሕደራ ንብረት ቤት ፅሕፈት ትምህርቲ ዳህሲስና ነይርና። ኣብታ ቤት ፅሕፈት ዝረኸብናዮ መረዳእታ ከምዘመላኽቶ፣ ብብርኪ ቤት ፅሕፈት ይኹን ኣብያተ ትምህርቲ ንብረት ብሰነዳት ኣታውን ወፃእን ኣቢሉ ከም ዝንቀሳቐስ እዩ። ቆፀራ ንብረት እውን ይካየድ እዩ። ቆፀራ ንብረት ዝካየደሉ ቅጥዒ ብቤት ፅሕፈት ትልምን ፋይናንስን ይወሃብ። ብመሰረት እዚ ብዘይካ ሓንቲ ሓዳሽ ቤት ትምህርቲ ኣብታ ወረዳ ዝርከባ 63 ኣብያተ ትምህርቲ ቆፀራ ንብረት ኣካይደን እየን። ድሕሪ ቆፀራ ድማ ኩለን ናብ ቤት ፅሕፈት ትምህርቲ ልኢኸን። ቤት ፅሕፈት ትምህርቲ ብወገኑ ናይ ኩለን ጠሚሩ ናብ ቤት ፅሕፈት ትልምን ፋይናንስን ልኢኽዎ እዩ። ኮይኑ ግና ንመሳለጢ ስራሕቲ ተባሂሉ ወፃኢ ዝኾነ ንብረት “ናተይ እዩ” ኢልካ ኣብ ምክትታልን ምክንኻንን ፀገማት ኣለዉ። እቲ ካልእ ፅርየት ዘይብሉ ንብረት ምዕዳግ ይርአ እዩ። ካብኡ ሓሊፉ ብመሰረት ጠለብ ኣብ ምዕዳግ ክፍተታት ይርኣዩ። ብፍላይ ቀለማት ፕሪንተርን እስክርቢቶን ብመሰረት ስፐስፊኬሽን ዘይምዕዳግ ኣጋጢሙ እዩ።
ካልእ ኣብ ወረዳ ደጉዓ ተምቤን ከም መዘራረቢ ኣጀንዳ ኮይኑ ዘሎ ፀገም፣ ቅድሚ 2006 ዓ.ም ዝተኻየደ መደብ መተኣኻኸቢ እቶት እዩ። እቲ መተኣኻኸቢ እቶት (ቴሌቶን) ንመስርሒ መሰናድኦ ቤት ትምህርቲ፣ መዐደጊ ኣምቡላንስ፣ መስርሒ ስታድዮምን ካልኦት መሰረተ ልምዓታትን ተባሂሉ እዩ። ንከምዚ ዝበሉ ልምዓታዊ ስራሕቲ ዝውዕል ምዃኑ ድማ ፈለማ ምስ ህዝቢ እታ ወረዳ ምትእምማን ተገይርሉ። ነዚ ዘሳልጥ ኮሚቴ እውን ተጣይሹ እዩ። ይኹን እምበር ኣብቲ ኮሚቴ ካብ ቤት ፅሕፈት ትልምን ፋይናንስን ዋላ ሓደ ዝተኻተተ ኣካል የለን። ብመንፅር መምርሕን ኣሰራርሓን ፋይናንስ እንትንምዝኖ ካብ ቤት ፅሕፈት ትልምን ፋይናንስን ኣብቲ ኮሚቴ ክካተቱን ክሳተፉን ነይርዎም። ኮይኑ ግና በዚ መስርሕ ዝተፈፀመ ኣይኮነን። ንምንታይ ዝብል ሕቶ እንተተላዒሉ ግን ናይ ግልፅነት ፀገም ከምዘለዎ ኣይተሓትትን።
ከምዚ ዝበለ ግልፅነት ዝጎደሎ ኣካይዳ ብምህላዉ ከዓ ዓብዪ ሕቶ ህዝቢ ወረዳ ደጉዓ ተምቤን ኮይኑ ኣሎ። ንዝኾነ ይኹን ኣብ ውሽጢ ሓንቲ ወረዳ ዝንቀሳቐስ በጀት ቤት ፅሕፈት ትልምን ፋይናንስን እታ ወረዳ ክፈልጦን ብመስርሕ ፋይናንስ ክመሓደርን ግድን እዩ። ከምኡ እውን ብመሰረት ዝተትሓዘሉ ትልሚ ኣብ ልምዓታዊ ስራሕቲ ይውዕል ምህላዉ ናይ ምክትታል ሓላፍነት ኣለዎ። ኣጀማምርኡ ሰናይ ተግባር ሒዙ ዝተበገሰ መደብ መተኣኻኸቢ እቶት ወረዳ ደጉዓ ተምቤን ብመሰረት ዝተሓሰበሉ ዕላማ ክፍፀም ዘይምኽኣሉ ኣብ ብዙሓት ጥርጣረ ከሕድርን እምነት ክስእንን ካብ ምግባር ብተወሳኺ ጠንቂ ሰናይ ምምሕዳር እታ ወረዳ ኮይኑ ይርከብ።
ኣብዚ ጉዳይ ተወሳኺ መብርሂ ንምርካብ ንኣካቢ ጉዳያት በጀትን ኦዲትን ቤት ምኽሪ ወረዳ ደጉዓ ተምቤን መምህር ሃፍቱ ይሕደጎ ሓቲትናዮም። እቶም ወሃቢ ርኢቶ፣ እቲ ጉዳይ ብተደጋጋሚ እናተልዓለ ዝመፅአን ዕልባት ዘይተረኸቦን ጉድለት ኣፈፃፅማ ከምዝኾነ ይዛረቡ። እቲ ዝተኣከበ ገንዘብ ከባቢ ሰለስተ ሚልዮን ብር ከም ዝኾነ እዩ ዝንገር። ኣብ ፈለማ ናይ ባዕሉ ሰነድ ነይርዎ። ይኹን እምበር እቲ ሰነድ ኦዲት ተገይሩ፣ ዝተኣከበ፣ ንኣምቡላንስ መዐደጊ፣ ንቤት ትምህርቲ መስርሒ ዝወፅአ፣ ሐዚ ዘሎ ቀራዪ ገንዘብ ዘመላኽት ንፁር መረዳእታ የለን። በዚ ድማ ኣብቲ ጉዳይ ዘሎ ፀገም ግልፅነትን ተሓታትነትን ኣብ ወረዳ ደጉዓ ተምቤን ኩሉ ግዘ እናተልዓለ ዝፀንሐን ሐዚ እውን ዝቕፅል ዘሎን ፀገም እዩ። ብርግፅ መሰናድኦ ቤት ትምህርቲ ተሰሪሑ እዩ። ይኹን እምበር በቲ ዝተሓሰበሉን ደረጅኡ ዝሓለወን ኣይኮነን ዝብሉ ሕቶታት ዘልዕል እዩ። ዝኾነ ኾይኑ ብዛዕባ እዚ ጉዳይ ካብ ሕሉፋት ዓመታት ኣዐርዩ ብዝተጠናኸረ መልክዑ ኣብ መድረኽ ተሃድሶ 15 ዓመት 2009 ዓ/ም ተላዒሉ ኣብ ምፅራይ ይርከብ። ብወገንና እውን እዚ ጉዳይ መፍትሒ ክሳብ ዝረክብ ከምእንከታተሎ ንሕብር።
ብኣጠቓላሊ ሃፍቲ ህዝብን መንግስትን ብመሰረት መምርሕን ኣሰራርሓን ፋይናንስ ክመሓደር ምግባር ናብ ድርድር ዘይኣትው መሰረታዊ ጉዳይ እዩ። ስለዝኾነ በዚ ንምምሕዳር ዘኽእሉ ንፁራት ኣዋጃት፣ ደንብታት፣ መምርሕታትን ሪፎርምታትን ፋይናንስ ተዳልዮም ኣብ ተግባር ይርከቡ። ነዚኦም ዘተግብር መሓውር እውን ኣሎ። እቲ ወሳኒ ድማ ነዚኦም ንምትግባር ዓብዪ ተልእኾ ዝተሓንገጠ ሓይሊ ብኣተሓሳስባ መንፈስ መገልገላይነትን ዋንነትን እንትሓድሮ እዩ። እዚ ኣተሓሳስባ ኣብ ዝወነኑ መሓውራት ዘለውዎ ቤት ፅሕፈት መደባት እንትዕወቱ፣ በጀትን ንብረትን ብመሰረት ስርዓት ኣሰራርሓ ፋይናንስ እንትመሓደር ንዕዘብ ኣለና። ብኣንፃሩ ሓላፍነቶምን ግቡኦምን ኣብ ዘይዋፅኡ ድማ መደባቶም ከም ሽንቲ ግመል ንድሕሪት እንትጉተት ንዕዘብ ኢና።
ምኽንያት ውድቀት ቤት ፅሕፈት ትልምን ፋይናንስን ወረዳ ደጉዓ ተምቤን እውን ካብዚ ወድዓዊ ሓቂ እዚ ይብገስ። ኣብታ ቤት ፅሕፈት ቁመና ዘለዎ ሰራዊት ፋይናንስ ብዘይምፍጣሩ ቀንጠብጠብ ይርአ ኣሎ። ነዚ ንምዕጋት ተደጋጋሚ መድረኻት ተኻይዶም ዝተገምገመ እኳ እንተኾነ ከምቲ “ሰቒላቶ ረሓቐ፣ ለዊሳቶ ቧሓቐ” ዝብሃል ተግባራት ቀንጠብጠብ ዝፈትሑ መድረኻት ኣይተኻየዱን። እቶም ኣብ ቀንጠብጠብ ዝሳተፉ ዘለዉ ዘረፍትን መጭበርበርትን ዝመሃርሉ ሕጋዊ ስጉምቲ እውን እንትውሰድ ኣይትዕዘብን። ንምንታይ፣ ንምንታይ? ናይ ኩልና ዘይተመለሰ ሕቶ እዩ ዝኸውን። ስለዚ እዚ ጉዳይ ዕልባት ንክረክብ ዝምልከቶም ኣካላት ብፍላይ ቢሮ ትልምን ፋይናንስን ክልል ትግራይን ዋና ኦዲተር ክልል ትግራይን ትኹረት ሂቦም ክሰርሕሉ ይግባእ።


text:
ሰሜን ኮርያ ናብ ኦሎምፒክ ወከልታ ክትልእኽ እያ
ንኽልተ ዓመት ተቛሪጹ ዝጸንሐ ዘተ ላዕለዎት ሰበ-ስልጣን ሰሜንን ደቡብን ኮርያ ተጀሚሩ።
እቲ ኣብ ከተማ ፓንሙንጆም ዝርከብ ፒስ ሃውስ ተባሂሉ ኣብ ዝፍለጥ ህንጻ ዝካየድ ዘሎ ዘተ፡ ሰሜን ኮርያ ኣብቲ ኣብ የካቲት 2018 ኣብ ደቡብ ኮርያ ዝካየድ ክረምታዊ ኦሎምፒክ ክትሳተፈሉ እትኽእል መንገዲ ኣትኲሩ ይዛተ ኣሎ። ክልተኣዊ ዝምድና ዝመሓየሸሉ መንገዲ'ውን ክዝተየሉ ምዃኑ ደቡብ ኮርያ ኣፍሊጣ። እዚ ዘተ'ዚ ድሕሪ'ቲ ኣብ 2015 ኣብ መንጎ ክልቲኤን ሃገራት ዝተኻየደ ዘተ፡ ናይ ፈለማ'ዩ።
ኣብ መንጎ ክልቲኤን ሃገራት ወጥሪ እናዓበየ ክመጽእ ጸኒሑ'ሎ። ሰሜን ኮሪያ ሮኬት ድሕሪ ምውንጫፋን ፈተነ ኑክሌር ቦምባ ድሕሪ ምግባራን፡ ደቡብ ኮርያ ነቲ ኣብ ኬሶንግ ኢንዳስትሪያዊ ፓርክ ዝርከብ ናይ ሓባር ቁጠባዊ ፕኦጀክት ደው ምስ ኣበለቶ ድማ፡ ዝምድና ክልቲኤን ሃገራት ተቛሪጹ። እቲ ስጉምቲ ናይ ደቡብ ኮርያ፡ ሰሜን ኮርያ ዋላ ተለፎን ከይተረፈ ንኹሉ ርክባት ምስ ደቡብ ኮርያ ክትበትኮ ኣገዲድዋ'ዩ። በዚ ምኽንያት ድማ ሰሜን ኮርያ ኣጽዋር ናይ ምስራሕ ውጥና ስለዘዕበየቶ እቲ ወጥሪ እናዓበየ ክመጽእ ጸኒሑ'ሎ።
ናይ ሰላም ኦሎምፒክ
ክልቲኦም ወገናት ሓሓሙሽተ ተጋባእቲ ናብቲ ዘተ ሰዲዶም ኣለዉ። መራሒ ተጋባእቲ ደቡብ ኮርያ ዝኾነ ሚኒስተር ሕብረት (ዩኒፊኬሽን ሚኒስተር) ቾ ምዮንግ ግዮንግ፡ እዚ ብዙሓት ክቡራን ደቂ ሰሜን ኮርያ ምስ ካብ ኩሉ ዓለም ዝመጹ ኮይኖም ሓቢሮም ዝሳተፍዎ ክረምታዊ ኦሎምፒክ፡ ናይ ሰላም ኦሎምፒክ ክኸውን'ዩ ኢሉ። "እቲ ህዝቢ፡ ክልቲኤን ሃገራት ናብ ዕርቅን ሰላም ከምርሓ ዓቢ ባህጊ ኣለዎ" ኢሉ ንሱ። ደቡብ ኮርያ ነቲ ኦሎምፒክ "ኦሎምፒክ ሰላም" ኢላ ሰሚያቶ ኣላ። ፕረሲደንት ሙን ጃ ኢን ድማ እቲ ጸወታ ኦሎምፒክ፡ ዝምድና ክልቲኤን ሃገራት ንምምሕያሽ "ዓቢ ዕድል" ዝፈጥር ኣጋጣሚ'ዩ ኢሉ።
ልኡኽ ሰሜን ኮርያ ብኣቦ መንበር ንጉዳያት ዝምድና ክልቲኤን ሃገራት ዝከታትል ትካል ሰሜን ኮርያ ሪ ሶንግ ግዎን'ዩ ዝምራሕ ዘሎ። "ናብዚ ዘተ'ዚ ዝመጻኣና፡ ነዞም ሰብ ዓቢ ተስፋ ዝኾኑ ደቡብ ኮርያውያን ኣሕዋትናን ኣሓትና ናይዚ ዓመት'ዚ ናይ ፈለማ ዝኾነ ህያብና ክንህቦም ኢና መጺእና፡ ንሱ'ኸኣ ዓቢ ዋጋ ዘለዎ ውጽኢት ናይ ዘተ እዩ" ኢኡ ንሱ። ናይ ደቡብ ኮርያ መዘንኡ'ውን ተመሳሳሊ ተስፋ ገሊጹ።
"እዚ ዘተና፡ ዝምድና ሰሜንን ደቢቡብ ኮርያ ንነዊሕ እዋን ተቓሪጹ ድሕሪ ምጽንሑ'ዩ ተጀሚሩ ዘሎ፥ እንተኾነ ግን እቲ ናይ ፈለማ ስጉምቲ ፍርቂ ናይቲ ጉዕዞ ምዃኑ እኣምን" ኢሉ ሚስተር ቾ።
"እናወሰኸ ዝኸይድ ስጉምቲ ናይ ህጻን ዝዓይነቱ ኣቀራርባ" ንርኢ ኣለና ኢሉ ክኢላ ኣብ ጉዳያት መራሕቲ ሰሜን ኮርያ ዝኾነ ሚካኤል ማደን ንቢቢሲ ኣብ ዝሃቦ ርእይቶ። "ክልቲኤን ኮርያ ጥንቁቕ ዝኾነ ኣካይዳ ይኸዳ ኣለዋ። ክኸውን ዝደሊኦ ነገረ ግን እዚ ዘተ'ዚ ከም መዝለሊ ናብ ዝዓበየ ርክባትን ምውሳኣትን'ዩ" ኢሉ ንሱ።
ኣገዳስነት ፓንሙንጆም እንታይ'ዩ?
ውግእ ናይ ክልቲኤን ኮርያ ኣብ 1953 ምስ ኣብቅዐ፡ ፓንሙንጆም ሰበ-ስልጣን ክልቲኦም ወገናት ዝራኸቡላ ቦታ ኮይና'ያ ተመዲባ። እዛ "ናይ ዕርቂ ዓዲ (ቪለጅ)" ብወተሃደራዊ መስመር ናብ ክልተ ቦታ ዝተመቕለት ኮይና፡ ሓደ ወገን ንሰሜን ኮርያ፡ እቲ ሓደ ድማ ንደቡብ ኮርያ ተዋሂቡ። ኣብ መንጎ እታ ዓዲ ድማ ሓደ ናይ ውድብ ሕቡራት ሃገራት ናይ መቆጻጸሪ ነቑጣ ይርከብ።
"ንኹሎም ደቂ ሰባት ዝዓበየ ነገር"
እዚ ናይ ሕጂ ዘተ፡ መራሒ ሰሜን ኮርያ ኪም ጆንግ ኡን ኣብ ናይ ሓዲሽ ዓመት መንእኽቱ ተወዳዳሪት ጋንታ ናብቲ ኦሎምፒክ ክሰድድ ይሓስ ከምዘሎ ድሕሪ ምግላጹ'ዩ ኣብ ስምምዕ ተበጺሑ። እዚ ስጉምቲ'ዚ ኸኣ ሰሜን ኮርያ ነቲ ተቛሪጹ ዝጸንሐ ርክብ ህጹጽ ተለፎን (ሆትላይን) ዳግማይ ከምትጅምሮ ገይሩዋ። በዚ'ኸኣ ዘተ ንምክያድ ዘኽኣለ ናይ ፈለማ ርክብ ተለፎን ተገይሩ።
ፕረሲደንት ዶናልድ ትራምፕ "ዓቢ ጅማሮ" ክብል ነቲ ዘተ ገሊጽዎ። ኣወንታዊ ውጺኢት እንተድኣ ተረኺቡዎ'ኸአ "ንኹሎም ደቂ ሰባት ድማ ሓደ ዓቢ ነገር እዩ" ድማ ኢሉ።


text:
ኣብ ቤተ ክርስቲያን ውሕስነት ዘይዕንወት እምነት ኣብ ክርስቶስ እምበር ብቕዓት ናይ ኣባላታ ኣይኰነን፡ እምነት ካብ ናይ ሕይወት ጸገም መሕብኦ ዘይኰነስ ኣብ ጉዕዞ ሕይወት ጸግዕን ትርጉም ሕይወትን ዝጽግው እዩ ዝበሉ ቅዱስ ኣቦና ር.ሊ.ጳ. ፍራንቸስኮ ዕለት 13 ነሓሰ 2017 ዓ.ም. ኣብ ቅርዓት ቅዱስ ጴጥሮ ፍርቂ መዓልቲ ካብ ውሽጥን ወጻእን ዝመጹ በሸሓት ዝቑጸሩ ምእመናን ኣብ ዝተረኽብሉ ብላቲን ስርዓት ኣብ ናይ ዕለቱ ካብ ወንጌል ማቴዎስ ምዕራፍ 14 ካብ ፍቕዲ 22 ክሳብ 33 ዝተወስደ ምንባብ ኣሞርኵይዞም ኣብ ዝለገስዎ ጉባኤ ኣስተምህሮ ጸሎት መልኣከ እግዚኣብሔር ምዃኑ ናይ ቅድስቲ መንበር ዜናን ክፍሊ ማሕተምን መግለጺ ሓቢሩ።
እዚ ናይ ዕለቱ ምንባብ ኢየሱስ ኣብ ማየ ገሊላ ናብታ ደቀ መዛሙርቱ ዝተሳፈሩላ ጀልባ ኣምሪሑ ብማየ ማይ ከም ዝኸደ የዘንትው። እታ ጀልባ ካብ ምድሪ ርሒቓ ስለ ዝነበራት ንፋስ ብቕድሚኣ ስለዝነበረ ኸኣ ብማዕበል ትናወጽ ነበረት። ኢየሱስ ብማየ ማይ እናኸደ ናብኦም እንከብል ምስ ረአይዎ እሞ ብፍርሒ ተዋሒጦም ምትሃት እዩ ይብሉ፡ ኢየሱስ ግና፥ ኣጆኹም ኣነ እየ ኣይትፍርሁ! ይብሎም። ጴጥሮስ ከኣ ብኡንብኡ ብማየ ማየ ክኸይድ ደለየሞ ምኻድ ምስ ጀመረ ብርቱዕ ንፋስ ምስ ረአየ ግና ፈርሀሞ ኪጥሕል ድማ ምስ ጀመረ “ጐይታይ ኣድሕነኒ!” እንክብል ኣእወየ።
እዚ ዝተነበ ቃለ ወንጌል፥ ብውልቅና ድዩ ብማሕበረ ክርስቲያን ንኹላትና ኣብዚ ቅርዓት ቅዱስ ጴጥሮስ ንእንርከብ እውን ብዛዕባ እምነትና ከነስተንትን ይዕድመና፡ እታ ጀልባ ናይ ነፍሲ ወከፍና ትእምርቲ ሕይወትና እያ። ከምኡ እውን ኣብ ጸገምን ፈተንን ናይ ዘላ ናይ ቤተ ክርስቲያን ሕይወት ትእምርቲ እዩ። ከምቲ ቅዱስ ጴጥሮስ “ጐይታይ ንስኻ እንተ ዄንካስ ብማየ ማይ ናባኻ ኽመጽእ ኣዝዘኒ” እንክብልን “ጐይታይ ኣድሕነኒ” ቢሉን ዘቕርቦ ጸሎት ምሕጽንታ” እቲ ኣባና ዘሎ ናይ ጐይታ ቅርበት ክስምዓና ዝብል ድላይን ኣብ ነፍሲ ወከፍና ድዩ ኣብ ማሕብራዊ ሕይወትና ካብ ውሳጣዊ ተነቃፍነት ድዩ ካብ ደጋዊ ጸገም ናይ ዝምንጭው ፍርሕን ጭንቀትን ተምሳል እዩ።
ንጴጥሮስ እቲ ኣነ እየ ኣጆኹም ኣይትፍርሑ ዝብል ርጉጽን ዘተኣማምንን ቃሉ እኹል ኰይኑ ኣተሰምዖን፡ ልክዕ ከም ንኽትድሕን እትሕዞ ገመድ ኰይኑ እዩ ዝተሰምዖ፡ እዚ ንዓና እውን ከጋጥም ዝከኣል ናይ ሕይወት ኩነት እዩ፥ ውሕስነትን ርግጸይናነትን ንኽህልወካ ኣብ ናይ ጐይታ ቃል ምስዘይምልሓቕ ንሆሮስኮፕ ማለት ስግለትን (ሆራስቆጶስ)ን ጥንቆላን ምምኻር ይጅመር እሞ እዚ ኸኣ ሃው ናብ ዝበለ ገደል የብጽሕ።
እምነት ኣብ ጐይታን ኣብ ቃሉን ይብሉ ቅዱስነቶ፥ ህልዊ ቀሊል ዝዀነን ምቹእን ሕይወት ማለት ዘይኰነስ እምነት ርጉጽ ዝዀነ ናይ ህልውና ሃልክን ማዕበላትን ክንሰግር ዝድርኸና ህላዌነት ንሱ ከኣ ህልውነት ክርስቶስ እዩ ዘረጋግጸልና። ጸገማት ኩሉ ክንጻወሮን ክንገጥሞን ዘብቅዓና በእዳዉ ኣእዋድውና ጨቢጡን ሒዙን ዝድግፈናን ኣብ ደልሃመትን ጸልማትን ሕይወት መገዲ ኰይኑ ዝመርሓና ህላዌ ርግጸይና ምዃን ማለት እዩ ከምዝበሉ ናይ ቅድስቲ መንበር ዜናን ክፍሊ ማሕተምን መግለጺ ሓቢሩ።
እታ መርከብ ናይ ኩሉ እዋንን ኣብ ኵሉ ኣዋን ናይ ዘላ ቤተ ክርስቲያን ተምሳል እያ። ብርቱዕ ንፋስን ማዕበላትን እትገጥም ቤተ ክርስቲያን እያ። እቲ ዘድሕና ኣብ ክርስቶስን ቃሉን ዘለዋ እምነት እዩ። እዚ እዩ ውሕስነታ ዝበሉ ቅዱስ ኣቦና ኣስዒቦም ሽሕ’ኳ ሓሳርን መግከራን ድኻምነትን ይሃሉ ኣብዛ መርከብ’ዚኣ ርግጸይናነት ኣሎና ብፍላይ ድማ ኣብራኽና ዓጺፍና ንጐይታ፥ “ንስኻ ብሓቂ ወዲ ኣምላኽ ኢኻ” ምስ እንብል። ንኢየሱስ ንስኻ ብሓቂ ወደ ኣምላኽ ኢኻ ምባል ክንደይ ውበትን ውህበትን እዩ። ኩሎም ምእመናን ነዘን ቃላት እዚኣተን ክደግሙ ድማ ጻውዒት ብምቕራብ ዝለገስዎ ኣስተንትኖ፥ ቅድስቲ ድንግል ማርያም ካብቲ ናብታ መርከብ ከይንድይብ ዘዕንዝዝ ዘይርጉጽ ርእየት ዓለምን ግዜ ኣምጸኦ ስርዓትን ጭርሖታትን ዝኣመሰሉ ፈተናታት ዓቂባ ናብታ መርከብ ክንድይብ ትደግፈና እንክብሉ ከምዘጠቓለሉ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።


text:
ልምዓታዊ መደባት ንምዕዋት ኣበርክቶኦም ከምዘዕዝዙ፣ ኤርትራውያን ተቐማጦ ስዊዘርላንድ፣ ኵወይትን ፍረዝኖን ኣረጋጊጾም።
ኤርትራውያን ነበርቲ ስዊዘርላንድ፣ ኵወይትን ፍረዝኖን ኣብ ዘካየድዎ ምዕሩግ ጽንብል መበል 20 ዓመት መዓልቲ ናጽነት፣ ልምዓታዊ መደባት ንምዕዋት ኣበርክቶኦም ከምዘዕዝዙ ኣረጋጊጾም።
ኣብ ከተማ ዊንተርቱር – ስዊዘርላንድ ዝነብሩ ኤርትራውያንን ዕዱማት ኣጋይሽን ኣብ ዝተረኽቡሉ በዓል፣ ሓላፊ ውድባዊ ጉዳያት ህ.ግ.ደ.ፍ ኣቶ ዓብደላ ጃብር፣ ናይ ሎሚ ዓመት በዓል ናጽነት፣ ህዝቢ ኤርትራ ብጻዕሩን ሓያል መኸተኡን ኣብ በሪኽ መድረኽ ከምዘሎ ዘነጸረ ከምዝኾነ ገሊጹ።
ሓላፊ ህዝባውን ኮማውን ጉዳያት ኣብ ስዊዘርላንድ ኣቶ ሽለሺ እድሪስ ብወገኑ፣ “ኣበየ ከባቢኡ ዝካየድ ዘሎ ድሙቕ ጽንብል፣ መርኣያ ውህደትናን ጽኑዕ መኸተናን’ዩ” ክብል ሓቢሩ።
እቲ ጽንብል፣ ብዝተፈላለየ ባህላውን ስፖርታውን ንጥፈታት ማዕሪጉ ምንባሩ፣ ካብቲ ቦታ ዝበጽሓና ሓበሬታ ኣመልኪቱ።
ብተመሳሳሊ፣ ማሕበረ-ኮም ኤርትራውያን ኣብ ኵወይት፣ ብርክት ዝበሉ ዕዱማት ኣብ ዝተረኽቡሉ፣ መበል 20 ዓመት በዓል ናጽነት ብውዕዉዕ ሃገራዊ መንፈስ ከምዝጸንበሉ፣ ካብቲ ቦታ ዝበጽሓና ጸብጻብ ኣረዲኡ።
ኣብቲ ኣጋጣሚ፣ ኣብ እዋን ሓርነታዊ ቃልሲ ኣብ ጎኒ ህዝቢ ኤርትራ ብምዃን ኣብ ፖለቲካውን ዜናውን ዓውድታት ዕዙዝ ኣበርክቶ ንዝገብሩ ኵወታውያንን ካልኦት ኣዕራብን መሓዙት ህዝቢ ኤርትራ ህያብ ተበርኪቱ።
ኣምባሳደር ኤርትራ ኣብ ንግስነት ስዑዲ ዓረብ ኣቶ መሓመድ ዑመር ማሕሙድ ኣብ ዘስምዖ ቃል፣ ኣብ ዝሓለፈ ናይ ናጽነት ዓመታት ንዝተሰላሰሉ ልምዓታዊ መደባትን ዝተሰግሩ ብድሆታትን ብዝርዝር ድሕሪ ምግላጽ፣ ኣብ ጉዕዞ 20 ዓመታት ዝተደለበ ተመኵሮ፣ ናብ ዝደልደለ ቍጠባዊ ምዕባለ ከምዘብጽሓና ኣረጋጊጹ።
ኣቦ-መንበር ማሕበረኮም ኤርትራውያን ኣብ ኵወይት ኣቶ ዑስማን ናይብ ብወገኑ፣ ነቲ ጸኒዑ ንውዲት ጸላእትን መጋበርያታቶምን መኪቱ ዝተዓወተ ህዝብን መንግስትን ኤርትራ “ዮሃና” ድሕሪ ምባል፣ “ኣብ ኵወይት እንርከብ ኤርትራውያን፣ ሕጂ’ውን ኣብ ጎኒ ህዝብናን መንግስትናን ብምዃን ዓጸፋ ክንሰርሕ ኢና” ክብል ገሊጹ።
እዚ ከም’ዚ’ሉ እንከሎ፣ ኤርትራውያን ተቐማጦ ከተማ ፍረዝኖ – ኣመሪካ፣ ብጕዕዞ 20 ዓመታት ዕጉባት ምዃኖም ብምግላጽ፣ ዝሰላሰል ዘሎ መደባት ልምዓት ንምዕዋት ኣበርክቶኦም ከምዘዕዝዙ ኣረጋጊጾም።
እቶም ኤርትራውያን ጽንብል ናጽነት ሃገሮም ብምዕሩግ ኣገባብ ኣብ ዘብዓሉሉ፣ “ሳላ ማዕከናት ዜና ኤርትራ፣ ምዕሩይ ማሕበራዊ ኣገልግሎት ኣብ ኩሉ ንምብጻሕ ዝተኻየደ ዕማማትን ውጽኢቱን ንከታተሎ ኣሎና” ድሕሪ ምባል፣ ኣብ ጥዕና፣ ትምህርቲ፣ ህንጻ፣ መጓዓዝያ፣ ትሕተ-ቅርጺ፣ ሃብቲ ባሕሪ፣ ምምዕባል ዓቕሚ-ሰብን ካልእ ጽላትትን ዝጭበጥ ዘሎ ዓወት ንምድንፋዕ፣ ብፍላይ ድማ ውሕስነት መግቢ ንምርግጋጽ ዝካየድ ስራሓት ንምዕዋት ብተወፋይነት ከምዝዋስኡን ኣበርክቶኦም ዓጸፋ ከምዘዕዝዙን ኣብሪሆም።
ኣብ’ቲ ብድምቀት ዘካየድዎ ጽንብል፣ እቶም ዜጋታት፣ ንባህሊ ህዝቢ ኤርትራን ጸጋታት ሃገሩን ዘንጸባርቕ ስእላዊ ምርኢት ክቐርብ እንከሎ፣ ውድድራት ስፖርትን ሓፈሻዊ ፍልጠትን ከምእተኻየደ፣ ከምኡ’ውን ኣብ ስታድዮም ኣስመራ ዝተኻየደ ምዕሩግ ወግዓዊ ጽንብል ብመልክዕ ቪድዮ ንተሳተፍቲ ምቕራቡ፣ ካብ’ቲ ቦታ ዝበጽሓና ጸብጻብ ኣረዲኡ።
***** ኣ.ዜ.ኤ *****


text:
እቲ ገበን ንክፃረይ ፓርቲ ኣንድነት ፀዊዑ
ተኣሲሮም ዝርከቡ ኣባል ኣንድነት ፓርቲ ኢትዮዽያ ኣቶ ኣንዱዓለም ኣራጌ፣ኣብ ዝተኣሰሩሉ ስፍራ ንህይወቶም ዘስግእ ደብዳብ ከምዝተፈፀሞም ገሊፁ።
ብመሰረት‘ቲ መግለፂ ኣቶ ኣንዱዓለም ዝሓለፈ ረቡዕ ኢባስ ኣስፋው ብዝተባሃለ መታእስርቶም ከምዝተደብደቡን ንንውሕ ዝበለ ጊዜ ቀልቦም ከምዝጠፍኦምን ኣንድነት ኣፍሉጡ።
መግለፂ ዝሃቡ ሰበስልጣን ኣንድነት፣ኣቶ ኣንዱዓለም መንግስቲ ከጥፋኣኒ ይደሊ‘ዩ ዝብል ስግኣት ኣለዎ ይብሉ።ኣባል ኣመራርሓ ኣንድነት ዶ/ር ሃይሉ ኣርኣያ ”ንሕና ክሳብ ዝርዳና፣ኣንዱዓለም ንህይወቱ ይፈርሕ‘ዩ። ከጥፍኡኒ‘ዮም ዝብል ስግኣት ኣለዎ።ናብ ሆስፒታል ወሲዶም እንታይ ከምዝገብሩኒ‘ውን ስለዘይፈልጥ፣እምነት ስለዘይብለይ ንካልእ ፀገም እንተዘይተቃላዕኩ ይሓይሽ ዝብል ፍርሒ ኣለዎ።ክቀትሉ ይደልዩ‘ዮም፣ ክቀትሉኒ‘ዮም ዝብል ስግኣት ኣለዎ።ብጠንቂ‘ዚ ምኽንያት‘ዚ‘ዩ ናብ ሆስፒታል ኣይከይድን ዝበለ።ፃዕሪ ይቅፅል ኣሎ” ኢሎም።
ነቲ ደብዳብ ፈፂሙ ዝባሃል ኣቶ ኢባስ ኣስፋው፣ነብሲ ኣጥፊኡ ብሞት ንክቅፃዕ ዝተበየኖን ዳሓር ግና እቲ ፍርዲ ናብ ሙሉእ ዕድመ ማእሰርቲ ተማሓይሹሉ ዝርከብ ሰብ ምኻኑ‘ውን ኣንድነት ገሊፁ‘ሎ።
ኣብ ልዕሊ ኣቶ ኣንዱዓለም ዝተፈፀመ መጥቃዕቲ ንክፃረይን ስጉምቲ ንክውሰድን‘ውን መግለፂ ኣንድነት ፀዊዑ‘ሎ።
ኣብ‘ቲ ጋዜጣዊ መግለፂ ንኣቦ-መንበር‘ቲ ፓርቲ ዶ/ር ነጋሶ ጊዳዳ ሓዊሱ ካልኦት ኣባላት ኣመራርሓ‘ውን ተረኺቦም ነይሮም ይብል መለስካቸው ኣምሃ ዝላኣኾ ሪፖርት።


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
2 ድሕሪኡ፡ ድሕሪ ዓሰርተው ኣርባዕተ ዓመት፡ ንቲቶስ ተማሊአ፡ ምስ በርናባስ ከም ብሓድሽ ናብ የሩሳሌም ደየብኩ።
2 ብምኽንያት ሓደ ራእይ እየ ደዪበ። ምናልባት ንኸንቱ እጐዪ ኸይህሉ ወይ ጐዪየ ኸይከውን ግና፡ ነቶም ምርኡያት በይኖም ገይረ፡ ነቲ ኣብ ኣህዛብ ዝሰብኮ ዘለኹ ብስራት ነገርክዎም።
3 ኰይኑ ግና፡ እቲ ምሳይ ዝነበረ ቲቶስ እኳ፡ ግሪኻዊ ኽነሱ፡ ኪግዘር ኣይተገደደን።
4 እቲ ጕዳይ እቲ እተላዕለ፡ ብሰሪ እቶም ባሮት ኪገብሩና ኢሎም ነታ ብክርስቶስ የሱስ ዘላትና ናጽነት ኪስልዩ ሰላሕ ኢሎም ዝኣተዉ ናይ ሓሶት ኣሕዋት እዩ።
5 ሓቂ እቲ ብስራት ምሳኻትኩም ምእንቲ ኺጸንዕ፡ ነዚኣቶም ሓንሳእ እኳ ኣይተገዛእናዮምን።
6 ብዛዕባ እቶም ከም ኣገደስቲ ጌርካ ዚረኣዩ ግና፡—ንምዃኑ እኳ ቐደም እንታይ ዓይነት ሰብ ምንባሮም ኣይግድሰንን እዩ፡ ኣምላኽ እውን ገጽ ሰብ ርእዩ ኣይፈርድን እዩ፡—ንዓይ እቶም ምርኡያት ዋላ ሓንቲ ሓድሽ ነገር ኣይወሰኹለይን።
7 ብኣንጻሩ እኳ ደኣስ፡ ከምቲ ጴጥሮስ ንእተገዝሩ ኼበስር ሕድሪ እተዋህቦ፡ ንዘይተገዝሩ ኸበስሮም ሕድሪ ኸም እተዋህበኒ ምስ ፈለጡ፡
8 (ከመይሲ፡ እቲ ንጴጥሮስ ኣብቶም ግዙራት ሃዋርያ ኪኸውን ስልጣን ዝሃቦ፡ ንዓይ እውን ኣብቶም ካብ ኣህዛብ ዝዀኑ ስልጣን ሂቡኒ እዩ፡)
9 ነቲ እተዋህበኒ ጸጋ እውን ምስ ፈለጡ፡ እቶም ከም ኣዕኑድ ጌርካ ዚርኣዩ ያእቆብን ኬፋን ዮሃንስን፡ ንዓይን ንበርናባስን ናብ ኣህዛብ ክንከይድ፡ ንሳቶም ከኣ ናብ ግዙራት ኪኸዱ፡ ስምረቶም ንምግላጽ የማናይ ኢዶም ሃቡና።
10 ንድኻታት ክንዝክሮም ጥራይ ሓተቱና፣ ነዚ እውን ክገብሮ ተጋዲለ እየ።
11 ይኹን እምበር፡ ኬፋ ናብ ኣንጾክያ ምስ መጸ፡ ንጹር ጌጋ ስለ ዝገበረ፡ ገጽ ንገጽ ተቓወምክዎ።
12 ከመይሲ፡ ገለ ሰባት ካብ ያእቆብ ቅድሚ ምምጻኦም፡ ምስ ኣህዛብ ይበልዕ ነበረ፣ ንሳቶም ምስ መጹ ግና፡ ነቶም ሰብ ግዝረት ስለ ዝፈርሀ፡ ከምኡ ምግባር ሓዲጉ፡ ርእሱ ፈለየ።
13 እቶም ዝተረፉ ኣይሁድ እውን ምስኡ ተገበዙ፣ በርናባስ እኳ ብግብዝናኦም ተለከመ።
14 ምስ ሓቂ እቲ ብስራት ተሰማሚዖም ይመላለሱ ኸም ዘየለዉ ምስ ረኣኹ፡ ንኬፋ ኣብ ቅድሚ ዅላቶም፡ “ንስኻ ኣይሁዳዊ ኽነስኻ፡ ከም ኣይሁድ ዘይኰነስ፡ ከም ኣህዛብ ትነብር ካብ ኰንካ፡ ንኣህዛብ ብመሰረት ልምዲ ኣይሁድ ኪነብሩ ስለምንታይ ትግድዶም ኣለኻ፧” በልክዎ።
15 ንሕና ብትውልዲ ኣይሁድ ዘበልና፡ ካብቶም ሓጥኣን ኣህዛብ እውን ዘይኰንና፡
16 ሰብ ብግብሪ ሕጊ ዘይኰነስ፡ ኣብ ክርስቶስ የሱስ ብምእማን ከም ዚጸድቕ ንፈልጥ ኢና። እምበኣር፡ ብግብሪ ሕጊ ዚጸድቕ ዋላ ሓደ ስለ ዘየልቦ፡ ብግብሪ ሕጊ ዘይኰነስ፡ በቲ ኣብ ክርስቶስ ዘሎና እምነት ምእንቲ ኽንጸድቕ፡ ብክርስቶስ የሱስ ኣሚንና ኣለና።
17 ብክርስቶስ ክንጸድቕ እናደለና ኸለና፡ ሓጥኣን ኴንና እንተ ተረኸብና፡ ክርስቶስዶ ኣገልጋሊ ሓጢኣት እዩ፧ ኣይፋሉን!
18 ነቲ ዘፍረስክዎ ኸም ብሓድሽ ዝሃንጾ እንተ ዀይነ፡ ኣባሲ ምዃነይ እየ ዘርኢ።
19 ኣነስ፡ ንኣምላኽ ህያው ምእንቲ ክኸውን፡ በቲ ሕጊ ኣቢለ፡ ነቲ ሕጊ ምዉት ኰንኩ።
20 ምስ ክርስቶስ ተሰቐልኩ። እቲ ምሳይ ብሓድነት ዚነብር ክርስቶስ ደኣ እዩ እምበር፡ ኣነ ኣይኰንኩን ዝነብር ዘለኹ። እወ፡ እዚ ሕጂ ብስጋ ዝነብሮ ዘለኹ ህይወት፡ በቲ ዘፍቀረንን ምእንታይ ርእሱ ዘሕለፈን ወዲ ኣምላኽ ብምእማን እየ ዝነብሮ ዘለኹ።
21 ንጸጋ ኣምላኽ ኣይነጽጎን እየ፣ ከመይሲ፡ ጽድቂ ብሕጊ እንተ ዚኸውን፡ ክርስቶስ ንኸንቱ ሞይቱ ማለት እዩ።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ገላትያ 2
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ልእመት—መገዲ ጥበብ
ቶኒ ዝስማ ኣላይት ኣረጋውያን፡ ደወል ማዕጾ ምስ ደወለት፡ ሓንቲ ኣብ ማእከላይ ዕድመ እትርከብ ሰበይቲ ኸፈተትላ። እታ ሰበይቲ ድማ፡ ቶኒ ብዕድመ ንዝደፍአት ኣዴኣ ኽትኣሊ ቐልጢፋ ስለ ዘይመጸት ጸረፈታን ገንሓታን። ቶኒ ኣብ ሰዓታ እያ መጺኣ ነይራ። ይኹን እምበር፡ ብህድኣት ነታ ሰበይቲ ይቕረታ ሓተተታ።
ቶኒ ኻልእ መዓልቲ ምስ ተመልሰት እውን እታ ሰበይቲ ተቘጢዓ ተዛረበታ። እሞኸ ቶኒ እንታይ ገበረት፧ ቶኒ፡ “ኣዝዩ ኸቢድ ኵነታት እዩ ነይሩ። ክትጸርፈኒ ምኽንያት ኣይነበራን” በለት። ኰይኑ ግና፡ ቶኒ ነታ ሰበይቲ መሊሳ ይቕረታ ሓተተታ፡ ነቲ ዜጋጥማ ዘሎ መከራ ኸም እትርድኣላ እውን ገለጸትላ።
ንስኻኸ ኸም ናይ ቶኒ ዝበለ ዅነታት እንተ ዜጋጥመካ ነይሩ እንታይ ምገበርካ፧ ልእመት መርኣኻዶ፡ ወይስ ሕርቃንካ ምቍጽጻር ምኸበደካ፧ ከምቲ ኣብ ላዕሊ እተጠቕሰ ዝኣመሰለ ዅነታት ምስ ዜጋጥመካ፡ ስምዒትካ ምቍጽጻር ከም ዜጸግም ዚከሓድ ኣይኰነን። ውጥረት ምስ ዚበዝሓና ወይ ዜሕርቕ ኵነታት ምስ ዜጋጥመና፡ ልኡም ምዃን ብሓቂ ኪኸብደና ይኽእል እዩ።
ይኹን እምበር፡ መጽሓፍ ቅዱስ ንክርስትያናት ልኡማት ኪዀኑ የተባብዖም እዩ። ወረግ ቃል ኣምላኽሲ ነዛ ባህርይ እዚኣ ምስ ጥበብ እዩ ዜተሓሕዛ። ያእቆብ፡ “ኣብ መንጎኹምከ ጥበበኛን ኣእምሮኛን መን እዩ፧ ንሱ ብሰናይ ኣካይዳኡ፡ በቲ ኻብ ጥበብ ዚርከብ ልእመት ገይሩ ግብሩ የርኢ” በለ። (ያእ. 3:13) እሞኸ፡ ልእመት መግለጺት ናይ ላዕሊ ጥበብ ዝዀነት ብኸመይ እያ፧ ነዛ ኣምላኻዊት ባህርይ እዚኣ ኸነማዕብልከ እንታይ ኪሕግዘና ይኽእል፧
ልእመት ሒዛቶ ዘላ ጥበብ
ልእመት ንውጥረት ከተህድእ ትኽእል እያ። “ልኡም ምላሽ፡ ነድሪ የህድእ፣ ተሪር ቃል ግና፡ ቍጥዓ የለዓዕል።”—ምሳ. 15:1።
ብቝጥዐ ዚውሃብ መልሰ ግብሪ፡ ኣብ ልዕሊ ሓዊ ነዳዲ ኸም ምውሳኽ ስለ ዚኸውን፡ ነቲ ሕማቕ ኵነታት ኬጋድዶ ይኽእል እዩ። (ምሳ. 26:21) ብልእመት ዚውሃብ ምላሽ ግና፡ የህድእ እዩ። ንኣረኣእያ እቲ እተቘጥዐ ሰብ እውን ኬለስልሶ ይኽእል እዩ።
ንቶኒ ኸምኡ እዩ ኣጋጢምዋ። ቶኒ ነታ ሰበይቲ ብልእመት ምስ ኣዛረበታ፡ እታ ሰበይቲ በኸየት፡ ንዕኣን ንስድራ ቤታን ብዘጋጠማ ጸገማት ተጨኒቓ ኸም ዝነበረት ከኣ ንቶኒ ገለጸትላ። ቶኒ ድማ ጽቡቕ ገይራ መስከረትላ፡ መጽናዕቲ መጽሓፍ ቅዱስ ድማ ጀመረትላ። እዚ ዅሉ ውጽኢት እተረኽበ፡ ቶኒ ብህድኣትን ብሰላማውን መገዲ ምላሽ ስለ ዝሃበት እዩ።
ልእመት ሕጉሳት ትገብረና። “ልኡማት ንምድሪ ኺወርስዋ እዮም እሞ፡ ሕጉሳት እዮም።”—ማቴ. 5:5።
ልኡማት ሕጉሳት ዝዀኑ ስለምንታይ እዮም፧ ቍጡዓት ዝነበሩ ሓያሎ ሰባት፡ ልእመት ምስ ለበሱ፡ ሕጉሳት ኰይኖም እዮም። ህይወቶም ተመሓይሹ እዩ፣ ዜደንቕ ተስፋ ኸም ዘለዎም ድማ ይፈልጡ እዮም። (ቈሎ. 3:12) ኣብ ስጳኛ ሓላው ወረዳ ዀይኑ ዜገልግል ኣዶልፍ፡ ሓቂ ቕድሚ ምስማዑ እንታይ ዓይነት ህይወት ከም ዝነበሮ ኣይርስዖን እዩ።
ኣዶልፍ ከምዚ በለ፦ “ህይወተይ ዕላማ ኣይነበራን። ብዙሕ ሳዕ ዝቝጣዕን ዕቡይን ዓመጸኛን ስለ ዝነበርኩ፡ ገሊኦም ኣዕሩኸይ እኳ ይፈርሁኒ ነይሮም። ሓደ ንባህርየይ ዚቕይር ኵነታት ግና ኣጋጢሙኒ። ኪብኣስ ከለኹ፡ ሽዱሽተ ሳዕ ተወጊአ ብዙሕ ደም ስለ ዝፈሰሰኒ፡ ካብ ሞት ንስክላ እየ ወጺአ።”
ሕጂ ግና ኣዶልፍ ንኻልኦት፡ ልኡማት ኪዀኑ ብቓሉን ብግብሩን ይምህሮም ኣሎ። ብዙሓት ከኣ በቲ ውዕዉዕን ባህ ዜብልን ባህርያቱ ይስሓቡ እዮም። ኣዶልፍ፡ ለውጢ ኺገብር ብምኽኣሉ ሕጉስ እዩ። ልእመት ኬማዕብል የሆዋ ስለ ዝሓገዞ ድማ የመስግኖ እዩ።
ልእመት ንየሆዋ ተሐጕሶ። “ወደየ፡ ነቲ ዜባጭወለይ ምላሽ ምሃቡ ክኽእልሲ፡ ጥበበኛ ኹን፡ ንልበይ እውን ኣሐጕሶ።”—ምሳ. 27:11።
ንየሆዋ እቲ ቐንዲ ጸላኢኡ ዝዀነ ድያብሎስ የባጭወሉ እዩ ዘሎ። ኣምላኽ በዚ ዀነ ኢልካ ዚጽረፎ ዘሎ ጸርፊ ኪቝጣዕ ዚኽእል እኳ እንተ ዀነ፡ መጽሓፍ ቅዱስ ግና የሆዋ “ንቝጥዓ ደንጓዪ” ኸም ዝዀነ እዩ ዚገልጽ። (ዘጸ. 34:6) ከም ኣምላኽ ንቝጥዓ ደንጐይትን ልኡማትን ክንከውን እንተ ጽዒርና፡ ንየሆዋ ዜሐጕስ መገዲ ጥበብ ኢና እንስዕብ።—ኤፌ. 5:1።
እዛ እንነብረላ ዘለና ዓለም ብዜቘጥዕ ነገራት ዝመልአት እያ። “ምኩሓት፡ ዕቡያት፡ ተጻረፍቲ፡ . . . ሓመይቲ፡ ርእሶም ዘይገትኡ፡ ጨካናት” ዝዀኑ ሰባት ኬጋጥሙና ይኽእሉ እዮም። (2 ጢሞ. 3:2, 3) እዚ ግና፡ ንሓደ ክርስትያን ልኡም ከይከውን ዕንቅፋት ኪዀኖ የብሉን። ቃል ኣምላኽ፡ “ናይ ላዕሊ ጥበብ . . . ሰላማዊት፡ ልዝብቲ” ኸም ዝዀነት ይነግረና እዩ። (ያእ. 3:17) ሰላማውያንን ልዙባትን ብምዃን ጥበብ ኣምላኽ ከም ዘጥረና ኸነርኢ ንኽእል ኢና። እዛ ጥበብ እዚኣ ድማ፡ ዜቘጥዕ ነገር ኬጋጥመና ኸሎ ልኡም ምላሽ ክንህብን ናብቲ ምንጪ ማእለያ ዘይብሉ ጥበብ ዝዀነ የሆዋ ብዝያዳ ኽንቀርብን ክትሕግዘና ትኽእል እያ።


text:
እቶም ምስቲ ብፁዕ ኣቡነ ለፈብቭረ ዝተመስረተ ካብ ካቶሊካዊት ቤተ ክርስቲያን ገዛእ ርእሱ ዝፈለየ ሕውነታዊ ማሕበር ፒዮስ ዓስራይ ብውልቅን ብማሕበር ምትእስሳር ንዘለዎም ካህናትን ተመሃሮ ዘርአ ክህነት ገዳማውያንን ኣብ ካቶሊካዊት ቤተ ክርስቲያን ምስ ተኸታሊ ቅዱስ ጴጥሮስ ውህደት ንኽህልዎም ንኽመሱ ንዝደልዩ ዝከታተል ብናይ ዓንቀጸ እምነት ሓልዮ ቅድስ ማሕበር ህየንተ ብፁዕ ካርዲናል ገርሃርድ ሉድዊግ ሚዩለር ኣቦ መንበርነት ዝምራሕ ጳጳሳዊ Ecclesia Dei-ናይ እግዚኣብሔር ቤተ ክርስቲያን” ሓልዮ ድርገት ዕለት 24 መጋቢት 2017 ዓ.ም. ምስ ቅዱስ ኣቦና ኣብ ዘካይድዎ ርክብ ኣሞርኵይዞም ናቶምን ኣብ ናይ እግዚኣብሔር ቤተ ክርስቲያን ሓልዮ ድርገት ዋና ጸሓፊኦምን ኰይኖ ዘገልግሉ ዘለዉ ኢጣሊያ ናይ ባኞረጆ ሊቀ ጳጳስ ብፁዕ ኣቡነ ጉይዶ ፖዞ ክታም ዝተነብሮ ናብቲ ሕውነታዊ ማሕበር ቅዱስ ፒዮስ ዓስራይ ላዕለዋይ መፍነሳዊ መራሒ ቀዳሜ ጳጳስ መልእኽቲ ከምዘመሓላለፉ ልኡኽ ጋዜጠይና ራዲዮ ቫቲካን ፓውሎ ኦንዳርዛ ሓቢሮም።
እቲ ሕውነታዊ ማሕበር ቅዱስ ፒዮስ ዓስራይ ናብ ምሉእ ውህደት ምስ ካቶሊካዊት ቤተ ክርስቲያን ተዓሚቱ ካብ ነዊሕ እዋን ኣትሒዙ ናይ ሓባር ዘተ ዘካይድ ኽኸውን እንከሎ፡ ኣብ ቀረባ እዋን ቅድስ ኣቦና ር.ሊ.ጳ. ፍራንቸስኮ በቲ ዝኣወጅዎ ፍሉይ ቅዱስ ናይ ምሕረት ዓመት ኢዮቤል መዕጸዊ ምኽንያት “Misericordia et misera-ምሕረትን ሓሳርን” ብዝብል ኣርእስቲ ዝደረስዎ ዕለት 24 ሕዳር 2016 ዓ.ም. ንንባብ ኣብ ዝበቕዔ ሓዋርያዊ መልእኽቶም፥ “ናይ ሕውነታዊ ማሕበር ቅዱስ ፒዮስ ዓስራ ካህናት ንካቶሊካውያን ምእመናን ዝሰርዕዎ ምስጢረ ንስሓ ብቑዕን ፍቑድን እዩ እንክብሉ ዘንበርዎ ሓሳብን ብተወሳኺ ናይቲ ሕውነታዊ ማሕበር ቅዱስ ፒዮስ ዓስራይ ሕጋውነት ዘለዎ ኣባል ዝዀነ ካህን ኣብቲ ናይ ካቶሊካዊት ካህናት ዘይብሉ ናይ ካህናት ጸገም ኣብ ዘለወን ሰበኻታት ንካቶሊካውያን ምእመናን ምስጢረ ተክሊል እውን ክሰርዕ ይኽእል እዚ ድማ ብቑዕን ቅቡልን እዩ ዝብል ቅዱስ ኣቦና ር.ሊ.ጳ. ፍራንቸስኮ ዝሃብዎ ውሳኔ ዘብርህን ዝትንትንን ትግባሬኡ ከመይን አበይን ዝብል ሓበሬታ ዝተነብሮ መልእኽቲ ምዃኑ ልኡኽ ጋዜጠይና ኦንዳርዛ ሓቢሮም።


text:
መሪሕነታዊ ልኡኽ ሰልፊ ዲሞክራሲ ህዝቢ ኤርትራ (ሰዲህኤ) ኣብ ሰሜናዊ ደንማርክ ኣልቦርግ ብ16 መስከረም 2017 ኣብ ዝተኸፍተ ጉባአ ደንማርክ ማሕበራዊ ደሞክራስያዊ ሰልፊ (ደማዲሰ) ተሳቲፉ። ኣባላት እቲ ልኡኽ፡ ኣባላት ማእከላይ ባይቶ ሰዲህኤ ኣቶ ተኽለ መለኪንን ኣቶ ኣማኑኤል በራኽን እዮም።
ኣብቲ ናይ መጀመርያ መዓልቲ ጉባአ፡ ልኡኽ ሰዲህኤ ብኣቶ መንግስተኣብ ኣስመሮም ኣቦመንበር ሰልፊ ዲሞክራሲ ህዝቢ ኤርትራ ናብ ኣደመንበር ደማዲሰ ወይዘሮ መተ ፍረደሪክሰን ዝተለእኸ መልእኽቲ፡ ናብ ናይቲ ሰልፊ ዓለም-ለኻዊ ሰክረተር ኣቶ ሲሞን ረደር ቶምሰን ኣረኪቡ። ትሕዝቶ’ቲ መልእኽቲ ንኣባላት እቲ ልኡኽ ሰዲህኤ ዘላሊ፡ ንተሳትፎ ሰዲህኤ ኣብቲ ጉባአ ዘመጉስን ነቲ በቲ ተሳትፎ ዝተረኽበ ርክብ ኣቢልካ ብዛዕባ ክልተኣዊ ዝምድና ኣሕዋት ሰልፍታት ዝርርብ ናይ ምግብራ ዕድል ምፍጣሩ ዝንእድን እዩ። ክልቲአን ኣሓት ሰልፍታት ኣብ 2013 ኣብ ሊያፕዚግ ጀርመን ኣባላት መስራቲ ጉባአ ገስጋሲ ምሕዝነት እየን ነይረን።
ኣቦመንበር ሰልፊ ደሞክራሲ ህዝቢ ኤርትራ ኣብቲ መልእኽቱ ብዛዕባ ምህዳም ኤርትራውያን ካብ ሃገሮምን ኩነታት ስደተኛታትን ኣብ ዝጠቐሶ እቲ እንኮ ግብራዊ መፍትሒ ነቲ ኣብ ኤርትራ ዘሎ ጨቋኒ ስዓት ምውጋድ ምዃኑ ጠቒሱ። እዚ ከኣ ብደሞክራስያዊ ኣገባብ ንኣውንታዊ ለውጢ ይቃለሱ ንዘለዉ ኤርትራውያን ብምሕያል ዝካየድ ምዃኑ ጠቒሱ።
ልኡኽ ሰዲህኤ ምስ ኮሚሽነር ሕብረት ኤውሮጳን ልኡኽ ግንባር ፖሊሳርዮን
ኣብቲ ቀዳማይ መዓልቲ ጉባአ፡ መኽፈቲ ስነስርዓትን ምይይጥ ብዛዕባ ንደንማርክ ማሕበራዊ ደሞክራስያዊ ሰልፊ ኣብዚ እዋንዚ ዘጋጥሞ ዘሎ ብደሆታትን ብዝምልከት ጽዑቕ ርክባት ተኻይዱ። ኣብ ናይ ድሕሪ ቀትሪ ርክብ ድማ እቲ ጉባአ ብዛዕባ ጉዳይ ስደተኛታት ኣብ ኤውሮጳን ካልእ ኩርነዓት ዓለምን ብዝምልከት ተመያይጡ። እዚ ጉባአኡ ዘካየደ ሰልፊ ምስቲ ንጉዳይ ስደተኛታት ዝምልከት ማሕበራዊ ኩነታት ኣብ ዝምልከት ኣብ ዝተፈላለያ ሃገራት የጋጥም ምስ ዘሎ ብደሆታት ይሰማማዕ እዩ።
ልኡኽ ሰዲህኤ ምስ ኣቶ ፓውል ኒየልሶን ደንማርካዊ ናይ ቅድም ሚኒስተርን ኣብዚ እዋን’ዚ ኮሚሽነር ሕብረት ኤውሮጳን ተራኺቡ ብዛዕባ መግለጺ ሰዲህኤ ተዘራሪቡ። ኣባላት ልኡኽ ሰዲህኤ ኣቶ ተኽለ መለኪንን ኣቶ ኣማኑኤል በራኽን ምስ ልኡኽ ግንባር ፖሊሳርዮ ምዕራዊ ሳህራ’ውን ሓጺር እሂንምሂን ኣካይዶም።
ብ17 መስከረም 2017 ኣብ 2ይ መዓልቲ ጉባአ፡ ደንማርክ ማሕበራዊ ደሞክራስያዊ ሰልፊ፡ ልኡኽ ሰዲህኤ ብዛዕባ መግለጺ ሰልፉ ምስ ተሳተፍቲ ጉባአ ሓሳብ ንሓሳብ ተለዋዊጡን ምስ ብዙሓት ኣባላት ገስጋሲ ምሕዝነት ዝኾኑ ልኡኻት ርክባት ኣካይዱን።


text:
ካብ መዛግብትና
‘ኣብ ትሕቲ ጸሓይ፡ ገለ እኳ ደው ኣየብልኩም!’
እዋኑ ጽድያ 1931 እዩ ነይሩ። እቲ ኣብ ፓሪስ ዝነበረ ፕለየል ዚብሃል ሙዚቃዊ ምርኢት ዚርኣየሉ ፍሉጥ ቦታ፡ ካብ 23 ሃገራት ብዝመጹ ልኡኻት መሊኡ ነበረ። ዓበይቲ ታክሲታት ከኣ ምዕሩጋት ተጓዓዝቲ ኣብቲ ኣፍ ደገ እቲ ኣዳራሽ ኣውረዳ፣ ነዊሕ ከይጸንሐ ድማ፡ እቲ ኣዳራሽ ብኣስታት 3,000 ሰባት መልአ። ኵሎም ከኣ ሙዚቃዊ ምርኢት ኪርእዩ ዘይኰነስ፡ ነቲ ኣብቲ ግዜ እቲ ንዕዮ ስብከትና ዚመርሕ ዝነበረ ጆሴፍ ፍራንክሊን ራዘርፎርድ ኪሰምዕዎ እዮም መጺኦም። እቲ ሓያል ዝዀነ መደረታቱ ናብ ጀርመንኛን ፈረንሳይኛን ፖላንድኛን ተተርጐመ። እቲ ብርቱዕ ድምጺ ሓውና ራዘርፎርድ ኣብቲ ኣዳራሽ የቃልሕ ነበረ።
እዚ ኣብ ፓሪስ እተገብረ ዓብዪ ኣኼባ፡ ነቲ ኣብ ፈረንሳ ዚካየድ ዝነበረ ዕዮ ስብከት ነጥበ መቐይሮ እዩ ነይሩ። ሓውና ራዘርፎርድ ነቶም ኣህጉራውያን ሰማዕቲ፡ ብፍላይ ከኣ ነቶም መንእሰያት ዝዀኑ ክርስትያናት፡ ኣብ ፈረንሳ ኮልፖልተራት ኰይኖም ኪዓይዩ ጻውዒት ኣቕረበሎም። ሓደ ኻብቶም ልኡኻት ዝነበረ ጆን ኩክ ዝስሙ እንግሊዛዊ ዀተቴ፡ ነቲ፡ “ኣቱም መንእሰያት፡ ኣብ ዕዮ ኮልፖልተር ከይትካፈሉ፡ ኣብ ትሕቲ ጸሓይ፡ ገለ እኳ ደው ኣየብልኩም!” ዚብል ማዕዳ ፈጺሙ ኣይርስዖን እዩ። *
ብዘይካ እቲ ጸኒሑ ሚስዮናዊ ዝዀነ ጆን ኩክ፡ ካልኦት ብዙሓት ነቲ ጻውዒት መቄዶንያ ምላሽ ሂቦምሉ እዮም። (ግብ. 16:9, 10) ቍጽሪ እቶም ኣብ ፈረንሳ ዝነበሩ ኮልፖልተራት ድማ፡ ካብቲ ብ1930 ዝነበሮ 27፡ ብ1931 ናብ 104 ወሰኸ፣ እዚ ድማ ኣብ ውሽጢ ሓደ ዓመት ጥራይ እተራእየ ሓለፍ ዝበለ ወሰኽ እዩ ነይሩ። መብዛሕትኦም እዞም ፈለምቲ እዚኣቶም ፈረንሳይኛ ዚዛረቡ ኣይኰኑን ነይሮም፣ እሞኸ፡ ነቲ ናይ ቋንቋ ጸገምን ንድኽነትን ንግለላን ብኸመይ ተዋጺኦምሉ፧
ጸገም ቋንቋ ምቅላስ
እቶም ካብ ወጻኢ ሃገር ዝመጹ ኮልፖልተራት ብካርድ ምስክርነት ኣቢሎም እዮም ብዛዕባ ተስፋ መንግስቲ ኣምላኽ ዚምስክሩ ነይሮም። ኣብ ፓሪስ ብትብዓት ዚሰብኽ ዝነበረ ጀርመንኛ ዚዛረብ ሓው ተዘክሮኡ ኺገልጽ ከሎ ኸምዚ በለ፦ “ኣምላኽና ሓያል ምዃኑ ንፈልጥ ኔርና ኢና። ኣብ ኣገልግሎት ክንካፈል ከለና ልብና ዚሃርም ዝነበረ፡ ብፍርሂ ሰብ ዘይኰነስ፡ ነታ፡ ‘ቩሌ ቩ ሊር ሰት ካርት ሲል ቩ ፕሌ፧’ [ነዛ ካርድ እዚኣ ኸተንብብዋዶ፧] እትብል ሓረግ ከይንርስዓ ስለ እንፈርህ ዝነበርና እዩ። ዕዮና ብሓቂ ኣገዳሲ ምዃኑ ንኣምን ኔርና ኢና።”
እቶም ኮልፖልተራት ኣብ ኣፓርታማታት ኪሰብኩ ኸለዉ፡ ሓለውቲ ይስጕጉዎም ነበሩ። ሓደ መዓልቲ፡ ቍሩብ ፈረንሳይኛ ጥራይ ዚፈልጣ ኽልተ እንግሊዛውያን ኣሓት ሓደ ቝጡዕ ዘብዐኛ ኣጓነፈን፣ ንመን ደልየን ከም ዝመጻ እውን ሓተተን። ሓንቲ ኻብተን ኣሓት ከኣ ነቲ ተቘጢዑ ዝነበረ ዘብዐኛ ኸተህድኦ ኽትጽዕር ከላ፡ ኣብ ሓደ ማዕጾ ስሉም ሰሌዳ ረኣየት። ኣብኡ ኸኣ፡ “ቱርኔ ለ ቡቶ [ነቲ ደወል ጽቐጥዎ]” ዚብል ቃላት ነበረ። ንሳ ድማ፡ እቲ ጽሑፍ፡ ስም እቲ ብዓል ቤት መሲልዋ፡ ፍሽኽ እናበለት፡ “ንወይዘሮ ‘ቱርኔ ለ ቡቶ’ ደሊና ኢና መጺእና” በለቶ። ነዘን ቀናኣት ኮልፖልተራት እዚኣተን፡ ከምዚ ዓይነት ዋዛ ብዙሕ ሓጊዝወን እዩ።
ድኽነት ይኹን ግለላ ኣይዓገቶምን
ብ1930ታት ኣብ ፈረንሳ ዝነበሩ መብዛሕትኦም ሰባት ትሑት ናብራ እዩ ነይርዎም፣ እቶም ካብ ወጻኢ ሃገራት ዝመጹ ኮልፖልተራት እውን ዝሓሹ ኣይነበሩን። ሞና ብሮዞስካ ዝስማ እንግሊዝኛ እትዛረብ ሓብቲ ብዛዕባ እቲ ንዓኣን ነታ ፈላሚት ዝዀነት መገላግልታን ዘጋጠመን ኵነታት ክትገልጽ ከላ፡ “ኣዝዩ ድሑር ዝዀነ መንበሪ እዩ ነይሩና፣ ሓደ ኻብቲ ዝነበረና ጸገማት ድማ፡ ኣብ ክረምቲ መውዓዪ ዘይምርካብ እዩ ነይሩ። ኣብ ኣዝዩ ቘራሪ ቤት ክንቅመጥ ተገዲድና ኔርና፣ ንግሆ ኽንሕጸብ ድማ ነቲ ኣብ መትሓዚ ማይ ዚረግእ ዝነበረ በረድ ንሰብሮ ነበርና” በለት። እዞም ናይ ቀደም ፈለምቲ ምሾት ብምስኣኖም ተስፋ ቘሪጾም ድዮም፧ ኣይፋሎምን! ሓደ ኻባታቶም ነቲ ዝነበሮም ስምዒት ኣሕጽር ኣቢሉ ጽቡቕ ገይሩ ኺገልጾ ኸሎ፡ “ዋላ ሓንቲ ዘይንውንን እኳ እንተ ነበርና፡ ዋላ ሓንቲ ስኢንና ኣይንፈልጥን ኢና!” በለ።—ማቴ. 6:33።
እዞም ተባዓት ኮልፖልተራት እዚኣቶም፡ ነቲ ዜጋጥሞም ዝነበረ ግለላ ኺዋጽኡሉ ነበሮም። ኣብ መጀመርታ 1930ታት ኣብ ፈረንሳ ዝነበሩ ኣስፋሕቲ መንግስቲ ኣምላኽ ካብ 700 ዘይበዝሑ እዮም ነይሮም፣ መብዛሕትኦም ድማ ኣብ መላእ እታ ሃገር ፋሕ ኢሎም ነበሩ። እቶም ተገሊሎም ዝነበሩ ኮልፖልተራት ሕጉሳት ኪዀኑ ዝሓገዞም እንታይ እዩ፧ እታ ምስታ ፈላሚት ዝነበረት መገላግልታ እዚ ጸገም እዚ ዘጋጠማ ሞና ኸምዚ በለት፦ “ንናይ ማሕበር ጽሑፋት ኣዘውቲርና ብሓባር ብምጽናዕ ነዚ ግለላ እዚ ንቃለሶ ኔርና። በቲ ግዜ እቲ፡ ተመላሊስካ ምብጻሕ ወይ መጽናዕቲ መጽሓፍ ቅዱስ ዘይንገብር ስለ ዝነበርና፡ ምሸት ምሸት ናብ ስድራ ቤትና ብፍላይ ከኣ ናብ ካልኦት ፈለምቲ እናጸሓፍና ተመክሮና ነካፍሎምን ንሓድሕድና ንተባባዕን ኔርና።”—1 ተሰ. 5:11።
እዞም ጥቕሚ ርእሶም ዚስውኡ ዝነበሩ ኮልፖልተራት፡ ጸገማት እኳ እንተ ነበሮም ኣወንታዊ ኣረኣእያ ሒዞም ቀጺሎም እዮም። እቲ ሓድሓደ እዋን ንዓሰርተታት ዓመታት ኣብ ፈረንሳ ፈለምቲ ዀይኖም ድሕሪ ምግልጋሎም ናብ ቤት ጽሕፈት ጨንፈር ዝለኣኽዎ ደብዳበታት ነዚ ዜረጋግጽ እዩ። እታ ኻብ 1931 ክሳዕ 1935 ኣብ መላእ ፈረንሳ ምስ ሰብኣያ ዘገልገለት ኣኒ ክረጀን እትብሃል ቅብእቲ ሓብቲ ብዛዕባ እቲ ዓመታት ከምዚ ኢላ ጸሓፈት፦ “ኣዝዩ ዜሐጕስን ዘይርሳዕን ህይወት ኢና ኣሕሊፍና! እቶም ፈለምቲ ዘበልና፡ ንሓድሕድና ብዙሕ ንቀራረብ ኔርና። ከምቲ ሃዋርያ ጳውሎስ፡ ‘ኣነ ተኸልኩ፡ ኣጵሎስ ኣስተየ፡ ኣምላኽ ግና ኣብቈለ’ ዝበሎ እዩ ነይሩ። ነቶም ቅድሚ ነዊሕ ዓመታት ክንሕግዝ ኣጋጣሚ ረኺብና ዝነበርና እዚ ተዘክሮታት እዚ ብዙሕ ዜሐጕስ እዩ።”—1 ቈረ. 3:6።
እዞም ቀደም ዝነበሩ ፈለምቲ እዚኣቶም ነቶም ኣገልግሎቶም ኬስፍሑ ዚደልዩ፡ ውርሻ ተጻዋርነትን ቅንኣትን ሓዲጎምሎም እዮም። ሎሚ፡ 14,000 ዝዀኑ ስሩዓት ፈለምቲ ኣብ ፈረንሳ ኣለዉ። ብዙሓት ከኣ፡ ቋንቋ ወጻኢ ኣብ ዚጥቀማ ጕጅለታት ወይ ጉባኤታት የገልግሉ እዮም። * ከምቲ እቶም ቅድሚኦም ዝነበሩ ዝገበርዎ፡ ኣብ ትሕቲ ጸሓይ ገለ እኳ ደው ኬብሎም ኣይፈቕዱን እዮም።—ኣብ ፈረንሳ ኻብ ዚርከብ መዛግብትና።
^ ሕ.ጽ. 4 ብዛዕባ እቲ ፖላንዳውያን ስደተኛታት ኣብ ፈረንሳ ዝገበርዎ ዕዮ ክትፈልጥ እንተ ደሊኻ፡ ነታ ኣብ ናይ 15 ነሓሰ 2015 ሕታም ግምቢ ዘብዐኛ ዝወጸት፡ “የሆዋ ሓቂ ኽትፈልጡ ኢሉ እዩ ናብ ፈረንሳ ኣምጺኡኩም” ዘርእስታ ዓንቀጽ ርአ።
^ ሕ.ጽ. 13 ብ2014፡ ኣብ ትሕቲ ቤት ጽሕፈት ጨንፈር ፈረንሳ ዚዓያ ልዕሊ 900 ቋንቋ ወጻኢ ዚጥቀማ ጉባኤታትን ጕጅለታትን፡ ብ70 ቛንቋ ነቶም ሓቂ ዚደልዩ ቕኑዕ ዝልቦም ሰባት ይሕግዛኦም ነይረን።


text:
Berhane Gebrehiwot
ቀዳማይ ክፋል
ደቂ ሰብ ካብ ሃድንን ምምእራርን ተገላጊሎም ሕርሻ ምስ ጀመሩ፡ ንጥፈት ዕዳጋኦም ዓይነት ብዓይነት ምልውዋጥ ነይሩ። ነቲ ዘይብሎም በቲ ዘለዎም እናተለዋወጡ ጸገሞም የቃልሉ ነይሮም። ድሒሮም ግን ባጤራ ኣማዕቢሎም። ኵሉ ድማ ብባጤራ ተዓዪሩ። ባጤራ ንባጤራ ክወዳደር ጀሚሩ። ባጤራ ንኽትሰርሕ እውን ባጤራ ኣድልዩ። ገሊአን ሃገራት ከም ሓደ ጽላት ፖሎቲካ ክርእያኦ ጀሚረን። ክሳብ ባጤራ ጥራይ ዘፍሪ ትካል ምውናን ኣኻሊ ኰይኑ ድማ ረኺበንኦ። ፖለቲካን ቍጠባን ኵሉ ግዜ ተፈላላዮም ዘይከዱ ክልተ ገጽ ሓደ ሳንቲም ኰይኖም። ፖሎቲካ፡ ጸጋታት ንምቍጽጻር ዝካየድ ምኽኑይ ሓሶት ክኸውን እንከሎ፡ ቍጠባ ድማ ዓንዲ ሕቖኡ እናዀነ መጺኡ። መሰረት ቍጠባ ከኣ ባጤራ። ኣብ ፖለቲካዊ ቍርቍስ ሕይል ምስ እትብሎም፡ ብቍጠባ ክሓንቁኻ ይፍትኑ። ብዝቕባበ ንባጤራኻ ካብ ዕዳጋ ይመጽዩዎ እሞ ካዝናታትካ ባዶ ይተርፍ። እታ ባጤራ እተፍሪ ትካል እንተ ዘይጸኒሓትካ ድማ ኢድካ ምሃብ ይኸውን።
ኣመሪካውያን ኣብ ገንዘቦም፡ “We Trust in GOD – ዊ ትራስት ኢን ጋድ” ዝብል ለጢፎም ይርከቡ። ቀጥታዊ ትርጕሙ፡ ኣብ ኣምላኽ ንኣምን” ምዃኑ’ዩ። ግዳ እዚ ንኣምላኽ ዝውክል ቃል ብኣሕጽሮተ ቃል ኰይኑ፡ ንወርቂ፡ ነዳዲ፡ ኣልማዝ ዝዝርዘር’ዩ በሃልቲ ኣይተሳእኑን። ሓቆም ድማ፡ ኣብ ኣምላኽ ዚኣምን፡ ፈሪሃ ኣምላኽ ዘለዎ፡ ኣብ ሂሮሽማን ናጋሳኪን ጃፓን ንሰብ ዘጽንት ኒኵለሳዊ ቦምብ ኣይምደርበየን። ስለዚ፡ እቲ ‘ኣብ ኣምላኽ ንኣምን’ ዝብል ቀጥታዊ ትርጕሙ፡ “ኣብ ወርቂ፡ ነዳድን ኣልማዝን ንኣምን” ይኸውን ኣሎ። ምስ ኣካይዳኦም፡ ብልክዕ የምስልን ይመስልን። እዞም ሰለስተ ነገራት ካብቶም ኣብዚ ዓለም ብቀዳምነትን ብኽብርን ተራእዮም፡ ዋጋ ዝኽፈለሎም ነገራት እዮም። ገሊኦም መጋየጺ ገሊኦም ድማ መሳለጥን መጋየጽን እዮም። ኣብቲ ዓለማዊ ሃይማኖት እውን ብልክዕ ተወቂጦም ኣለዉ። ገንዘብ እንተ ዘየሎ ምግያጽ፡ ምርጋጽ፡ ምኽዳን፡ ምብላዕ የሎን። ገንዘብ ንኽህሉ ከኣ ምኽታር፡ ምዕማጽ፡ ምንጋድ መጺኡ። ሰብ ንኽደንን ንኸጋይጽን ንሰብ የታልል፡ ይወርርን ይጐብጥን፡ ይኸትርን ይዕምጽን። ሓመድ ዘልኣለማዊ ልብሱ ምዃኑ ዘንጊዑ፡ ካብ ሓመድ ንክርሕቕ ብገንዘብን ንገንዘብን ሓመድ ይማሰል።
ዋኒን እቶም ዝካየዱ ውግኣት ነዘን ሰለስተን መሰልተንን ማዕድናት ንምግባት’ዩ። ኣብ ጥንታዊ ዓለም፡ ኵናት ግዝኣትካ ንምውሓስ ነይሩ። ዕርድታት ሃኒጽካ ሓለዋኻ ትቕጽል። ኵናት ከም ምንጪ ሓበንን ኵርዓትን ዝውሰደሉ፡ መገዲ ዝና ዝዀነሉ መዋእል እውን ነይሩ። ትወርር ወይ ከይትውረር ትኸላኸል። ሃይማኖት ኣመሳሚስካ፡ ብስም ሃይማኖት ዝተኻየዱ ኣምላኽ ዘይእዝዞም ውግኣት ከኣ ነይሮም። ደረጃ ናይቲ ዝነበረ ኣተሓሳስባ ካብኡ ዝሓልፍ ኣይነበረን። ኣካይዳ ጥንታዊ ዓለም ጠቕሊሉ ሃሲሱ’ዩ ዝብል መደምደምታ ኣብዚ እዋን እዚ’ውን የለን። ንዘመናዊ ቅድን ፍልስፍናን ኵናት ዘይመለኹ ኣብኡ ጨብረቕ ክብሉ ይረኣዩ’ዮም። ኣብ ዘመናዊ ዓለም፡ ኵናት ርእሱ ዝኸኣለ ጽላት ቍጠባ ኰይኑ ኣሎ። ክንደይ ተፈንጃሪ ተኲስካ ክንደይ በርሚል ነዳዲ፡ ክንደይ ኩንታል ወርቂ ወይ ኣልማዝን መሰልቶምን ትሓፍስ’ዩ። ኣመሓደርቲ ቅልውላው፡ በቲ የናኽሱኻ በቲ ድማ ካብ ፍርያት ናይተን ባጤራ ዘኻዕብቱለን ፋብሪካታት ኣጽዋር ውግእ የሕቍፉኻ። ስለዚ፡ ኵናት ከም ምንጪ ኣታውን ከም መቘጻጸሪ ብዝሒ ህዝብን ኣብ እትጥቀመሉ ዓለም ንነብር ምህላውና ዘሕዝን’ዩ።
ይቕጽል….


text:
ትማሊ ሰኒ ካብ ኣዲስ ኣበባ ናብ ከተማ ሮማ ዝተበገሰት ቦይንግ 767 ዝዓይነታ ነፋሪት መንገዲ ኣየር ኢትዮጵያ ጨውዩ ኣብ ጄኔቭ ንዘዕረፈ ሓጋዚ ኣብራሪ ሃይለመድህን ኣበራ ተገኝ ተመሓላሊፉ ንኽውሃቦ መንግስቲ ኢትዮጵያ ንመንግስቲ ስዊዘርላንድ ክሓትት እየ ኢሉ።
ወሃቢ ቃል ምንስቴር ጉዳያት ወፃኢ ኢትዮጵያ ኣምባሳደር ዲና ሙፍቲ ንቪኦኤ ኣብዝሃብዎ ቃለ ምልልስ መንግስቲ ስዊስ ምጭዋይ ነፈርቲ ገበን ዝገብር ስምምዕ ዝፈሪመ እንተኾይኑ በቲ ዝኣተዎ ውዕል ንኽግዛእን ናብ ፍርዲ ንምቕራብ ንኢትዮጵያ ኣሕሊፉ ንኽህብን ንመንግስቲ ስዊስ ክንሓቶ ኢና ኢሎም።
ኣብ ልዕሊኡ ክቐርቡ ዝኽእሉ ክስታት ዝተሓተቱ ኣምባሳደር ዲና ሙፍቲ እዚ ጉዳይ ቤት ፍርዲ እዩ ምስበሉ መንግስቲ ስዊስ ሓዊሱ ማሕበረሰብ ዓለም ምጥላፍ ነፈርቲ ዝኽልክል ዓለምለኸ ሕጊ ዝፈረሙ ስለዝኾኑ ናብ ሃገሩ ክምለስ ኣለዎ ኢሎም ብምውሳኽ።
ዛግዲ ምስ መንግስቲ ስዊስ ርክብ ፈጢሮም እንተኾይኖም ዝተሓተቱ ኣምባሳደር ዲና ናብኡ ገፅና ኢና ምስበሉ ንምንታይ እዩ መጭወይቲ ተፈፂሙ ንዝብል ሕቶ ኣይፈለጥኩን ምስበሉ ብምስዓብ ‘’እቲ ሰብ ንምንታይ ከምኡ ከምዝገበረ ምርመራ ይግበረሉ እዩ ዘሎ።ሕዚ ከይኮነስ ፀኒሕና ኢና ክንሪኦ’’ኢሎም።
መንገዲ ኣየር ኢትዮጵያ ሃገራዊ ምልክት እዩ’ሞ እቲ መጭወይቲ ንኢትዮጵያ እንታይ ማለት እዩ ተባሂሎም ዝተሓተቱ ኣምባሳደር ዲና ንውፅኢት እቲ ምርመራ ንፀበ ኢሎም።
ተሳፈርቲ ኣይተጎድኡን፤እቲ ጨዋዪ ሓዊሱ እቶምም ፓይለታት ደሓን እዮም፤እታ ነፋሪት ክትመልስ እያ፤እቲ ጠላፊ እውን ክምለስ ኣለዎ፤ካብዚ ዝዘለለ ዝርዝር ሓበሬታ የብለይን ኢሎም።


text:
በስመ አብ ወወልድ ወመንፈስ ቅዱስ አሐዱ አምላክ!
“ነቶም ቃል ኣምላኽ ዝነገሩኹም መራሕትኹም ዘክርዎም” ዕብ. 13፡7
አቡነ ኤዎስጣቴዎስ
ቅዱስ አቡነ ኤዎስጣቴዎስ ካብ ኣቦኡ ክርስቶስ ሞዐን፡ ኣደኡ ሥነ ሕይወትን ኣብ እንድርታ፡ ጽራእ ኣብ ዝተባህለ ዓዲ ተወልደ። ክርስቶስ ሞዐን ሥነ ሕይወትን ፍርሃት እግዚአብሔር ዝነበሮም፡ ሠናይ ምግባር ዘዘውትሩ ፈጸምቲ ሕጊ ወንጌል’ዮም ነይሮም። ክርስቶስ ሞዐን ሥነ ሕይወትን ኣብ ቃል ኪዳኖም ጸኒዖም ኪነብሩ ኸለዉ፡ ክሳዕ ጊዜ እርጋኖም ውላድ ስለ ዘይነበሮም ብፍላይ ሥነ ሕይወት ወትሩ ወትሩ እናነብዐት ትልምንን ትመባፃዕን ነበረት።
በዚ ኸኣ ቅዱስ ገብርኤል ካብ እግዚአብሔር ተላኢኹ “ሓደ ቅዱስን ኅሩይን ንጹሕን ውላድ ክትወልዲ ኢኺ፡ ብትምህርቱ ድማ ነቶም ብመንገዲ ጥፍኣት ዚመላለሱ ዓያሹ ብቓል ወንጌል ኪመልሶምን ከድኅኖምን’ዩ፡ ካብ ክልተኡ ኣጥባተ መንፈስ፡ ክልተ ኣፍላጋተ ጥበብ ክውኅዝ’ዩ፡ ካብ ኦሪት ፀቃውዐ መዓር፡ ካብ ወንጌል ድማ ሓሊበ ኣእምሮ፡ ንዝዕቅቦ ዘየስክር ንዝኽተሎ ዘየውድቕ ናይ ዘለዓለም ሕይወት ዘውርስ ኪኸውን’ዩ’ ክብል ኣበሠራ።
ሥነ ሕይወት እናተሓጐሰት ነቲ ዝሰምዓቶን ዝተበሠረቶን ኵሉ ንክርስቶስ ሞዐ ነገረቶ። ንሱ’ውን እቲ ዝኸውን ኵሉ ቅድሚኣ ፈሊጡ ጸንሐ። ድኅሪ ቁሩብ ጊዜ ድማ ሥነ ሕይወት ፀነሰት እሞ ብ21 ሐምሌ አቡነ ኤዎስጣቴዎስ ተወልደ፡ ማዕቀበ እግዚእ ኢሎም ድማ ሰመይዎ።
አቡነ ኤዎስጣቴዎስ ካብ ከርሢ ኣደኡ ጀሚሩ ኅሩይ ስለዝነበረ ገና ጡብ ኣደኡ ክጠቡ ከሎ፡ ኣዕይንቱ ናብ ደማይ ኣንቃዕሪሩ ንእግዚአብሔር የምስግን ነበረ። አደኡ ድማ በቲ ዝረኣየቶ እናተደነቐት “ኦ ወልድየ ወብርሃነ አዕይንትየ መኑ መሀረከ ዘከመዝ ስብሐታተ / ኣንታ ወደይ ብርሃን ዓይነይ ናብ ኣምላኽካ ከተመስግንሲ ነዚ ምስጋና’ዚ መን መሃረካ፧’ በለቶ። ኤር. 1፡4-5 ንሱ ግና ሕፃን ስለዝነበረ ኣይተዛረበን።
ገና ትሕቲ ዕድመ ንእሽቶ ከሎ፡ ኵሎም መነኮሳት በቲ ብቕዓቱ እናተደነቑ “መኑ መሀሮ ለዝ ሕፃን ዘመጠነዝ ጥበበ ወስብሐታተ . . . / ነዚ ሕፃን እዝስ መን’ዩ ምሂርዎ፧ እዚ ኵሉ ምስትውዓልን ምስጋና እግዚአብሔርንሲ መንፈስ ቅዱስ’ዩ ገሊጽሉ ዘሎ፣ እንተለመነ ይሠምረሉ፡ ብሕፃኑ መኒኑ፡ ምስ መሓዙቱ እኳ ከም ሕፃን ኣይተጻወተን፡ ኣይሰሓቐን፡ ካብ ኣፉ ጸርፊ ይኹን ሕሜት ወፂኡ ኣይፈልጥን፣ ኣዕይንቱ ካብ ሕማቕ ምርኣይ፡ ኣእዳዉ’ውን ዘይቅዱስ ነገር ካብ ምትንካፍ ኣእዛኑ’ውን ዘይቅዱስ ነገር ካብ ምስማዕ፡ ኣእጋሩ’ውን ካብ መንገዲ ጽድቂ ወፂአን ናብ መንገዲ ኃጢኣት ንኸይከይዳ ልዑል እግዚአብሔር ትጉሃን መላእኽቱ ልኢኹ ይሕልዎ ኣሎ” ይብሉ ነበሩ። ብሥሙር ድምፂ መዓርገ ዲቁና ይግብኦ’ዩ ኢሎም’ውን ሤምዎ።
ከምቲ ሐዋርያ ቅዱስ ጳውሎስ “ወአጠውቃ ለነፍስየ ወአገርሮ ለሥጋየ ወእትዐቀብ ከመ አነ ለርእስየ ምኑነ ኢይኩን ዘለባዕድ እሜህር/ ንኻልኦት እናማሃርኩ ንርእሰይ ዘይብቑዕ ምእንቲ ከይከውን ንሥጋይ እቐጽዖን እገዝኦን ኣሎኹ” ዝበሎ (1ይ ቆሮ. 9፡27) ማዕቀበ እግዚእ እናተባህለ፦ ንዓበይቲ መነኮሳ እናኽበረ፡ ንናኣሽቱ መነኮሳት ከይተረፈ እናተኣዘዘን ሕሙማት እናረድአን ኣብ ቤተ እግዚአብሔር ዓበየ።
መምህሩ ዳንኤል ኣልባሰ ምንኵስና ከልብሶ ከሎ ግና ‘ኤዎስጣቴዎስ’ ኢሉ ሰየሞ። ትርጕሙ ኸኣ ‘ሥነ እግዚእ’ ማለት’ዩ። ኣቡነ ኤዎስጣቴዎስ፡ ሐዋርያዊ ተልእኮኡ ኣብ ዚፍጽመሉ ዝነበረ ጊዜ ንብትምህርቱ ንዝተጋገዩ ይመልስ፡ ብተኣምራቱ ድማ ንዝሓመሙ የሕዊ ነበረ።
ካብ ዝፈጸሞ ተኣምራት ሓደ፦
ናብ ሀገረ ኣርማንያ ባሕሪ ተሳጊሩ ኪኸይድ ስለ ዘለዎ፡ ኣብ ገምገም ባሕሪ ኢያሪኮ በጺሑ፡ ንሓደ በዓል መርከብ ናብ ኣርማንያ ክማልኦ ሓተቶ። ንሱ ግና ‘ገንዘብ ክፈል’ በሎ። ኪከፍል ከም ዘይክእል ምስ ሓበሮ ግና ‘ኣይማላኣካን እየ’ ኢሉ ኣበዮ። ድኅሪ’ዚ አቡነ ኤዎስጣቴዎስ ነቶም ሾብዓተ ደቁ፦ “ደቀይ! ሕሰም ከይበጽሓኩም፡ ኣብ ልብኹም ቂም በቀል ከይህሉ ይቕረ ተበሃሃሉ’ ኢሉ ድኅሪ ምምዓድቭነዊኅ ጸሎት ጸለየ። ንዓጽፉ ኣብ ሠለስተ ዓጺፉ ብትእምርተ መስቀል ምስ ባረኻ ሰፍሐት። እግዚአብሔር ድማ ብየማንን ጸጋምን ዚሕልዉዎም መላእኽቲ ልኢኽሎም፣ ንሱን ደቁን እናተንሳፈፉ ነቲ ኃዲግዎም ዝኸደ በዓል መርከብ ኣርከብዎ። እቲ በዓል መርከብ ምስ ረኣዮም ኣዝዩ ሰንበደ፦ ‘ሃይማኖትካ እንታይ እዩ፧ መን’ከ ትበሃል፧’ ኢሉ ሓተቶ። አቡነ ኤዎስጣቴዎስ ከኣ ‘ኣነ ሃይማኖተይን ስመይን ክርስቲያን እዩ። መንፈስ ቅዱስ ከኣ ኃይለይ እዩ’ በሎ።
በዚ ትፋንዮም ጕዕዞኦም እናቐጸሉ ኣብ ማእከል ባሕሪ ምስ በጽሐ፡ ካብ እቶም ሾብዓተ ደቁ ሓደ የማነ ብርሃን ዝተባህለ ነቲ ዝነበሮ ቂም በቀል ስለ ዘይገደፈ ብቐዳድ ዓጽፉ ሞሊቑ ጠሓለ። ኣብ ጕዕዞ ባሕሪ ንዓሠርተው ትሽዓተ መዓልትን ለይትን ምስ ገበሩ፡ ኣብ ማእከል ባሕሪ ዝነበራ ደሴታት ብልሳን ሰብ ‘ ኣነ እየ ዝቕበሎ ኣነ’የ’ ብምባል ከም ዝተቐዳደማ መጽሓፈ ገድሉ ይሕብር።
ኣብ ሃገረ አርማንያ ዝሞተ ሕፃን ንምቕባር ዝተኣከቡ ሕዝቢ፡ አቡነ ኤዎስጣጤዎስን ደቁን ኣብ ዓጽፊ ተፃዒኖም ማእከል ባሕሪ ኪኃልፉንን ኣብ ምድሪ ክበጽሑን ረኣይዎም። እዚ ባሕሪ ዝሰገርሉ ኣብ 15 ታኅሣሥ ኮይኑ ዓመት መጸ ይኽበር እዩ።
እቶም ሕዝቢ ነቲ ሬሳ ኣንቢሮም ብኽያቶ ኣቛሪጾም እናተገረሙ፡ ‘እዞም ብዘይ መርከብ ኣብ ልዕሊ ባሕሪ ዝኸዱስ ሰባት ድዮም መላእኽቲ ወይስ ምትሓት እዩ፧’ በሉ። ብጕያ ናብኡ ቀሪቦም ሰገድሉ፡ ንስኻ ሰብ ዲኻ ኣምላኽ፧ ኢሎም’ውን ሓተትዎ። እቲ በዓል መርከብ ድኅሪኦም ናብ ምድሪ ስለዝበጽሐ ግና ባዕሉ ነቶም ሕዝቢ ፡ ‘እዚ ኣቦ’ዚ ክርስቲያን እዩ። ዓቢይ ጸጋ እግዚአብሔር ዘለዎ ሰብ እዩ’ እናበለ ብዓውታ ተዛረበሎም። እቶም ሕዝቢ ብፍርህን ብምግራምን ተመሊሶም ነቲ ሬሳ ንኽቐብርዎ ከልዕልዎ ከለዉ፡ ኣቦና ኤዎስጣቴዎስ ‘ሓንሳእ አዕርፋ’ ብምባል ናብ ሸነኽ ምሥራቕ ጠሚቱ ኣእዳዉ ዘርጊሑ ጸለየ። ‘ኦ ጐይታ ጸሎተይ ስምዓኒ፣ ከም’ቲ ንኤልያስ ጸሎቱ ሰሚዕካ ዝሞተ ሕፃን ወዲ ስራጵታ ሰበይቲ ዘተንሣእካ፡ ንኣይ’ውን ጸሎተይ ስምዓኒ’ ብምባል ኣብ ልዕሊ እቲ ምዉት በጥ ኢሉ ጸሎት ቀጸለ። ብድኅር’ዚ ነፍሲ እቲ ሕፃን ተመልሰት። እቶም ሕዝቢ በዚ ነገር እዚ እምብዛ ተገሩሙን ፈርሁን። ዜና ተኣምሩ’ውን ኣብ ምሉእ ኣርማንያ ተሰምዐ። ድኅሪ’ዚ ሊቀ ጳጳሳት ናይ ኣርማንያ ብጽቡቕ ኣቀባብላ ተቐበሎ። ባሪኹ’ውን ትምህርተ ወንጌል ኪምህር ፈቐደሉ። ኣቡነ ኤዎስጣቴዎስ ከኣ ናብ ምሉእ ኣርማንያ እናዞረ ብስብከቱ ንብዙኃት ኣረማውያን ናብ እምነተ ክርስትና ኣእተወ።
ዝተዋህቦ ቃል ኪዳን
አቡነ ኤዎስጣቴዎስ ኣብ ኣርማንያ ብዙኅ ምስ መሃረን ነዊኅ ምስ ተጋደለን ጐይታናን መድኃኒናን ኢየሱስ ክርስቶስ ተገሊጹ፦ “ተዝካርካ ዝገበረ፡ ገድልኻ ዝጸሓፈን፡ ዘጽሓፈን፡ ቤተ ክርስቲያንካ ዝሓነፀ፡ ንቤተ ክርስቲያንካ ኣምኃ ዘቕረበ፡ ኣነ በረከተ ሥጋን ነፍስን ክህቦ እየ፡ መንግሥተ ሰማያት ከውርሶ እየ” ዝብል ዓቢይ ቃል ኪዳን ኣተወሉ። ብድኅር’ዚ ኣቡነ ኤዎስጣቴዎስ ኣብ 18 መስከረም ንደቁ ባሪኹን ኣጸናኒዑን ኣብ ኣርማንያ ብሰላም ዓረፈ።
ከምቲ ሐዋርያ ቅዱስ ጳውሎስ “ነቶም ቃል ኣምላኽ ዝነገሩኹም መራሕትኹም ዘክርዎም፡ መወዳእታ ንብረቶም እናተቋመትኩም ኣሰር እምነቶም ሰዓቡ ኢየሱስ ክርስቶስ ትማልን ሎምን ንዘለዓለምን ንሱ እዩ። ልብኹም በቲ ነቶም ዝኸዱሉ ዘይጠቕሞም ብልዒ ዘይኮነስ ብጸጋ እንተ ጸንዐ ጽቡቕ እዩ እሞ ብብዙኅ ዝዓይነቱ ብጋሻ ትምህርቲ ኣይትስሓቱ” ዕብ. 13፡7-9 ዝበለና ሎሚ’ውን ንሕና ነቲ በዓል ቅዱስ ኣቦና አቡነ ኤዎስጣቴዎስ ዚኃለፍዎ ገድልን ዚረኸብዎ ክብርን ብምስትውዓል በቲ ካብ ኣቦታትና ዝተመሃርናዮ ጸኒዕና ክንነብር ይግባኣና።
ይትባረክ እግዚአብሔር ኣምላከ አበዊነ!
ወስብሐት ለእግዚአብሔር፡ ወለወላዲቱ ድንግል፡ ወለመስቀሉ ክቡር፡ አሜን!


text:
በስመ አብ ወወልድ ወመንፈስ ቅዱስ አሐዱ አምላክ!
ትንሣኤ፡ ብርሃን ወሰላም
በዓለ ትንሣኤ፡ ናይ ጐይታና ኢየሱስ ክርስቶስ ሞትን ትንሣኤን እንሓስበሉ፡ ምእንታና ዝተቐበሎ መከራ መስቀል እንዝክረሉ፡ መንፈሳዊ ናፅነትን ክብርን ዝረኸብናሉ ዕለት እዩ። ኣብዚ ዕለት'ዚ ሰብ ካብ ማእሠርቲ ኃጢኣት ተፈቲሑ ብቅድስና ተሓዲሱ ሓዲሽ ሕይወት ለቢሱ ንኽነብር፡ መርገም ተሪፉ፡ በረኸት ሥጋን ነፍስን ዝተጸገወሉ፣ ካብ ሞት ናብ ሕይወት፣ ካብ ኃጢኣት ናብ ጽድቂ ዝተሰጋገረሉ መዓልቲ ብርሃን እዩ።
ግና ብዛዕባ ትንሣኤ ክርስቶስ ብኸመይ መንገዲ ኢና ንሰብኽን ነብዕልን፧ ብሠናይ ትምኒት ‘እንቋዕ ኣብጽሓና’ ብምባል፣ ብድግስ መብልዕን መስተን፡ ክዳን ብምፅዕዳውን ብሓፈሻ ሥጋዊ ተግባራት ብምፍጻም ጥራሕ እንተኾይኑ ትርጕም ትንሣኤ ክርስቶስ ብዝግባእ ኣይተረድኣናን ዘሎ ማለት እዩ። ምኽንያቱ፡ ትንሣኤ ክርስቶስ፡ ሞት ዝተሳዕረሉ፡ ምዉታን ዝተንሥእሉ ነፍሳት ካብ ሲኦል ናብ ገነት ዝተሳገራሉ መዓልቲ ብርሃን እንከሎ ንሕና ብመንገዲ ሞት እናተመላለስና ኣብ ጸልማት ኃጢኣት እናነበርና በዓለ ትንሣኤ እንተኣኽበርና ትርጕሙ እንታይ እዩ፧ ብሓቂ ትንሣኤ ክርስቶስ ትርጕም ዝህልዎ ናትና ትንሣኤ ልቡና ምስ ዝስዕቦ እዩ። ሓዋርያ ቅዱስ ጳውሎስ ‘ ኣታ ደቂስካ ዘሎኻ ተበራበር፡ ካብ ምዉታን’ውን ተንሥእ፡ ክርስቶስ ከኣ ኬብርሃልካ እዩ’ ከምዝበለ፡ ካብ ዓራት ጸልማት፡ ካብ ድቃስ ኃጢኣት ብፍረ ብርሃን ሠናይን ጽድቅን ሓቅን ነቒሕና ብትንሣኤ ልቡና ክንትንሥእ ኣሎና። ኤፌ. 5፡14።
ተውሳክ፡ . . .ትንሣኤ፡ ብርሃን ወሰላም


text:
ኣብ ኤርትራ ዘሎ ህዝቢ ኣደዳ’ቲ ብሕጂ መበገሲኡ ዝፍለጥ ኣልማማ መቕጻዕቲ ካብ ዝኸውን ልዕሊ 10 ዓመት ሓሊፉ’ኳ እንተዀነ፡ ከምዚ ናይዘን ዝሓለፋ 3 ዓመት ውርደት ክመጽእ ይኽእል ኢሉ ዝገመተ ኣይነበረን። ጸላኢ እታ ሃገር ዝዀነ ጉጅለ፡ ካልኦት ጸላእቲ ዘለዉ ኸምስል ንኣረጋውያን ብረት ኣዕጢቑ ንኸንቱ ኣብ ጸሓይን ቁርን መንእሰያቱ ዝገደፍዎ ጐደናታት ዝሕልዉሉ ግዜ ኣርኪቡ። ኣብ ልዕሊ ምዕጣቖም፡ ሰባት ስርሖም ገዲፎም፡ ምስተሃንጸ ይፍረስ ኣብ ዝብሃል ከንቱ ወፈራ ግዜኦም፡ ጉልበቶምን ገንዘቦምን ኣባኺኖም። እቲ ብዙሕ እዋን ከም መከላኸሊ ሃገር ዘይኰነ ከም መሳቐዪ መንእሰያት ዝስርሓሉ ዘሎ ወተሃደራዊ ታዕሊም ኩሉ መንእሰይን ዓብን ብዝኸፍአ መገዲ ይደግሞ ኣሎ። ነዳዲ የለን፡ ኤለክትሪክ የለን፡ መጕዓዝያ የለን፡ ዝብላዕ የለን፡ ዝስተ ማይ የለን፡ መድሃኒት የለን፡ ሕክምና የለን፡ ስራሕ የለን፡ መገሻ የለን፡ ኩሉ የለን ተባሂሉ። ኣብ ኤርትራ መንእሰይ የለን፡ ሰላም የለን፡ ድሕነት ሃገር የለን፡ መንግስቲ የለን፡ መጻኢ የለን።
ብዘይካ’ቲ ምስ ምዕጣቕ ዝመጸ ውርደት፡ ኣብ መወዳእታ 2015 ዝሰዓበ ምህጋር ገንዘብ ህዝቢ ነቲ ንተንኰላት ህግደፍ ተጣቢቡ ሓሊፉ ምስራሕን ምንባርን ተላሚዱ ዝነበረ ህዝቢ፡ ነዛ ናይ መዓልቲ ድራሩ ክሳዕ ዝስእን ዝገብሮ ሃዋህው ፈጢሩሉ ኣሎ። ዝቐደሙ ደቀን ንሃገር በጃ ዝተኸፍሉ፡ ዝንኣሱ ደቀንን ደቂ ደቀንን ብሕሱም ውርደት ሃገሮም ገዲፎም ሃጽ ዝበልወን ኣዴታት ጀጋኑ፡ ኣብ ፈቐዶ ጐደናታትን ደገታት ኣብያተ ጸሎትን ይልምና ኣለዋ። ህዝቢ ኤርትራ ክሰርሕ ኣይክእል፡ ካብ ስደት ዝተመጠወሉ ይኹን ኣጠራቒሙ ዘዋህለሎ ገንዘብ ክበልዕ ኣይክእል፡ ክገይሽ ኣይክእል፡ ደቂሱ ኽሓድር ኣይክእል፡ ክሓስብ’ውን ኣይክእልን’ዩ ዀይኑ ዘሎ። ኣብ ከምዚ እዋን ኣብ መንጎ ህዝቢ ዘሎ ኣንጻር ምልኪ ዝቐንዐ ጥርናፈ ክድድል ይግብኦ።
ንህዝቢ ብዘይመጠን ረቢሽካ ጥርናፈ ንለውጢ ኽይህሉ ብዝብል ሜላ ደጋዊ ስግኣታት እናመሃዝካ ተጀሚሩ ዘሎ ታዕሊም’ውን ተወሳኺ ስቓይ’ዩ። ንኤርትራ ኣብዚ እዋን’ዚ ክወራ ዝደሊ ጸላኢ የለን። ካብ ዝዀነ ይኹን ደጋዊ ጸላኢ ዘስዕቦ ዕንወት ንላዕሊ ባዕሉ እቲ ከም መንግስቲ ናይታ ሃገር ዝፍለጥ ጉጅለ ዘውርዶ ዘሎ ዕንወት’ዩ ነዛ ሃገር ዘጥፍኣ ዘሎ። ነዚ ኸምዚ ዝኣመሰለ ንጐረቤት ዘየስግእ፡ ንህዝቡ ግና ዝጭፍጭፍ ጉጅለ ኽኣልዮ ዝደሊ ጸላኢ የለን። እንተዀነ፡ ነቲ ኣብ ልቢ ኤርትራውያን ዘሎ ልዕሊ ኹሉ ነገር ንሃገር ዝሰርዕ ፍቕሪ ከም መሽካዕለሊ ተጠቒሙ ናይ ሓሶት ኩነታት ክተት ይእውጅ ኣሎ።
ህግደፍ ኣንጻር ህዝቢ ኣዊጅዎ ዘሎ ቅሉዕ ኲናት ነቶም ሒደት ዘጣቕዕሉ ዝነበሩ ጸማማት ምእንቲ ኽስቆሮም ዝተበገሰ ዘመተ’ዩ ዝመስል። ንህዝቢ ምስቓይ ዝዕላምኡ ጉጅለ፡ ጽቡቕ ከምዘሎ እናምሰሉ ዝውድስዎ ዜጋታት ክሳቐዩ ብዘይምኽኣሎም ቅጭ ስለዝመጾ፡ ምእንቲ ኽፍለጦም ነቲ ዘውርዶ መቕጻዕቲ ንኹሉ ኣበርቲዑ ዝትንክፍን መመኻነዪ ዘይብሉን ይገብሮ ኣሎ። ደገፍቲ ዝደሊ ምስ ሕልናኡ ዘሎ ፖለቲካዊ ጉጅለ’ዩ። ደገፍቲ ምድላይ ማለት፡ ህዝቢ ዝሓስቦ የገድስ’ዩ ማለት’ዩ። ህዝቢ ይሕሰብ ኣይሕሰብ ዕጥጥ ዘይብሎ ጉጅለ፡ ደገፍቲ ኢና ዝብሉ እንተበዝሑሉ’ውን ቀጨውጨው ከብሎ’ምበር ከሐጕሶ ኣይክእልን’ዩ። ህግደፍ ተቐጻዕትን ተለኣኣኽትን እምበር ደገፍቲ ኣይደልን’ዩ። ስለዚ ድማ’ዩ ንህዝቢ ኤርትራ ኣብ መንጎ ኣሳቐይትን ተሳቐይትን ከፋፊሉ ኣብ መንጎ ዝተርፍ ዘይብሉ ጌርዎ ዘሎ። ኣብዚ ዝሓለፈ ሰሙን ኣብ ሰፊሕ ከባቢታት ኤርትራ ኸጋጥም ዝቐነየ ኣብ መንጎ ብግዲ ዝተዓለሙ መንእሰያትን ሓለውቶምን ዘጋጠመ ረጽምታት ነዚ ዘግህድ’ዩ።
ብሓይሊ ካብ ህይወቶም ተጨውዮም ዝተኣከቡን ካብ ህግደፍ ከምልጡ ክገሹ ኸለዉ ዝተኸትሩን ኣሽሓት መንእሰያት ብዕለት 31 መጋቢት ኣብ ከባቢ ኣቑርደት ካብ ዝርከብ መዓስከር ህይወቶም ከድሕኑ ኸምልጡ ምስተበገሱ ብርቱዕ ረጽሚ ተፈጢሩ ቐንዩ። እቶም መንእሰያት ብዘይገበን ዝተኣስሩ ኣብ ልዕሊ ምዃኖም፡ ብስም ታዕሊም ተወሳኺ ስቓይ ይወርዶም። ኣባላት’ቲ መዓስከር ነቶም ዘምልጡ ዝነበሩ ዘይዕጡቓት መንእሰያት ኲናት ከፊቶም ሓያሎ ቐቲሎምሎምን ኣቝሲሎምሎምን። ዝተረፉ ናይቶም ኣብ ኮርመናዕ ብታዕሊም ክቕጽዑ ዝጸንሑ መንእሰያት ብዕለት 3 ሚያዝያ ብማእከል ከተማ ኣስመራ ክሓልፉ ከለዉ ካብ መካይን ነጢሮም እናወረዱ ካብ ኣሰርቶም ከምልጡ ምስፈተኑ ተዅሲ ተኸፊቱሎም ብዙሓት ካብኣቶም ቈሲሎም ኣለዉ። እቶም ኣብ ኮርመናዕ ዝቘሰሉ ኣብ ወተሃደራዊ ሆስፒታል ግላስ፡ እቶም ኣብ ኣስመራ ዝቘሰሉ ኣብ ሆስፒታል ሓሊበት ኣብ ሕክምና ኣለዉ። ከምዚ ዓይነት ናይ ምምላጥ ፈተነታት ብብዝሒ ዘጋጥም ዘሎ ዀይኑ፡ ብዙሓት ካብዞም ለንቅነ ከምልጡ ዝፈተኑ ስለዝተዓወቱ ኣብ ሓያሎ ኸተማታት ዞባ ጋሽ ባርካ ብርቱዕ ተፍትሽን ግዱድ ምዕስካርን ይካየድ ኣሎ። ምስቲ ተፍትሽ ተኣሳሲሩ ንብረት ብዙሓት ነጋዶ’ውን ይዝረፍ ኣሎ።
እቲ ዘጕሂ ጉዳይ ጉጅለ ህግደፍ ኣብ ልዕሊ ህዝቢ ኤርትራ ዘለዎ ጽልኢ ኣይኰነን። ህዝቢ ኤርትራ ከም ጸላኢኡ ኣለልይዎ ረብሪቡስ፡ ጸላኢ ህዝቡ ምዃኑ ናይ ርሑቕ ማዕዶ ሃገራትን ውድባትን’ውን ብዝግባእ መስኪረንኦ’የን። እቲ ዘጕሂ፡ ናይቶም ኣሕዋቶም ዘሳቕዩን ዝቐትሉን’ዩ። ኣብ ምንቲ ምንታይ ገዛእ ኣሕዋቶም ይቐትሉ ኣለዉ ዝርድኦ ወገን የለን። እቲ ኣሕዋቶም ከጋፍዑ ዝእዝዞም ዘሎ ስርዓት፡ ንዓታቶም፡ ንኣሕዋቶም ይኹን ንሃገሮም ዝገበሮ ቅንጣብ ጽቡቕ ነገር የለን። ኣብ ነብሶም ዝወርድ ዘሎ ግፍዒ ዕሽሽ ኢሎም ካብኡ ዝኸውፍአ ውርደት ከብጽሑ ዝእዘዙ ብኸመይ ነቲ ኹነት ከምዝቕበልዎ ምርድኡ ዝሕርብት’ዩ። እዞም ብወተሃደራዊ ኣገባብ መንእሰያት ክውድቡ ሓላፍነት ዝወሃቦም ዘሎ ዜጋታት ፈተውቲ ህዝቦምን ሃገሮምን እንተዀይኖም፡ ነቶም ኣሽሓት ኣጕባዝ ወዲቦም ነቲ ዝጭፍጭፎም ዘሎ ስርዓት’ዮም ብጥይት ከጓይይዎ ይግባእ።
ከምዚ ኣብ ዝሓለፈ ሰሙን ዝቐነየ ክሳብ ንገዛእ ደቂ ሃገርካ ምቕታል ዘብጽሕ ንሓድሕድካ ምጭኽኻን ምእማኑ ዘጸግም’ዩ። እቲ ዝበደለ ኣብ ርኡይ ተዀይጡ ኸሎ፡ ናብኡ ክቐንዕ ዝግብኦ ኣፈሙዝ ናብ ገዛእ ህዝብኻ ምቕናዕ፡ ንመንእሰያት ካብ ናብርኦም ጨዊኻ ብግዲ ምዕስካር፡ ንገዛእ ሓውኻ ናብ ህግደፍ ኣሕሊፍካ ምሃብ ኣዝዩ ገኒኑ ይርአ ኣሎ። ሓይሊ ገዛኢ ኣብ ፈለማ’ዩ ሓይልን ምትላልን ሓዊሱ ህዝቢ ዘምበርክኽ እምበር፡ ቀጻልነት ናይቲ ዓመጽ ብፍቓድ ተገዛእቲ ጥራይ’ዩ ዝረጋገጽ። ህዝቢ ቀንዲ ጸላኢኡ ገዲፉ ንሓድሕዱ ክዋዳእ ድሌት እቲ ስርዓት’ዩ። ህዝቢ ኤርትራ ኣብ ህይወት ዘለዎ ኽብረት ኣዝዩ ልዑል ስልዝዀነን፡ ደም ክፋሰስ ፈጺሙ ስለዘይክእልን እምበር፡ መደብ ናይቲ ጉጅለ ንህዝቢ ኤርትራ ብቐንጠመንጢ ኣታፋኒንካ ኣብ ዝፍጠር ሓድሕዳዊ ግጭት ኣእቲኻ፡ ብዘይተቓውሞ ኣብ ስልጣን ንዘይተወሰነ ግዜ ምጽናሕ’ዩ። ገለ ኽርዳድ ዝዀኑ ዜጋታት ንግዝያዊ ጥቕሚ፡ ገለ ግሩሃት ከኣ ነቲ ጉጅለ ከም ህዝባዊ ግንባር ሓርነት ኤርትራ ስለዝቘጽርዎ ንጽቡቕ ናይ ሃገር እናመሰሎም ሃገር የጥፍኡ ኣለዉ። ንህግደፍ ግን እቶም ዝጋፍዑ ዜጋታት’ዮም ቀንዲ ዝሕግዝዎ ዘለዉ። ዓመጽ ምዃኑ እናፈለጥካ ነቲ ስርዓት ተኣዚዝካ ኣብ ልዕሊ ህዝቢ ዝወርድ በደል፡ ውጹዕ ንኻልእ ውጹዕ ሸይጡ ኽነብር ክፍትን፡ ኣብ ክንዲ ንቐታሊ ብሓባር ምእላይ ኣብ ቅድሚ ዓመጽቲ መጎስ ንምርካብ ምስራሕ ቀንዲ መሐየሊ መለኽቲ ሓፋሽ’ዩ። ዜጋታት ኣብ ሓድሕዳዊ ምብድዳል ዘጥፍእዎ ሓይሊ ናብ ዝግባእ ወገን ቀኒዑ እንተዝፍኖ ኣብ ኤርትራ ሰላምን ራህዋን ብቕልጡፍ ምወረደ።
ህዝቢ ከምዚ ዝመስል ባህርያታት ዘለዎም ሰባት ኣብ ውሽጡ ኸለዉ፡ ሓቂ ንምዝራብን ፍትሒ ንምንጋስን ከይደፈረ፡ ብግዝያዊ ራዕዲ ሃገር ንዘልኣለም ክትዓኑ ኸምትኽእል ከይዘከረ ኣብ ኤርትራ ለውጢ ኽመጽእ ኣይክእልን’ዩ። ውልቀመላኽን ጉጅለኡን ንኹሉ ህዝቢ ኤርትራ ኣብ በቤቱ እናዞሩ ብሓይሊ ቐላጽሞም ኣይሓዝዎን። ህዝቢ ብገዛእ ቅልጽሙ’ዩ ገዛእ ርእሱ ሸንኪሩ ዘሎ። ተማእዛዝነት ሓፋሽ ንሓቅን ንፍትሕን እንተዀይኑ፡ ሓይሊ ቕልጽሙ ኸኣ ኣንጻር’ቶም ውሑዳት እንተቐኒዑ ኣብ ኤርትራ ብዘይምፍሳስ ደም ብዘይወዓልሕደር ለውጢ ኽመጽእ’ዩ።


text:
ክብረ በዓል ገዳም ደብረ ጽጌ ኣቡነ ዮናስ ብምዕሩግ መንፈሳዊ ኣኸባብራ ተኸቢሩ!
ክብረ በዓል ገዳም ደብረ ጽጌ ኣቡነ ዮናስ ፡ ብምዕሩግ መንፈሳዊ ኣኸባብራ 17 መጋቢት ተከቢሩ። ብፁዕ ኣቡነ ሰላማ ሊቀ ጳጳስ ዞባ ደቡብ፡ ካብ ኣቡነ ዮናስ በረኸት ንምስታፍ ካብ ርሑቅን ቀረባን ዝመጹ ውሉደ ክህነትን ምእመናን ምእመናትን ተሳተፍቲ ኮይኖም።
ንክብሪ እዚ በዓል እዚ ካብ ዋዜማ ክሳዕ ጸሎተ ቅዳሴን ዑደተ ታቦትን ስብሐተ እግዚአብሔር ፡ ምንባብ ገድለ ኣቡነ ዮናስ በጺሑ። ድኅሪ ጸሎተ ቅዳሴ ኸኣ ከባቢ 9፡30 ቅድሚ ቀትሪ ታቦተ ሕጉ ካብ መንበሩ ላዕላይ ቤተ ክርስቲያን ወፂኡ ሠለስተ ጊዜ ዖይዱ ናብ ታሕታይ እንዳ ኣዴታት ወሪዱ ኣብ ዝተዳለወሉ ቦታ ምስ ቆመ፦ ሊቃውንቲ መምህራን ጣዕመ ዜማ ከስምዑ ከለዉ፡
ብቀሺ በርሐ “መን እዩ እቲ ህያዋይ ኣገልጋላይ” ዝብል ናይቲ መዓልቲ ዝተነበ ወንጌልን ሊቃውንቲ ኣቦታት ከስተንትንዎ ዝኃደሩ መሪሕ ቓል ምስ ገድለ ኣቡነ ዮናስ ብምትእስሳር ሰፊሕ ትምህርቲ ተዋሂቡ። ቀሺ በርሐ ኣብ ትምህርቶም “ናይ ኣቦና ብፁዕ ኣቡነ ዮናስ ታሪኾም ኣመጻጽኦም መንፈሳዊ ኾና ሥጋዊ ልደቶም ኣብዚ ቦታ ዓመት ዓመት ይንገረና እዩ እቲ ቀንዲ ክንኽተሎ ዘሎና ግብረግብነቶምን ኣኻሔዶምን ሕይወቶምን ኸምይ ነይሩ ኢልና ገድሎም ኣንቢብና ናቶም ግብረገብነት መንፈሳዊ ሕይወት ብምስትንታን ከምቲ ናቶም ክንኸይድሞ ደቆም ተባሂልና ጸጋን በረኸትንን ክንረኽብ እዩ። ከምቲ ሊቃውንት ኣቦታትና ኣብ ማቴ. 25 ዘሎ “መኑ ውእቱ ገብር ኄር ወምእመን ዘይረክቦ እግዚኡ በምግባረ ሰናይ” መሠረት ዝሓደርዎ ማለት “መን እዩ እቲ ህያዋይ ኣገልጋላይ ሠናይ እናገበረ ጐይታኡ ዝረክቦ”። ቅዱስ ኣቦና ኣቡነ ዮናስ ዓለም ፍትወታን መኒኖም ኵሉ ወንጌል ዝብሎ ብምስትንታን፡ ነቲ ጐይታ እቲ ከገልግለኒ ዝደሊ ኵሉ ኃዲጉ ደድሕረይ ይስዓብ መስቀል ሞቱ ተሰኺሙ ኸኣ ይስዓበኒ ንዝበሎ ብምጽናዕ ዓለምን ፍቶታትን ጣዕማን ሓዲጎም ኣብቲ ኣግልግሎትን ግብረገብነት ብምግባረ ሠናይ ተጸሚዶም ብምንባሮም ኅያዋይ ኣገልጋሊ ተሰሚዮም።
‘መን እዩ እቲ እሙን ኣገልጋላይ ሠናይ እናገበረ ጐይታኡ ዝረኽቦ’ ኢሉ ቅጽል ኣቢሉ ድማ ‘ወይሰይሞ ዲበ ኵሉ ንዋዩ’ በለ፡ ነቲ ኵል ጊዜ ኣብ ቤቱ ሠናይ እናገበረ ብትግሓት እናገልገለ ዝረኽቦ ኣብ ልዕሊ ኵሉ ንብረቱ ኽሸሞ እዩ ከምዝበለ፡ ቅዱስ ኣቦና’ውን ካብ ንእስነቶም ኣቲሒዞም ብፍቕረ እግዚአብሔር ተጸሚዶም ሠናይ ገድሊን ኣገልግሎትን ስለዝተጋደሉ ሰማያዊ ኮነ ስጋዊ ርስቲ ከምዝተወሓቡ ገድሎም ይገልጸልና። ኣብ ምድሪ 4 ገዳማት፦ ደብረ ጽጌ ፡ ደብረ ድኁኃን ፡ ደብረ ሲኆን ዓዲ ውስኽ፡ ደብረ ሣሕል ንፍሉይ ኣገልግሎት ካብ እግዚአብሔር ክወሓቡ ከሎ፡ ሠማያዊ ርስቲ ብዓብዩ ንእኦም ነቶም ብጸሎቶም ብኣማላድነቶም ዝኣምኑ ከኣ ኪዳን ተዋህቦም።
መሊሱ እውን ብውኁድ ተዓሚንኻ ኢኻ እሞ ኣብ ብዙኅ ክሸመኻየ ከም ዝበለ ቅዱስ ኣቦና እውን ኣብ ብዙኅ ተሸይሞምን እዮም። ስለዚ እቲ ኅያዋይ ኣገልጋልኢ ብምግባር ሠናይ ተጸሚዱ ሠናይ ገድሊ ምስ ዝጋደል ብጐይታኡ ግርማን ሞገስን ረኺቡ ኣብ ብዙኅ ከም ዝሽየምን መንግሥተ ሰማያት ንምውራስ ይበቕዕ። ስለዚ ንሕና ድማ ደቆም ክንበሓል እንተኮይና ናይ ኣቦና ክንርወርስ ኣሎና ከምቲ ኣቦና ብቕድስና መንገዲ ዝተጓዕዙ ንሕና’ውን ኣሰሮም ክንስእብ ኣሎና።
ከምኡው ሊቃውንት ኣቦታትና ካብቲ ሓደ መንፈሳዊ ኣገልግሎት ዝኾነ እቲ ዘለናዮ ዕዋን ዝመሣሰል “ንጹም ጾመ ወናፍቕር ቢጸነ” ክብሉ ሓዲሮም እዚ’ውን ወንጌል እዩ። ፍጹም ዝኾነ ጾም ንጹም ብጻይና ነፍቕር፡ ብጻይና መን እዩ እንተበልና ኵሉ ፍጡር፡ ምስ ኵሉ ፍጡር ተፋቂርና ክንጸውም ይግባእ በሉ። እዚ’ውን ሓደ ካብቲ ሥራሕ ኣቦና እዩ። ስለዚ በዚ መንገድ እንተኼድና ጸጋን በረኸትን ናይ ኣቦና ንወርስ። እዚ ጊዜ ንነፍስና እንፍተሸሉ ሰዓት እዩ በሐፍ ወበድካም ዓስቢ ሒዞም ይምለሱ” ከም ዝበለ ኣብዚ ኽቡር ቦታ ብድኻም መጺእና ዓስቢ ሒዝና ክንምለስ ናይቶም ቅዱሳን ገድሎም ሰሚእና ካብ ገድሎም ኣርኣያ ዝኾነና ወሲድና ኣሠሮም ክንስዕብ ኣሎና። ከምቲ ኣቦታትና ኣብ በረኻታት ሰፊሮም ገዳም ገዲሞም ምስ ጸላኤ ሠናያት ተባዒሶም ብጾምን ጸሎትን ንሰይጣን ስዒሮም ክብሪ እግዚአብሔር ከም ዘንገሱን ዘእበዩን ንሕና ድማ ናብዚ መጺና መዋግደ ሰይጣን ማለት ፍትወታት ናይ ሥጋን ሰይጣንን ስዒርና ነፍስና ክንመልኽ ብጾምን ጸሎትን ክንተግሕ ኣሎና።
ቀጺሎም’ውን እስመ በጾም ኤልያስ ናብ ሰማያት ኣርገ ዮናስ’ውን ካብ ባህር ድኅነ ኢሎም ሊቃውንት ኣቦታትን ከስተንትኑ ዝሓደሩ፡ ኣቦና ኤልያስ ብፍጽም ጾን ብጽሞና ዝነብር ዝነበረ ክሳብ መዓስ ኢኹም ብሓደ እግርኹም ትነብሩ ወይ ናይ እግዚአብሔር ኹኑ ወይ ናይ በዓል ዝበሃል ጣዖት እናበለ ነቶም ክልተ ክልተ ዝነበሩ ወገናቱ እናወቐሰ ብቕንዓት ኣምልኾተ እግዚአብሔርን ብጾምን ጸሎትን ብምንባሩ ናብ ሰማይ ኣረገ፡ ከምኡ’ውን ዮናስ ሠለስተ መዓልትን ለይቲን ኣብ ከብዲ ዓቢይ ዓሳ ኾይኑ ፍጹም ጾም ብምጾምን ብምጽላይን ከም ዝደኃነ ኣቦና ኣቡነ ዮናስ’ውን ኣብ ውሽጢ ባህሪ ኾይኖም ፍጹም ጾም ብምጾን ብምጽላይን ኣጻብኦም ከም ሽምዓ ክበርሑ ጻጋ ከም ዝተወሃቡ ገድሎም ይገልጸልና። ስለዚ ንሕና ድማ ካብ በረኸቶምን ጸጋኦምን ኪዳኖምን ክንሳተፍ ፍቓድ እግዚአብሔር ይኹነልና።” ብምባል ምሂሮም።
ኣብ መወዳእታ ብፁዕ ኣቡነ ሰላም ምእዳንን ቡራኬን ምስ ሓቡ “ሰላመ ኣብ” ተባሂሉ ናይቲ በዓል ፍጻመ ኮነ።


text:
ኢትዮጵያ፣ግብፅን ሱዳንን ኣብ ዘካየደኦ ልዝብ፣ ግድብ ህዳሴ ማይ ዝመልአሉ፣ማይ ዝፈሰሉ ከምኡውን እቲ ግድብ ከስዕቦ ዝኽእል ማሕበራዊን ቁጠባዊን ኣሉታ ዘፅናዓ ትካላት ከምዝተመረፃ ዝመፀና ዜና ሓቢሩ።
ኣብ ኣዲሳበባ ንክልተ መዓልታት ይካየድ ኣብ ዝነበረ ልዝብ ዝተሳተፉ ምኒስትር ኤነርጂን ማይን ኢትዮጵያ ኣቶ ኣለማየሁ ተገኑ ንቪኦኤ ኣብ ዝሃብዎ መረጋገፂ፣ነቶም ክልተ መፅናዕታት ዘካይዳ ቀንዲ ትካልን ዝተወሰኑ መፅናዕታት ዘካይድ ካልእ ሓጋዚ ትካልን ተመዚዞም ኣለው ኢሎም።
እቲ መፅናዕቲ ክሳብ 11 ኣዋርሕ ክወስድ’ዩ፣እንተኾነ ከይዲ ህንፀት’ቲ ግድብ ከምዘይቛረፅ ንምፍላጥ ተካኢሉ’ሎ ይብል ኣቀባሊና እስክንድር ፍሬው።
እዚ ከምዚ’ሉ ከሎ፣ብመሰረት ምንጭታት ቪኦኤ እቶም ዝተመረፁ ትካላት ነቲ ቀንዲ መፅናዕቲ ዘካይድ ፈረንሳዊ ትካል፣ንውሱንን ሓጋዚን መፅናዕቲ ዘካይድ ድማ ሆላንዳዊ ትካል ምኻኖም ተፈሊጡ ኣሎ።


text:
- Start
- | ስራሕን ትምህርትን
- | Resurscentrum
- | Högtrycket
Högtrycket
ቤት ጽሕፈት ሀግትሪከት (Högtrycket) ንኩሎም ነበርቲ ሰደርሃምን ትሕቲ 25 ዝዕድሚኦም ደለይቲ ስራሕ ድሉው አዩ ። ካብ 350 ክሳብ 400 ዝኾኑ ምዝጉባት መንእሰያት ከም ደለይቲ ስራሕ ዕላምኦም ትምህርቲ ምቕጻል ወይ ስራሕ ምርካብን አዩ ።
ኣብ ቤት ጽሕፈት ሀግትሪከት መንእሰያት ደገፍ እግበረሎም ኣብ ምጽሓፍ ግላዊ ብቕዓት (CV) ን መጽናዕቲ ናይ መኪና ክልሰ ሓሳብን ትምህርቲ ብዛዕባ ቁጦባን ክህልዎም ።
ሓደ ሰብ ኣብ ዝተፈላለዩ ትካላት ከም ምዕዛብ ትካላትን ምርኻብ ምስ ወሃብቲ ስራሕን ምድላው ውጥንን መገሻታት ናይ ስራሕ ምድላይን ሓገዝ ኣለዎ ።
ከም ተወሳኺ ናይ ቓንቓን ቦታን ምልምማድን ኣብ ማአከል ጥዕና ናይ ስራሕ ምልምማድን ክተዳሉ ኣለካ ። መራሕቲ መደብ ውን ኣለዉ ከም ምፍታን ኣብ ስራሕ ወይ ውዕል ናይ ትምህርቲ ምቕጻል ምርካብን ዕድላት ።
ዋላካ ንጥፈታት ናይ ምምሕዳር ተሓታትነት አንተኾነ (KAA)፡ ኣብዚ ዝሰርሑ ሰብ ክእለት ንመሓዝን ንምትብባዕን ነቶም ትሕቲ 20 ዓመት ትምህርቲ ከይዶም ዘይ ፈልጡ መንእሰያት ናይ ስራሕ ዝምድና ምስ ሀግትሪክት (Högtrycket) ኣለዎም ።
ተወሳኺ ሌንካር


text:
ናይ ፓሪስ ስምምዕ ለውጢ ኩነታት አየር ኣፍሪካ ብኣጠቓቕማ ቴክኖሎጂ ተራባሒት ንክትኸውን ዕድል ዝህባን ለውጢ ኩነታት አየር ዝፈጥሮም ፈተናታት ንምምካት ዘኽእል ናይ ገንዘብ ዓቕሚ ዘርክበላን እዩ ተባሂሉ’ሎ።
ኣዲስ ኣበባ ኣብ ዝርከብ ኣዳራሽ ሕቡራት መንግስታት ሎሚ መዓልቲ ዝተጀመረ ሻድሻይ ጉባኤ ለውጢ ኩነታት አየርን ልምዓትን ኣብ ኣፍሪካ “ናይ ፓሪስ ስምምዕ ንኣፍሪካ እንታይ ሒዙ?’’ ኣብ ትሕቲ ዝብል ኣርእስቲ ይኻየድ ኣሎ።
ስምምዕ ፓሪስ ቅድሚ ዓመታት ኣብ ጃፓን ንዝተበፅሐ ስምምዕ ለውጢ አየር ዝትክእ ከምዝኾነ ዘዘኻኸሩ ኣብ ሕቡራት መንግስታት ናይ ኣፍሪካ ኢኮኖሚክ ኮምሽን ምኽትል ፀሓፊ ሚስተር ዓብደላ ኣምዶክ እዚ ሓድሽ ስምምዕ ንኣፍሪካ ዝህልዎ ረብሓ ብዝምልከት ከምዚ ይብሉ።
“ናይ ፓሪስ ስምምዕ ንኣፍሪካ ብብዙሕ መዳዩ ይጠቕማ እዩ።እቲ ሓደ ብወገን ፋይናንስ ዝተበፅሐ ስምምዕ እዩ።ንለውጢ ኩነታት አየር ንምምካት ዝውዕል በብዓመቱ ሓደ ሚእቲ ቢሊዮን ዶላር ንኣፍሪካ ተመዲቡ’ሎ፡ እዚ ድማ ብዙሕ ገንዘብ እዩ።”
ንሶም ብተወሳኺ ካብዚ ንላዕሊ ግን ሓምለዋይን ምስ ከባቢ ዝቃደውን ሓደሽቲ ቴክኖሎጅታት ኣብ ምርካብ ዝዓበየ ረብሓ ኣለዎ ኢሎም።
ናይ ፓሪስ ስምምዕ ኣብ ግብሪ ክውዕል 17 መዓልታት ተሪፉዎ’ሎ።ክሳብ ሕዚ 16 ሃገራት ኣፍሪካ ሓዊሱ 77 ሃገራት ዓለም ነቲ ስምምዕነት ምቕባለን ብፌርምአን ኣረጋጊፀን።
ምሉእ ትሕዝቶ ኣብዚ ምስማዕ ይኽኣል።


text:
ርእይቶ መጽሓፍ ቅዱስ
ስራሕ
መጽሓፍ ቅዱስ ጥንታዊ መጽሓፍ እኳ እንተ ዀነ፡ ስርዓታቱ ግና ግዜ ዘይሓልፎ እዩ። እቲ ብዛዕባ ስራሕ ዚህቦ ሓሳብ፡ ከምቲ ኣብ እተጻሕፈሉ እዋን ውጽኢታዊ ዝነበረ፡ ሕጂ እውን ውጽኢታዊ እዩ።
ብዛዕባ ስራሕ ኪህልወካ ዘለዎ ግቡእ ኣረኣእያ እንታይ እዩ፧
ሰባት እንታይ ይብሉ፧
ኣብዚ ውድድር ዝመልኦ ናይ ስራሕ ዓለም ክትዕወት እንተ ዄንካ፡ ንስራሕካ ልዕሊ ዝዀነ ይኹን ነገር ክትሰርዖ ኣሎካ። እዚ ኣረኣእያ እዚ ድማ ንገሊኦም ሰባት ብስራሖም ኣዝዮም ከም ዚወሓጡ ብምግባር፡ ስድራ ቤቶምን ጥዕናኦምን ዕሽሽ ክሳዕ ዚብሉ ገይርዎም እዩ።
መጽሓፍ ቅዱስ እንታይ ይብል፧
መጽሓፍ ቅዱስ ንስራሕ ብዚምልከት ሚዛናዊ ኣረኣእያ ኺህልወና እዩ ዜተባብዕ። ንትጉሃት ይንእዶም፡ ንሃካያት ግና ይዅንኖም እዩ። (ምሳሌ 6:6-11፣ 13:4) ይኹን እምበር፡ መጽሓፍ ቅዱስ ኵሉ ግዜናን ጉልበትናን ኣብ ስራሕ ከነውዕሎ ኣየተባብዕን እዩ። ኣብ ክንዳኡስ፡ መጠኑ ዝሓለወ ናይ ምዝንጋዕ ግዜ ኺህልወና እዩ ዜተባብዕ። መክብብ 4:6 “ካብ ምሉእ ሕፍኒ ምስ ጻዕርን ደድሕሪ ንፋስ ምጕያይንሲ ሓንቲ ዕሙዅቲ ምስ ዕረፍቲ ይሐይሽ” ትብል። ስለዚ እምበኣር፡ ንስድራ ቤትና ወይ ንጥዕናና ዕሽሽ ክሳዕ እንብል ብስራሕ ኣዚና ትሑዛት ክንከውን የብልናን። ሓይልኻ ኽሳዕ ዚጽንቀቕ ምስራሕ ፋይዳ የብሉን።
“ንሰብሲ ኻብ ምብላዕን ምስታይን ካብቲ ኺጽዕር ከሎ ንነፍሱ ባህ ምባልን ዚሐይሽ የብሉን።”—መክብብ 2:24።
እንታይ ዓይነት ስራሕ ከም እትሰርሕ የገድስ ድዩ፧
ሰባት እንታይ ይብሉ፧
ገሊኦም ሰባት ‘ጽቡቕ ደሞዝ ዘለዎ ስራሕ እንተ ተረኺቡ፡ ዓይንኻ ዘይምንሕሳይ’ ዝዓይነቱ ኣረኣእያ እዩ ዘለዎም። እዚ ኣረኣእያ እዚ፡ ምስቲ ብዙሕ ገንዘብ ክትረክብ ዚሓድረካ ድፍኢት ተደሚሩ፡ ንገሊኦም ምትላል ኣብ ዝመልኦ ንግዲ ኸም ዚሳተፉ፡ ሕሉፍ ሓሊፎም ድማ ኣብ ዘይሕጋዊ ስራሕ ከም ዚኣትዉ ገይርዎም እዩ።
ካልኦት ድማ ባህ ዚብሎም ዓይነት ስራሕ ጥራይ ኪሰርሑ እዮም ፍቓደኛታት ዚዀኑ። ኣዝዮም ዚፈትውዎ ስራሕ እንተ ዘይኰይኑ፡ ዜሰልኪ ገይሮም እዮም ዚርእይዎ። ከም ውጽኢቱ ኸኣ ብዛዕባ ስራሖም ኣሉታዊ ኣረኣእያ ይህልዎም፡ ንማለቱ ጥራይ ድማ ይዓይዩ። ዋላ እውን ጽቡቕ ናይ ስራሕ ኣጋጣሚታት እንተ ረኸቡ፡ እቲ ዓይነት ስራሕ እቲ፡ ክብረቶም ዚቕንስ ኰይኑ ስለ ዚስምዖም ኣይቅበልዎን እዮም።
መጽሓፍ ቅዱስ እንታይ ይብል፧
መጽሓፍ ቅዱስ ነቲ ምትላል ዝመልኦን ብዝዀነ ይኹን መገዲ ንሰባት ዚጐድእን ስራሕ ኣይድግፎን እዩ። (ዘሌዋውያን 19:11, 13፣ ሮሜ 13:10) ሓደ ጥዑይ ስራሕ፡ ንሰባት ይጠቕሞም፡ ንዓኻ ድማ “ሰናይ ሕልና” ኸም ዚህልወካ ይገብር።—1 ጴጥሮስ 3:16።
መጽሓፍ ቅዱስ፡ ስራሕ፡ ክቡር ዕላማ ኸም ዘለዎ ይምህር እዩ። እዚ ዕላማ እዚ ግና ብቐዳምነት ንገዛእ ርእስኻ ባህ ንምባል ዘይኰነስ፡ ድራር ዕለት ክትረክብን ንስድራ ቤትካ ክትኣልዮም እዩ። ሽሕ እኳ ብስራሕካ ኽትሕጐስ ጽቡቕ እንተ ዀነ፡ ኣብ ህይወትካ ቐዳማይ ቦታ ኺውሃቦ ግና የብሉን።
ቍጠባዊ ቕልውላውን ናህሪ ዋጋታትን፡ ድራር ዕለትና ብኸመይ ከም እንረክብ ኬጨንቐና ዚኽእል እኳ እንተ ዀነ፡ መጽሓፍ ቅዱስ ግና ሚዛናውያን ክንከውን እዩ ዚምህረና። “ምግብን ክዳንን መጽለልን እንተ ኣሎናስ፡ በዚ ዕጉባት ንኹን” ድማ ይብለና። (1 ጢሞቴዎስ 6:8) እዘን ቃላት እዚአን፡ መነንቲ ኽንከውን ዜተባብዓ ኣይኰናን። ኰይኑ ግና፡ ዓቕምና ኽንፈልጥ፡ ንብዝሒ እቲ እነጥርዮ ንብረት ብዚምልከት ከኣ ሚዛናውያን ክንከውን ኣሎና።—ሉቃስ 12:15።
ንዓኻ እንታይ ትርጉም ኣለዎ፧
ኣብ ስራሕካ ትጉህ ኩን። ኣብኡ እውን ናይ ሓቂ ተገዳስነት ይሃሉኻ። ዕዮኻ ኣትሕቲካ ዚርአ እኳ እንተ መሰለ፡ ወይ እቲ ዅሉ ግዜ እትምነዮ ዝነበርካ ዓይነት ስራሕ እውን እንተ ዘይኰነ፡ ክኢላ ሰራሕተኛ ኽትከውን ጽዓር። ብትግሃት ምዕያይ፡ ዕግበት ከም ዚስምዓካ እዩ ዚገብር፣ ክእለትካ እንተ ኣማዕቢልካ ድማ እቲ ኻብ ስራሕካ እትረኽቦ ሓጐስ ኪዛይድ ይኽእል እዩ።
ምስናይ እዚ ግና፡ ሚዛናዊ ብምዃን፡ ሓሓሊፍካ ኣዕርፍን ተዘናጋዕን። እዚ ናይ ዕረፍትን ምዝንጋዕን ግዜ እዚ፡ ብፍላይ ብትግሃት ክንሰርሕ ድሕሪ ምውዓልና ኣዝዩ ባህ ዜብል ኪኸውን እዩ። ኣብ ርእሲ እዚ፡ ዜድልየና ነገራት ባዕልና ኽንዕድግ ምኽኣልና፡ ንገዛእ ርእስና ኣኽቢርና ኸም እንርእያ ይገብር እዩ። ካብ ስድራ ቤትናን ካብ ካልኦትን ድማ ኣኽብሮት ንረክብ።—2 ተሰሎንቄ 3:12።
“‘እንታይ ንበልዕ፧’ ‘እንታይ ንሰቲ፧’ ወይ ‘እንታይ ንኽደን፧’ ኢልኩም ኣይትጨነቑ . . . እዚ ዅሉ ኸም ዜድልየኩም ሰማያዊ ኣቦኹም ይፈልጥ እዩ።”—ማቴዎስ 6:31, 32።


text:
መግለጺ ሰላማዊ ሰልፊ ፍራንክፎርት
ሽማግለ ህዝባዊ ምልዕዓል ጀርመን
11 ሕዳር 2017
ዝኸበርክን ኣሓትን ዝኸበርኩም ኣሕዋትን
ንኩልኹም ተኻፈልቲ ናይዚ ሰላማዊ ሰልፍን ነቲ ብዝተፈላለየ ምኽንያትት ሎሚ ምሳና ኣብዚ ክሳተፍ ዘይካኣላ ደላይ ለውጢ ዝኾነን፡ ብኣውራኡ ድማ ነቲ ኣብትሕቲ ምልኪ ህግደፍ ዝምቋሕን ዝሳቐን ዘሎ ህዝብና ብሓፈሻን ልዑል ሃገራዊ ሰላምታና ይብጻሕኩም ይብጻሓዮ።
ንዝተገብረልኩም መጸዋዕታ ሰላማዊ ሰልፊ ኣኽቢርኩም፡ ነቲ ኣብ ትሕቲ ህግዲፍ ግዳይ ተዂስን ራዕድን ኮይኑ ዝቐነየን ዘሎን ህዝብና ኣውያቱ ንምግላጽ ኣብዚ ምውዓልኩም ድማ፡ ናይ ኩልና ሓበን ንህዝብና ድማ ተስፋ ብምዃኑ ዝላዓለ ምስጋና ይብጻሕኩም።
ኩልና ተገንዚብናዮ ከምዘለና፡ ዕላማ ናይዚ ሰላማዊ ሰልፊ እዚ፣ ነቲ ኣብ ዕለት 31 ጥቅምቲ 2017 ህዝቢ ኣስመራ ብፍላይ ድማ ህዝቢ ኣኽርያ ዘካየዶ ናዕቢ ደገፍና ንምግላጽን፡ ናብዚ ናዕቢዚ ዘብጽሐ ማእሰርቲ ኣካያዳ ቤት ትምህርቲ ድያእ ኣል-እስላምያ ብዘልማድ ድማ ቤት ትምህርቲ እስታዝ/መምህር በሽር መሓመድ ኑር ዝባሃል ቤት ትምህርቲ፡ ኣቦና ሙሳ መሓመድን ካልኦት መሳርሕቶምን ሓራ ንኽፍትሑ ዝጽውዕ እዩ። ጠንቂ ናይዚ ኩሉ ከኣ፡ ስርዓት ህግደፍ ኣብ ልዕሊ እቲ ንዳርጋ ፍርቂ ዘመን ዝጸንሐ ምሕደራን ኣመራርሓን ናይዚ ዝተጠቕሰ ቤት ትምህርቲ ኢደ ወነናዊ ስጉምቲ ወሲዱ፡ ባህ ከምዝበሎን ንሱ ብዝቘጻጸሮን ኣገባብ ከካይዶ ስለዝፈተነን፡ ምስዘይኮንሉ ድማ ክዕጾ ስለዝገበረን እዩ።
ሓላፊ ቤት ትምህርትን መማህራንን ነቲ ብመሓውራት መላኺ ስርዓት ዝተዋህበ ውሳኔ ምቅያር ዝጸንሐ ሰነ-ስርዓት ቤት ትምህርቲ ስለዝተቓወሙ ጥራሕ እዮም ህዝቢ ንምርዓድን ንምጅጅውን ብለይቲ ካብ ገዛውቶም ተጨውዮም ዝተኣስሩ። ህዝቢ ኣኽርያ ብፍላይ፡ ህዝቢ ኣስመራ ድማ ብሓፈሻ ግን ብዘራጊ ተግባራት መጋበርያታት ህግደፍ ኣይራዓደን ኣይሰንበደን፡ እዃ ዳኣ ንባህላውን ሃይማኖታውን ግህሰታት ስርዓት ህግዲፍ ንምብዳህ እዩ፣ ትብዓትን ኒሕን ለቢሱ ብዕለት 31 ጥቅምቲ 2017 ኣብ ደገ ንሰላማዊ ሰልፊ ዝተዓጥቀ። በዚ ዘይዕጸፍ ህዝባዊ ናዕቢ ዝሰንበደ ኣረሜናዊ ስርዓት ህግደፍ ግን፡ ነቲ ጥራሕ ኢዱ፡ በታ ዘይትዕጸፍ ልሳኑ ጥራሕ ድልየቱ ዘቃልሕ ዝነበረ ህዝቢ ብተዂሲ ኣድራጋ ጠያይት ክብትኖን ክምልሰሉን ውዒሉ። ድሕሪ ሰላማዊ ሰልፊ ንመሰሎምን ክብሮምን ዝተኣስሩን ብለይቲ ዝተሰወሩን መንእሰያት እውን ኣለዉ። ተኲስን ጠያይን ምናልባሽ ንግዝያኡ ነት ናዕቢ ዘህደኦ ክመስል ይኽእል እዩ፡ ነባሪ ዋሕስ ሰላምን ርግኣትን ክኸውን ከምዘይካል ግን ዝተፈልጠ እዩ።
ሎሚ፡ ስለምንታይ እዩ? ስርዓት ህግደፍ ኣብ ከምዚ ዝኣመሰለ፡ ኣሽካዕላል ኣብ ልዕሊ ህዝብን ባህልታቱን ልምዱን ኣትዩ ከምድላዩ ዝዕንድር ዘሎ ዝብል ሕቶ ኣልዒና ምምላስ የድልና ይኸውን እዩ። እቲ መልሲ ንሕና ተቓወቲ ፖለቲካዊ ሓይልታትን፡ ማሕበራትን ወልቀ ሰባትን ከምቲ ክንኮኖ ዝግባኣና ስለዘይኮና ጥራሕ ዝብል እዃ እንተኾነ፡ ንመለኽቱ ዘምልኽ ኣብ ክንዲ ሃገራዊ ረብሐ ውልቃዊ ረብሓ ዘቐደመ ኣካላት ስለዘሎ እውን እዩ። እንተዘይ ኮይኑ ስርዓት ህግደፍ በቲ ኣብ ልዕሊ ህዝቢ ኤርትራ ዝፍጽሞ ግፍዕታትን ግህሰታትን ክሳብ ሎሚ ኣይምጸንሐን ነይሩ።
ህግደፍ ማሕበራውን ናይ እምንቶን ግህሰታትን፡ ዜግነት ምቕንጣጥን ካብዝጅምር ልክዕ 23 ዓመታት ኮይኑ ኣሎ። ንምዝኽኻር ዝኣክል፡ ብዕለት 25 ጥቅምቲ 1994 ርእሰ ምልኪ ኢሳያስ ኣፈወርቂ ናብ ዓሊ ሰይድ ዓብደላ ሚኒስትሪ ውሽጣዊ ጉዳያት ነበር ካብ ዝጻሓፎ መልእክቲ፡ ናይ ‘ጅሆቫ’ ዝባሃል እምነት -------------- ኣብ ረፈረንዱም ኣይንሳተፍን ኢሎም ዜግነቶም ባዕሎም ስለዝሓኸኹ፡ ኣብ ሃገራዊ ኣገልግሎት ኣይነበርክትን ኢሎም ስለዝሓንገዱ፡
- ኣብዝኾነ መንግስታዊ ትካል ክሰርሑ ኣይፍቀደሎምን እንተልዮም ከኣ ክወጹ፣
- ዝዀነ ንግዳዊ ፍቓድ ከይዋሃቦም፡ እንተልይዎም ከኣ ክሳሓብ፣
- ናይ መጋየሺ ይኹን ናይ መንነት ወይ ካልእ ተመሳሳሊ ሰነድ ከይዋሃቦምን ከይሕዙን ምኽልካል ግቡእ ስለዝዀነ፡ ሚኒስትሪ ውሽጣዊ ጉዳያት እቲ ዝግባእ ስጉምቲ ኪወስድ እዘኻክር” ይብል።
ኢሳያስ ከምዚ ምግባሩ ኣየገርመናን እዩ። እቲ ዘገርም “ጭሕሚ ብጻይካ ክላጸ ጭሕምኻ ማይ ልኸ” ዝባሃል ምስላ ተረሲዑ፡ ህዝቢ ዓገብ ክብል ኣይተበገሰን፡ ጽቡቕ ገበሮም ዝብሉ እውን ኣይተሳኣኑን ነይሮም። ናይ ሓደ ሰብ መስል ምግሃስን ናይ ኣማእት መስል ምግሃስን ሓደ ምዃኑ ክንግንዘብ ይግባእ ነይሩ። በዝሐ ዋሓደ ዝባሃል ግህሰት የለን። መሰኻክር ጅሆቫ መሰሎም ክጋሃስ ከሎ መላእ ህዝቢ ኮነ ሰዓብቲ ናይቲ ሃይማኖት ግቡእ ስጉምቲ ዘይምውሳዶም ምልኪ ዕንትርና ፈጢሩ። እቲ ዝገርም ድማ ገለ ሰዓብቲ መሰኻኽር ጅሆቫ እሞ ኸኣ፣ ንኢሳያስ ንጸልየሉ ናብ ልቡ ክምለስ ክብሉ ተሰሚዖም። ንምልኪ ትገጥሞ እምበር ብጸሎት ክትመልሶስ ዘበት እዩ። እንተዝኸውን ነይሩ ሰይጣን እውን ካብዚ ኩሉ መዋእላትስ ሓንቲ መዓልቲ እውን ምስ ኣማልኽቲ ዝጽዋዓላ ኣይምስተሳእነትን ነይራ።
እዚ ጥራሕ መኣስ ኮይኑ፡ ንብረት ካቶሊካዊት ቤት ክርስትያን ዝኮነት መንፈሳዊት ጋዜጣ ሓቕን ሂይወትን ክትእገድ ከላ፡ ንብረት መዋኣለ ህጻናት ክዝመት ከሎ፡ ክስታና ኣስላምና ዘስምዕ እምቢታን ኣቤቱታን ተጽዕኖን ከይንፈጥር ኣጽቂጥና ኣሕሊፍናዮ። እዚ ማለት ግን ሰማዓይ ዝሳኣኑ ዓገብ ዝብሉ ወለድን ተቓለስትን ኣይነበሩን ማለት ከምዘይኮነ ክሳሓት ኣይግባኣን፡ ንስጉምትታት ምልኪ ሰጋእ ወይ ደው ዘብል ግን ኣይነበርን፡ ምኽንያቱ ተሳትፎ መላእ ህዝቢ ስለዝበኾረ።
ኣስዒቡ መኣስ ንብረት ወንጌላዊት ቤት ክርስትያን እውን ዘይራሰየ ኮይኑ፡ ግን ከምቀደሙ ህዝቢ ኮነ ምእመናን ‘ንመሰልና ኣለና ባዕላና’ ኢሎም እንተዘይተላዒልም፡ ዲክታቶርነት ክግብልን ኣብ ርእሲ ህዝቢ ሸሸ ክብልን ዓጋቲ ስለዝሰኣነ ከምድላዩ ክፍጽምን ናይ ግድን እዩ።
ድሕር’ዚ ኩሉ በደልን ግፍዕን ድማ፡ ንናይ ተዋህዶ ቤት ክህነት ኣቡን/ጳጳስ ኣሲሩ፡ ልክዕ ከምታ ዲክታቶር መንግስቱ ሃይለማርያም ንብጹእ ወቕዱስ ኣቡነ ቴወፍሎስ ኣሲሩ ምስኣውረዶም መተካእትኦም ዝገበረ፡ ህግደፍ ድማ ካብ ሕግን ንቡርን ቤት ክህነት ወጻኢ ብኢደ ወነኑ ንሱ ዝመረቆም ኣቡን/ጳጳስ ሸይሙ። ነዚ ንዝተቓወሙ መራሕቲ ሃይማኖት፣ መላእ ምእመናን ቤተ ክርስትያንን ህዝቢ ብሓፈሻን ክስዕብዎም ዝግባእ እኳ እንተነበረ ኣይተገብረን። ስዒቡ ኣድባራት ምዕጻው፡ መራሕቲ ሃይማኖት ምዕስካርን፡ ምእሳርን ኣኸቲሉ። ብስሪዚ ድማ ቤተ ክህነት ኣብ ክልተ ተኸፊሉ ደጋፍን ተቓዋምን ዝብል ስም ለቢሱ ይኸይድ ኣሎ። ህግደፍ ድማ ህዝቢ ከፋፊሉን ኣተፋኒኑን ካድራቱ ልኢኹ ደቂሱ ይሓድር ኣሎ። ህዝቢ ኤርትራ ድማ ህግደፍ ብዝኣለሞ ሜላትት ይበታተን ኣሎ። እቲ ሓቂ ግን ህግደፍ ሃይማኖትን ወገንን ከምዘየገድሶ ፈሊጥና፡ ኤርትራ ናይ ኩልና ኤርትራውያን ንቃወም ንደግፍ ብዘየገስ ናይ ሓባርና ምዃናን፡ ነፍሲ ወከፍና ድማ እንስዕቦ ዝተፍላለየ መንፈሳዊ ሃይማኖት ክህልወና ከምዝኽእል ኣሚና፡ ኣንጻር ምልኪ ሓቢርና ደው ክንብል እዩ ዝግባእ ዝነበረ።
ስቕታን እንታይ ገደሰንን ስለዝበዝሐ፡ ምቅዋም ንውሱናት ኣካላት ስለዝተገድፈ ድማዩ ስርዓት ህግደፍ ከምቀደሙ፣ ኣብ ቤት ትምህርቲ ዲያእ ኣልእስላምያ ኣትዩ ኢደ ወነናዊ ስጉምቲ ክወስድ ስለዝጀመረ፡ “ከም ቀደም ይመስለክን ውሕጅ ይወስደክን” ከምዝባሃል፡ ደው በል። ንሕናን ዝጸንሐ ኣገባብናን ባህልናን፡ ሓሊና ክንከይድ ኢና ዝብሉ ወለድን መንእሰያትን ዝተላዕሉ። ስርዓት ህግደፍ ነዚ ተግባራትዚ ክወስድ ከሎ፡ መኣዝን ናይቲ ክኸይድ ዝጸንሐ ናይ ኣድባራት ሽግር ንምቕያርን ጠሪሱ ምልኩ ንምርግጋጽን ክኸውን ይኽእል’ዩ። ምልክን ጭቆናን ግን ህዝባዊ ናዕብን እምቢታን ኣምሪሑ ውድቀት መለኽቲ ከምዘረጋግጽ ህዝቢ ኤርትራ ሕጂ ዝማሃሮ ኣይኮነን።
ህዝብና ብጠያይት ባዕዳውያን ገዛእቲ ክቕተል፡ ንብረቱ ክዝመትን፡ መንበሪ ኣባይቱ ብሓዊ ክነድድን፡ መምሃሪ ቋንቋኡ ክቕየርን እንከሎ፣ ህዝቢ ኤርትራ ብሓበራ ኢዱን ኣግሩን ኣጣሚሩ ስለዘይራኣዮ ተቓሊሱ ተዓዊቱ፡ ስለዚ ድማ ንሕና ኩልና ደለይቲ ለውጢ ብዘይዝኾነ ይኹን ኣፈላላይ እዚ ተጀሚሩ ዘሎ ቁልዒ ንኸይቅህም፡ ንህግደፍ ኣሊና ርህውትን ሰላማዊትን ኤርትራ ከነረጋግጽ፡ ከምቲ ኣቦና ሙሳ መሓመኑር ኣብ ባህሉን ክብረቱን ሰብ ክእሰርን ክመውትን ኣለዎ፡ ክንፈርሕ የብልናን ዝበልዎ፡ እዚ መኸተዚ ኣብ ቅድሚ ኩልና ምህላዉ ፈሊጥና ልዕሊ ዝኾነ ይኹን ግዜ ሎሚ ንተንስእ ክንብል ኣለና።
ህግደፍ፡ ነዚ ባዕሉ ዝጻሕተሮ ናዕቢ፡ ከምኣመሉ ህዝቢ ንምፍልላይን ንምንቋትን ካልእ ትርጉምን ስምን ክህቦ ክፍትን እዩ። ንሕና ግን ስርዓት ህግደፍ ኣብ ህዝብና ዝወርድ ዘሎ ኣደራዕ፡ ናይ ግዜ ፍልልይ እንተዘይኮይኑ፡ ንኹሉ ማዕረ ምዃኑ ተገንዚብና ብሓባር ምምካቱ ከድልየና እዩ። ገለ ግሩሃት ግን ከኣ ዘይእዱባት፡ ንምልኪ ዝቃለሱ ዘለዉ መሲልዎም ንፍልልያት ዝዕድም ብሂላት ክስንዝሩ ይኽእሉ ይኾኑ፡ ምእላዮምን ምእራሞምን ግን ናይ ኩልና ሓላፍነት እዩ። ስለዚ ሓድነትናን ሃገርናን ከም ቢለን ዓይንና ክንሕልዎም ኣለና። ሎሚ ኮነ ጽባሕ፡ ኩለን ሃይማኖታዊ እምነታት ህዝብናን፡ ኣውራጃታቱን ብሄራቱን ማሕበራዊ ክፍልታቱን ኣብ ኣካላትና ሰኲዕና ንሓባራዊ ዕዮን ረብሓን ክንብገስ ሓደራ ዘየድልዮ መጸዋዕታ እዩ።
በዚ ኣጋጣሚ፡ ሰራዊት ኤርትራ ንባዕልኻውን ግዳይ ናይቲ ጨቋኒ ስርዓት ስለዝኾንካ፡ ብረትካን ጠያይትኻን ናበይ ከምተቕንዖ ብምግንዛብ፡ ኣብ ጎኒ ኣሕዋትካን ወለድኻን ደው ክትብል፡ ዝተኣስሩን ዝተጨውዩን ከተፍትሕ ካብዚ መድረኽ ሰላማዊ ሰልፊዚ ንጽውዕ። ደገፍቲ ስርዓት ህግደፍ እውን፡ ተቓውሞና ንምልኪ እምበር፡ ንኤርትራን ልኡላውነታን ከምዘይኮነ ፈሊጥኩም፡ እቲ ስርዓት ዝፈጥሮ ፈላሊኻ ናይ ምግዛእ ሜላ ተገንዚብኩም ኣብ ጎኒ ውጹዕ ህዝቢ ደው ንኽትብሉ መጸዋዕታና ነቕርብ። ንሕና ወትሩ ምስህዝብና፡ ሃምናን ቀልብናን ድማ ኤርትራ እያ።
ሽማግለ ህዝባዊ ምልዕዓል ጀርመን
ስለ ሰማዕኩምና ነመስግን


text:
ብምትሕብባር ሚኒስትሪ ትምህርትን ማእከላይ ቤት-ጽሕፈት ህዝባዊ ግንባር ንደሞክራስን ፍትሕን ዝተሰናድአ ካብ 4ይ ክሳብ 8ይ ክፍሊ ዘገልግል ናይ ስሩዕ ዜግነታዊ ትምህርቲ ኣካዳሚያዊ መጽሓፍቲ፡ ተሓቲሙ ንኣገልግሎት ድሉው ኰይኑ። እቲ ከም ኣካል ናይ’ቲ ኣብ ዓመተ- ትምህርቲ 2003/2004 ዝተኣታተወ ለውጢ ኣብ ስርዓተ-ትምህርቲ ዝተዳለወ መጽሓፍቲ፡ ብቐንዱ ብስነ-ምግባርን ክብርታትን ሕብረተ- ሰቡ ዝተሃንጸን መሰላቱን ግቡኣቱን ኣማእዝዩ ዝፈልጥን ንቚሕ፡ ብቚዕ፡ ንጡፍ፡ ኣኽባሪ ሕጊን ፈታው ስራሕን ተረካብ ሃገር ዜጋ ንምህናጽ ዝዓለመ ኰይኑ፡ እቲ ናይ መባእታ ክፋሉ ብምሉኡ ናብ ናይ ኣደ ቋንቋታት ተተርጒሙ ከምዘሎ፡ ኣብ ምድላዉ ዝተሳተፉ ክኢላታትን ጸሓፍትን ገሊጾም። “እቲ ሓያል ጻዕሪ ዝሓተተ ትምህርቲ ምስ መትከላት ሃገራዊ ቻርተር ተሳንዩ’ዩ ተዳልዩ ዘሎ” ዝበሉ እቶም ክኢላታትን ጸሓፍትን፡ በብደረጃኡ ዕምቈት እናወሰኸ ብዝኸይድ ከምኡ’ውን ዝነግር ጥራይ ዘይኰነ፡ ኣሳታፊ ትሕዝቶ ብዘለዎ ሰሓቢ ኣገባብ ዝተዳለወ ምዃኑ ኣነጺሮም። ዜግነታዊ ትምህርቲ ካብ መዋእለ- ህጻናት ብዘይስሩዕ ኣገባብ ዝወሃብ’ኳ እንተዀነ፡ ካብ ራብዓይ ክፍሊ ንላዕሊ ግን ብስሩዕ ክወሃብ ብዝወጸ መደብ መሰረት እቲ መጽሓፍቲ ከምእተዳለወ ብምጥቃስ ድማ፡ ካብ ሻምናይ ንላዕሊ ንዘሎ ክፍልታት ዘገልግል መጽሓፍቲ ኣብ መስርሕ ከምዘሎ ኣብሪሆም። እቲ ድሮ ዝተሓትመን ናብ ናይ ኣደ ቋንቋታት ዝተተርጐመን መጽሓፍቲ ስሩዕ ዜግነታዊ ትምህርቲ፡ ኣብ ዝመጽእ ዓመተ-ትምህርቲ ኣብ ኣገልግሎት ከምዝውዕል ተፈሊጡ’ሎ።
ምስ መትከላት ሃገራዊ ቻርተር ተሳንዩ’ዩ ዝተዳለወ ንስሩዕ ዜግነታዊ ትምህርቲ ዘገልግል መጽሓፍቲ ተዳልዩ….
Got something to say? Go for it!


text:
ክብረ በዓል ገዳም ደብረ ጽጌ ኣቡነ ዮናስ ፡ ብምዕሩግ መንፈሳዊ ጽንብል 17 መጋቢት 2008 ዓ.ም.ግ. ተኸቢሩ።
ካብ ኣቡነ ዮናስ በረኸት ንምስታፍ ካብ ርሑቅን ቀረባን ዝመጹ ውሉደ ክህነትን ምእመናን ምእመናትን ተሳተፍቲ ኮይኖም።
ንክብሪ እዚ በዓል እዚ ካብ ዋዜማ ክሳዕ ጸሎተ ቅዳሴን ዑደተ ታቦትን ስብሐተ እግዚአብሔር ፡ ምንባብ ገድለ ኣቡነ ዮናስ በጺሑ። ድኅሪ ጸሎተ ቅዳሴ ኸኣ ከባቢ 9፡30 ቅድሚ ቀትሪ ታቦተ ሕጉ ካብ መንበሩ ላዕላይ ቤተ ክርስቲያን ወፂኡ ሠለስተ ጊዜ ዖይዱ ናብ ታሕታይ እንዳ ኣዴታት ወሪዱ ኣብ ዝተዳለወሉ ቦታ ምስ ቆመ፦ ሊቃውንቲ መምህራን ጣዕመ ዜማ ከስምዑ ከለዉ፡ ብመምህር ኣናንያ ምስ ገድለ ኣቡነ ዮናስ ብምትእስሳር ሰፊሕ ትምህርቲ ተዋሂቡ። መምህር ኣናንያ ኣብ ትምህርቶም “ክቡር ሞቱ ለጻድቅ ኣብ ቅድመ እግዝአብሔር” ዝብል ኃይለ ቃል መሠረት ብምግባር፡ ቅዱሳን ሓጐስን ደስታን፡ ምብላዕን ምስታይን ይትረፈና ኢሎም፡ እግዚአብሔር ዝፈትዎ ሥራሕ ጥራሕ ስለዝፈተዉ ክቡራን ተባሂሎም ተጸውዑ።


text:
ንስድራ ቤት | ኣተዓባብያ ውሉዳት
ኣገዳስነት ስራሕ ገዛ
ጸገም
ኣብ ገሊአን ስድራ ቤታት፡ ቈልዑ ኣብ ገዛ ኣብ ዚዕየ ዕዮታት ኪሕግዙ ትጽቢት ይግበረሎም እዩ፣ ነዚ ኸኣ ከየማረሩ እዮም ዚገብርዎ። ኣብ ካልኦት ስድራ ቤታት ግና፡ ወለዲ ደቆም ብዙሕ ኪዓይዩ ኸም ዘይክእሉ ገይሮም ስለ ዚድምድሙ፡ ደቆም ንጥፈታቶም ነክዮም እዮም።
እዚ ልምዲ እዚ ብፍላይ ኣብ ምዕራባውያን ሃገራት ከም ዚርአ፡ ኣብኡ ኸኣ ቈልዑ ኣብ ክንዲ ወሃብቲ ዝዀኑ፡ ተቐበልቲ ጥራይ ከም ዚዀኑ፡ ተመራመርቲ ገሊጾም እዮም። ስቲቨን ዝስሙ ወላዲ፡ “ሎሚ፡ ቈልዑ በይኖም ኰይኖም ጸወታታት ቪድዮ ኺጻወቱን ኢንተርነት ኪጥቀሙን ተለቪዥን ኪርእዩን እዮም ዚሕደጉ። ብዙሕ ትጽቢት ኣይግበረሎምን እዩ” ብምባል ትዕዝብቱ ይገልጽ።
ንስኻኸ እንታይ ይመስለካ፧ ስራሕ ገዛ፡ ንኽንክን ቤት ጥራይ ዘይኰነስ፡ ንዕቤት ውሉድ እውን ኣገዳሲ ድዩ፧
ክትፈልጦ ዘሎካ
ገሊኦም ወለዲ፡ ውሉዳቶም ብናይ ቤት ትምህርቲ ዕዮ ገዛ ወይ ብናይ ድሕሪ ትምህርቲ ንጥፈታት ኣዝዮም ትሑዛት ኣብ ዝዀኑሉ እዋን፡ ስራሕ ገዛ ኸይህብዎም የዕጠጥዩ እዮም። ይኹን እምበር፡ ስራሕ ገዛ ምሃቦም ዘለዎ ጥቕምታት እስከ ንርአ።
ስራሕ ገዛ ንብስለት እቲ ቘልዓ ኣበርክቶ ይገብር። ኣብ ቤት ዚዓይዩ ቘልዑ፡ ኣብ ትምህርቶም ዝያዳ ዕዉታት ኪዀኑ ልዑል ተኽእሎ ኣለዎም። እዚ ኸኣ ዜገርም ኣይኰነን። ከመይሲ፡ ሓደ ቘልዓ ኣብ ስራሕ ገዛ ዚሕግዝ እንተ ዀይኑ፡ ነቲ ኣብ ትምህርቲ ኣድላዪ ዝዀነ ኸም ምትእምማንን ርእሰ ግትኣትን ጽንዓትን ቈራጽነትን ዝኣመሰለ ባህርያት ኬጥሪ ይኽእል እዩ።
ስራሕ ገዛ፡ ቈልዑ ንኻልኦት ምእንቲ ኼገልግሉ የዳልዎም። ገሊኦም ሰባት፡ እቶም ኣብ ስራሕ ገዛ ኺሕግዙ ትጽቢት ዚግበረሎም ቈልዑ፡ ምስ ዓበዩ ንማሕበረ ሰብ ዚጠቅም ኣገልግሎት ኪህቡ ኸም ዚኽእሉ ተዓዚቦም እዮም። ስራሕ ገዛ፡ ካብ ንድሌታቶም፡ ንድሌታት ካልኦት ኬቐድሙ ስለ ዜሰልጥኖም፡ እዚ ኣየገርምን እዩ። ብኻልእ ሸነኽ ግና፡ ከምቲ ኣቐዲሙ እተጠቕሰ ስቲቨን ዝበሎ፡ “ካብ ቈልዑ ዋላ ሓንቲ ዘይትጽበ እንተ ዄንካ፡ ኪግልገሉ ዘለዎም ጥራይ ኰይኑ እዩ ዚስምዖም። ብዛዕባ ዘለዎም ሓላፍነትን ኪገብርዎ ዘለዎም ጻዕርን፡ ጠዋይ ኣረኣእያ ሒዞም ድማ እዮም ዚዓብዩ።”
ስራሕ ገዛ፡ ሓድነት ስድራ ቤት የደንፍዕ። ቈልዑ እቲ ኣብ ቤት ዚገብርዎ ጻዕርታት፡ ኣኽቢርካ ዚርኣዩ ኣባላት እታ ስድራ ቤት ምዃኖም ጥራይ ዘይኰነስ፡ ኣብታ ስድራ ሓላፍነት ከም ዘለዎም እውን ኪግንዘቡ ይሕግዞም እዩ። ወለዲ ኻብ ንስራሕ ገዛ፡ ድሕሪ ትምህርቲ ንዚግበር ንጥፈታት ቀዳምነት ዚህብዎ እንተ ዀይኖም ግና እዚ ትምህርቲ እዚ ኼምልጦም ይኽእል እዩ። ንገዛእ ርእስኻ፡ “ውሉደይ ምስ ኣባላት እታ ዚጻወተላ ጋንታ ዅዕሶ ጽቡቕ ርክብ እንተ መስረተ፡ ምስ ስድራ ቤቱ ዝነበሮ ርክብ ግና እንተ ኣጥፍአስ እንታይ ፋይዳ ኣለዎ፧” ኢልካ ሕተታ።
ክትገብሮ እትኽእል ነገራት
ንኣሽቱ ኸለዉ ጀምር። ገሊኦም፡ ወለዲ ንውሉዳቶም ደቂ ሰለስተ ዓመት ከለዉ ኣትሒዞም ስራሕ ገዛ ኺህብዎም ከም ዘለዎም ይዛረቡ። ካልኦት ድማ፡ ደቂ ኽልተ ዓመት ወይ እውን ትሕቲኡ ኸለዉ ኺጅምሩሎም ይመኽሩ። እቲ ነጥቢ እዚ እዩ፦ ንኣሽቱ ቘልዑ ምስ ወለዶም ሓቢሮም ኪዓይዩን ንዕኦም ኪቐድሕዎምን ይፈትዉ እዮም።—ስርዓት መጽሓፍ ቅዱስ፦ ምሳሌ 22:6።
ምስ ዕድሚኦም ዚኸይድ ስራሕ ሃቦም። ንኣብነት፡ ወዲ ሰለስተ ዓመት ቈልዓ መጻወቲኡ ኺጥርንፍ፡ እተኻዕወ ኼጽሪ፡ ወይ ዚሕጸብ ክዳውንቲ ኸከም ዓይነቱ ኺፈሊ ይኽእል እዩ። ዕብይ ዝበሉ ቘልዑ ድማ፡ ገዛ ኼጽርዩ፡ ማኪና ኺሓጽቡ፡ ዋላ እውን ምግቢ ኼዳልዉ ይኽእሉ እዮም። ንውሉዳትካ ኸከም ክእለቶም ስራሕ እንተ ሂብካዮም፡ ንስራሕ ገዛ ኽሳዕ ክንደይ ተሓጒሶም ከም ዚፍጽምዎ ኽትርኢ ትኽእል ኢኻ።
ንስራሕ ገዛ ቐዳምነት ሃቦ። ውሉድካ መዓልታዊ ብዙሕ ናይ ቤት ትምህርቲ ዕዮ ገዛ ዚውሃቦ እንተ ዀይኑ፡ እዚ ኸቢድ ኪኸውን ይኽእል እዩ። ይኹን እምበር፡ ልዑል ነጥቢ ኼምጽእ ኢልካ፡ ስራሕ ገዛ ዘይትህቦ እንተ ዄንካ፡ ከምቲ ዘ ፕራይስ ኦቭ ፕሪቪለጅ ዘርእስታ መጽሓፍ ዝበለቶ፡ “ነቲ ቐዳምነት እትህቦ ነገራት ብዘይግቡእ ትሰርዖ ኸም ዘለኻ ዜመልክት እዩ።” ከምቲ ኣቐዲሙ እተገልጸ፡ ስራሕ ገዛ ንቘልዑ ዝሓሹ ተምሃሮ ኪዀኑ ይሕግዞም እዩ። እቲ ዚቐስምዎ ትምህርቲ ኸኣ ነቲ ናይ ገዛእ ርእሶም ስድራ ቤት ዚምስርቱሉ ግዜ የዳልዎም እዩ።—ስርዓት መጽሓፍ ቅዱስ፦ ፊልጲ 1:10።
ኣብ ውጽኢት ዘይኰነስ፡ ኣብ ሸቶኻ ኣተኵር። ውሉድካ ንሓደ ዕዮ ኺፍጽሞ፡ ልዕሊ እቲ ንስኻ እትደልዮ ግዜ ኺወስደሉ ይኽእል እዩ። እቲ ዕዮ ብዝሓሸ መገዲ ኺዕየ ይኽእል ከም ዝነበረ እውን ተስተብህል ትኸውን። ከምኡ እንተ ኣጋጢሙ፡ ባዕልኻ ኽትዓዮ ኣይትፈትን። ሸቶኻ፡ ውሉድካ ነቲ ዕዮ ልክዕ ከምቲ ዓበይቲ ዚዓይዎ ገይሩ ኺዓይዮ ዘይኰነስ፡ ሓላፍነት ኪምሃርን ነቲ ስራሕ ዜምጽኦ ሓጐስ ኪፈልጦን ንምሕጋዝ እዩ።—ስርዓት መጽሓፍ ቅዱስ፦ መክብብ 3:22።
ኣብቲ ግቡእ ዓስቢ ኣተኵር። ገሊኦም ሰባት፡ ንቘልዑ ስራሕ ገዛ ምእንቲ ኺሰርሑ ገንዘብ ምሃብ፡ ሓላፍነት ከም ዚምህሮም ይዛረቡ። ካልኦት ድማ፡ ከምዚ ምግባር እቶም ቈልዑ ነታ ስድራ ኣብ ዜበርክትዎ ነገር ዘይኰነስ፡ ካብኣ ኣብ ዚረኽብዎ ነገር ከም ዜተኵሩ ዚገብር ምዃኑ ይዛረቡ። እቲ ቘልዓ ዚኣኽሎ ገንዘብ ምስ ኣዋህለለ፡ ስራሕ ገዛ ምፍጻም ኪኣቢ ኸም ዚኽእል እውን የጠንቅቑ። እዚ ኸኣ ጥቕሚ ስራሕ ገዛ ይጠፍእ ከም ዘሎ ዜርኢ ምልክት እዩ። ስለዚ፡ ንቘልዓ ዚውሃብ ዝዀነ ይኹን ገንዘብ፡ ክፍሊት ናይቲ ዝፈጸሞ ስራሕ ገዛ እንተ ዘይኰነ ይሓይሽ።